text: 1ပီႈၼွင်ႉ ၶဝ်႟။ လွင်ႈ ဢၼ် တၵ်း ပဵၼ် မႃး မိူဝ်ႈလႂ်၊တၵ်း ပဵၼ် မႃး ၸိူဝ်ႉႁိုဝ် ၼၼ်ႉ ၸိုင်၊ဢမ်ႇ လူဝ်ႇ တႅမ်ႈ မွၵ်ႇ ၵႂႃႇ ႁႂ်ႈ သူ ႁု ထႅင်ႈ ယဝ်ႉ။- 2ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊သူ ႁု သေႇၶျႃႇ လီ ငၢမ်း လွင်ႈ ဝၼ်း ဢၼ် ၸဝ်ႈၽြႃး တၵ်း မႃး ၸိူဝ်ႉ ၼင်ႇ ၽူႈလၵ်ႉ၊မႃး ၼႂ်း ၶိင်ႇ ၵၢင်ၶိုၼ်း ၼၼ်ႉ ဢေႃႈ။- 3ၼႂ်း မိူဝ်ႈ ဢၼ် ၶဝ် ယင်း တိုၵ်ႉ လၢတ်ႈ လႄႈ ဝႃႈ၊ "မီး တၢင်းၼိမ် လီ ယူႇ လႄႈ ယင်း လွတ်ႈ တင်း ၽေး ယူႇ ဢေႃႈ၊" ဝႃႈ ၼင်ႇ ၼႆ ယူႇ ၼၼ်ႉ ၸိုင်၊ယၢမ်း ၼၼ်ႉ ၵမ်းလဵဝ်၊တၢင်း လု တၢင်း လႅဝ် တၵ်း ႁွတ်ႈမႃး ၵႃႈၼိူဝ် ၶဝ် လႄႈ ၶဝ် တၵ်း ဢမ်ႇ လႆႈ ၵၢင်းလွတ်ႈ မိူၼ် ၸိူဝ်ႉ ၼင်ႇ ဢၼ် ဝူၺ်ႇတၼႃႇ တူၵ်း ႁွတ်ႈမႃး ၵႃႈတီႈ မႄႈယိင်း ဢၼ် ၸမ် တၵ်း ၵိူတ်ႇလဵင်ႉ လုၵ်ႈ ၼၼ်ႉ ဢေႃႈ။- 4ၵူၺ်းၵႃႈ၊ပီႈၼွင်ႉ ၶဝ်႟။ သူ မီး ယူႇ ၼႂ်း ဢၼ် လပ်းသိင်ႇ ဢမ်ႇၸႂ်ႈ ယဝ်ႉ လႄႈ ယႃႇပေ တူၵ်းၸႂ် ဝၼ်း ဢၼ် တၵ်း ႁွတ်ႈမႃး၊မိူၼ် ၸိူဝ်ႉ ၼင်ႇ ဢၼ် ၽူႈလၵ်ႉ မႃး ၼၼ်ႉ သေၵမ်း။- 5သူ ၵႃႈမီး တင်းသဵင်ႈတင်းလူင် ပဵၼ် လုၵ်ႈ ဢၼ်လႅင်း၊ပဵၼ် လုၵ်ႈ ၵၢင်ဝၼ်း ဢေႃႈ။ ႁဝ်း ပဵၼ် လုၵ်ႈ ၵၢင်ၶိုၼ်း ဢမ်ႇၸႂ်ႈ၊ပဵၼ် လုၵ်ႈ ဢၼ် လပ်းသိင်ႇ ၵေႃႈ ဢမ်ႇၸႂ်ႈ ဢေႃႈ။- 6ပိူဝ်ႈ ဢၼ် ပဵၼ် ၼင်ႇ ၼႆ လႄႈ၊ႁဝ်း ယင်း ဢမ်ႇ ၼွၼ်းလပ်း ယူႇ မိူၼ် ပိူၼ်ႈ၊ဢွၼ်ၵၼ် တိုၼ်ႇ ယူႇ လႄႈ ပႂ်ႉ ယူႇ လူၺ်ႈ သမ်ႇမႃႇ သတိ တႃႉ ႁဝ်း။- 7လွင်ႈ မၼ်း ၸမ်ႉ၊ၼႂ်း ၶိင်ႇ ၵၢင်ၶိုၼ်း ၼၼ်ႉ၊ပဵၼ် ၶိင်ႇ ဢၼ် ၵူၼ်း ၼွၼ်းလပ်း၊ဢိၵ်ႇတင်း ပဵၼ် ၶိင်ႇ ဢၼ် ၵူၼ်း မဝ်းလဝ်ႈ မဝ်း ၵမ် ၶဝ် မဝ်းလဝ်ႈ ၼၼ်ႉ ဢေႃႈ။- 8ၵူၺ်းၵႃႈ၊မိူၼ် ၸိူဝ်ႉ ၼင်ႇ ဢၼ် ႁဝ်း ၸိူဝ်း ဢၼ် ပဵၼ် ၵူၼ်း ဢၼ် ၸၢပ်ႈသႅင်ႇ ၵၼ် တင်း ၵၢင်ဝၼ်း ၼႆႉ ဢွၼ်ၵၼ် မီး သမႃႇ သတိ ယူႇ လႄႈ ဢဝ် ၶိူင်ႈ ႁႄႉ ႁူဝ်ဢူၵ်း ဢၼ် ဝႃႈ၊တၢင်းယုမ်ႇမၢတ်ႈ၊ဢိၵ်ႇတင်း တၢင်းႁၵ်ႉ ၼၼ်ႉ ၼုင်ႈ မႆ ယူႇ၊ဢဝ် မွၵ်ႇႁူဝ်လဵၵ်း ဢၼ် ဝႃႈ၊တၢင်း ဢၼ် မုင်ႈထႃႈ မွင်းထႃႈ တၢင်း ဢၼ် ၵႄႇၶျွတ်ႈ ဢဝ် ၼၼ်ႉ၊တိုဝ်း ယူႇ တႃႉ ႁဝ်း။- 9လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ယုၵ်ႉ တၢင်ႇ ႁဝ်း ဝႆႉ၊ႁႂ်ႈလႆႈ ၶၢမ်ႇတၢမ်ႇ ဢပျတ်ႈ ဢၼ် မၼ်းၸဝ်ႈ တၵ်း ၸီႇယၢင်ႇ တြႃး ၼၼ်ႉ ဢမ်ႇၸႂ်ႈ။ ယုၵ်ႉ တၢင်ႇ ႁဝ်း ဝႆႉ၊ႁႂ်ႈလႆႈ တၢင်း ဢၼ် ၵႄႇၶျွတ်ႈ ဢဝ် ၵွပ်ႈပိူဝ်ႈ ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊- 10ဢၼ် လႆႈ ၶၢမ်ႇတၢႆ ပုၼ်ႈ ႁဝ်း ၼၼ်ႉ၊ႁဝ်း တိုၼ်ႇ ယူႇ သေဢမ်ႇဝႃႈ၊ၼွၼ်းလပ်း ယူႇ သေဢမ်ႇဝႃႈ၊ႁႂ်ႈ ႁဝ်း လႆႈ ဢသၢၵ်ႈလိပ်း လူၺ်ႈ ၵၼ် တင်း မၼ်းၸဝ်ႈ ၼၼ်ႉ ဢေႃႈ။- 11ပိူဝ်ႈ ၼႆ လႄႈ ၵႃႈ ၼင်ႇ ဢၼ် သူ ႁဵတ်း ယူႇ တေႃႈလဵဝ် ၼႆႉ ၼၼ်ႉ၊ၵေႃႉ ၼိုင်ႈ လႄႈ ၵေႃႉ ၼိုင်ႈ တိုၵ်းယူင်း ပၼ်ႁႅင်း ၵၼ် ယူႇ၊ၸွႆႈထႅမ် ၵၼ် ယူႇ တႃႉ။ 12လိူဝ် သေ ၼၼ်ႉ ပီႈၼွင်ႉ ၶဝ်႟။ ႁဝ်း တွင်းပၢၼ်ႇ သူ ႁႂ်ႈ သူ ရူဝ်ႇသေႇ ၶဝ် ၸိူဝ်း ဢၼ် ပွင် ႁဵတ်းၵၢၼ် ၸဝ်ႈ ၵႃႈတီႈ သူ၊ၶဝ် ၸိူဝ်း ဢၼ် ဢွၼ်ႁူဝ် ၼႄ တၢင်း သူ၊ၼႂ်း ၸဝ်ႈၽြႃး လႄႈ ပၼ် သတိ သူ ၸိူဝ်း ၼၼ်ႉ ဢေႃႈ။- 13ပႃး တင်း ၸႂ် ၸေႇတၼႃႇ သေလႄႈ ရူဝ်ႇသေႇ ႁၵ်ႉပႅင်း ၶဝ် ၼႃႇ လူင်လၢင် ၵွပ်ႈပိူဝ်ႈ ၼႃႈၵၢၼ် ဢၼ် ၶဝ် ႁဵတ်း ၼၼ်ႉ တႃႉ။ သူ ၵေႃႉ ၼိုင်ႈ လႄႈ ၵေႃႉ ၼိုင်ႈ ယူႇ ႁႂ်ႈ ထုၵ်ႇ ထုၵ်ႇမေႃ မေႃ ၵၼ် ယူႇ တႃႉ။ 14ႁဝ်း သမ်ႉ တိုၵ်းယူင်း သူ ထႅင်ႈ ၸမ်ႉ၊ပီႈၼွင်ႉ ၶဝ်႟။ ပၼ် သတိ တီႈ ၶဝ် ၸိူဝ်း ဢၼ် ယူႇ လွၵ်ႇ ယူႇ လၢႆ ယူႇ ၼၼ်ႉ တႃႉ။ ပၼ် ၸႂ် ႁႅင်း ယႂ်ႇ တီႈ ၶဝ် ၸိူဝ်း ဢၼ် ၸႂ်လု ႁႅင်းဢူၼ်ႈ ၼၼ်ႉ တႃႉ။ ၸွႆႈၵမ်ႉ ၸွႆႈ ထွၵ်ႈ ၶဝ် ၸိူဝ်း ဢၼ် ႁႅင်း လဵၵ်ႉ ၼၼ်ႉ လႄႈ ယိူၼ်ႉၶၢမ်ႇ တီႈ ၵူၼ်း ၵူႈ ၵေႃႉ ယူႇ တႃႉ။ 15ၼင်ႇ ႁိုဝ် ၽူႈလႂ် တၵ်း ဢမ်ႇ ဢဝ် တၢင်းၽိတ်း တွပ်ႇတႅၼ်း ၶိုၼ်း တၢင်းၽိတ်း တီႈ ပိူၼ်ႈ ၸိုင်၊ႁဵတ်း သတိ လႄႈ၊ၵူၺ်း ၵျၢမ်ႇ ႁႃ ပွင် ဢၵျူဝ်း တီႈ ၵေႃႉ ၼိုင်ႈ လႄႈ ၵေႃႉ ၼိုင်ႈ၊ဢိၵ်ႇတင်း တီႈ ၵူၼ်း တင်းသဵင်ႈတင်းလူင် ယူႇ ၵူႈၶိင်ႇ ၵူႈ ၶႃႇ တႃႉ။ 16မီး တၢင်း ဢၼ် ၸူမ်းသိူဝ်း မူၼ်ႈပျေႃႇ ယူႇ သေႇ သေႇ တႃႉ။- 17ႁဵတ်း တၢင်း သူးတွင်း ပထၼႃႇ ယူႇ တႃႇသေႇ တႃႉ။- 18ၼႂ်း လွင်ႈတၢင်း ဢၼ် ပဵၼ် မႃး ၵူႈၸိူဝ်ႉၵူႈပိူင် ၼၼ်ႉ၊ယွင်ႈယေႃး တၢင်ႇၵျေးၸူး ၸဝ်ႈ တႃႉ။ လွင်ႈ မၼ်း ၸမ်ႉ၊ပဵၼ် ဢလူဝ်ႇ ၽြႃးပဵၼ်ၸဝ်ႈ ဢၼ် ထၢင်ႇသႃး ယူႇ ၵႃႈၼႂ်း တူဝ် ၸဝ်ႈ ယေႇသု ၶရိၸ်ႈ၊ပုၼ်ႈ သူ တင်းလၢႆ ၼၼ်ႉ ဢေႃႈ။- 19ယႃႇပေ ႁႂ်ႈ တၼ်းၶူဝ်း ဝိၺိၺ်ႇ ၸဝ်ႈ လႆႈ ထၢတ်ႇ လႆႈ ယဵၼ်။- 20ယႃႇပေ ႁဵတ်း ဢမ်ႇ ၼပ်ႉ ဢမ်ႇ ၶၢၼ်း တီႈ ၵႂၢမ်း ပရေႃးၽႅတ်ႈ ဢၼ် လိုၵ်ႉ လမ်ႇ ၼၼ်ႉ။- 21ၸၢမ်းတူၺ်း ၵူႈမဵဝ်းမဵဝ်း သေလႄႈ ယိပ်းၵမ် ဢဝ် ဢၼ် လီ ဢၼ် ငၢမ်း ၼၼ်ႉ ႁႂ်ႈ မၼ်ႈၵိုမ်း ဝႆႉ တႃႉ။- 22ဝႄႈ ပႅတ်ႈ လွင်ႈတၢင်း ဢၼ် ႁၢႆႉ ဢၼ် မိူၵ်ႈ ၵူႈၸိူဝ်ႉၵူႈပိူင် တႃႉ။ 23ၶႅၼ်းတေႃႈ ႁႂ်ႈ ၽြႃးပဵၼ်ၸဝ်ႈ၊ၸဝ်ႈ ဢၼ် ပၼ် တၢင်းၼိမ် တီႈ ႁဝ်း ၼၼ်ႉ ႁဵတ်း ႁႂ်ႈ သူ မူတ်းၸၢင်ႇ ၼႂ်း ၵူႈ သမ်ႇ ၵူႈ ပိူင် သေၵမ်း လူၺ်ႈ။ ႁႂ်ႈ မၼ်းၸဝ်ႈ ပႂ်ႉ ၸွႆႈ ပႂ်ႉ ထႅမ် ဝိၺိၺ်ႇ သူ တင်း ႁူဝ်ၸႂ် သူ၊ဢိၵ်ႇတင်း တူဝ် ၶၼ်ႇထႃႇ သူ တင်းသဵင်ႈတင်းလူင်၊ႁႂ်ႈလႆႈ ၵၢင်းလွတ်ႈ တၢင်း ဢၼ် တၢင်ႇ ဢပျတ်ႈ တေႃႇထိုင်ႁွတ်ႈ ဝၼ်း ဢၼ် ၸဝ်ႈ ၽြႃး ယေႇသု ၶရိၸ်ႈ၊မႃး ၼၼ်ႉ သေၵမ်း လူၺ်ႈ။- 24ၵွပ်ႈပိူဝ်ႈ ဝႃႈ၊ၸဝ်ႈ ဢၼ် ႁွင်ႉ ဢဝ် သူ ၼၼ်ႉ မီး သဵတ်ႈၸႃႇ လႄႈ မၼ်းၸဝ်ႈ တၵ်း ႁဵတ်း ၸိူဝ်ႉ ၼင်ႇ ၼၼ် ဢေႃႈ။ 25ပီႈၼွင်ႉ ၶဝ်႟။ သူးတွင်း ပုၼ်ႈ ႁဝ်း တႃႉ။ 26ဢဝ် တင်း ထုင်းၸၢမ်ႇ ဢၼ် ၸုပ်ႇ ၼူမ် ဢၼ် မူတ်းၸၢင်ႇ ၶၢဝ် သႂ် သေလႄႈ တူင်ႉတၵ်ႉ ၵၼ် ၵႃႈၼႂ်း ပီႈၼွင်ႉ ၵူႈၵေႃႉၵူႈၵူၼ်း တႃႉ။ 27ၵဝ် ဢိင် ဢႃႇၼႃႇ ၸဝ်ႈၽြႃး လႄႈ တိုၵ်းယူင်း ႁႂ်ႈ သူ ၽတ်းဢၢၼ်ႇ လိၵ်ႈ ၼႆႉ ၼႄ ပၼ် တီႈ ပီႈၼွင်ႉ တင်းလၢႆ ဢေႃႈ။ 28ႁႂ်ႈ ၵျေးၸူး ၸဝ်ႈ ၽြႃး ယေႇသု ၶရိၸ်ႈ၊မီး ယူႇ ၵႃႈၼိူဝ် သူ သေၵမ်း လူၺ်ႈ။ ဢႃမိၼ်ႈ။


c: text/html

text: 1ဝၢႆး ၼၼ်ႉ၊ၸဝ်ႈ ယေႇသု၊သမ်ႉ သင်ႇ သွၼ်ပၼ် ၵႃႈတီႈ ႁိမ်း ၽင်ႇ ၼွင် ၵႃႇလိလႄး၊ဢေႃႈ။ ၵူၼ်း ၼမ်ၼႃႇ ၸုတုမ် ၵၼ် မႃး တီႈ မၼ်းၸဝ်ႈ ထၢၼ်ႈပေႃး မၼ်းၸဝ်ႈ လႆႈ ၶဝ်ႈ ၼင်ႈ ၵႃႈၼႂ်း ႁိူဝ်း လႄႈ ဢဝ် ႁိူဝ်း ၽၢၵ်ႈ ယၢၼ် ၽင်ႇ ၵႂႃႇ သေယဝ်ႉ၊ၵူၼ်း တင်းလၢႆ ယူႇ ၼိူဝ် ၵုင်း ၸွမ်း ၽင်ႇ ၼွင် ဢေႃႈ။- 2မိူဝ်ႈ ၼၼ်ႉ၊မၼ်းၸဝ်ႈ သင်ႇ သွၼ်ပၼ် ၶဝ် ၼမ်ၼႃႇ လူၺ်ႈ တင်း ၵႂၢမ်း ဢုပမႃႇ လႄႈ ဝႃႈ။ 3"ထွမ်ႇ သေၵမ်း။ မိူဝ်ႈ ၼၼ်ႉ၊မီး ၵူၼ်း ၵေႃႉ ၼိုင်ႈ ဢွၵ်ႇၵႂႃႇ ဝၢၼ်ႇ ၸိူဝ်ႉၽၼ်း ဢေႃႈ။- 4မိူဝ်ႈ ဢၼ် မၼ်း ဝၢၼ်ႇ မဵတ်ႉ ၽၼ်း ၵႂႃႇ ၼၼ်ႉ ၸိုင်၊မဵတ်ႉ ၵမ်ႈၽွင်ႈ တူၵ်း မႅၼ်ႈ ၵႃႈတီႈ ၵၢင်တၢင်း လႄႈ ၼူၵ်ႉ တင်းလၢႆ မႃး ၵိၼ် ပႅတ်ႈ ဢေႃႈ။- 5မဵတ်ႉ ၵမ်ႈၽွင်ႈ တူၵ်း မႅၼ်ႈ ၵႃႈတီႈ လိၼ် လေႃး ႁိၼ်၊ဢၼ် ဢမ်ႇ မီး ၽုၼ်ႇ ၼၼ်ႉ လႄႈ၊ၸဵဝ်း တႅၵ်ႇ ငွၵ်ႈ မႃး သေၵေႃႈ၊- 6မိူဝ်ႈ ဢၼ် ၵၢင်ဝၼ်းဢွၵ်ႇ မႃး ၸိုင်၊လႅတ်ႇမႆႈ ၼႃႇ လႄႈ ၸွမ်းၼင်ႇ ႁၢၵ်ႈ မၼ်း ဢမ်ႇ လိုၵ်ႉ ၼၼ်ႉ ႁဵဝ်ႇ ႁႅင်ႈ ပႅတ်ႈ ၵႂႃႇ သေ ဢေႃႈ။- 7မဵတ်ႉ ၵမ်ႈၽွင်ႈ တူၵ်း မႅၼ်ႈ ၵႃႈၼႂ်း ယုမ်းၼၢမ် ၸိူဝ်း ဢၼ် ယႂ်ႇမႃး၊ႁတ်ႉ တူၼ်ႈၶဝ်ႈ သမ်ႉ ပေႃး ဢမ်ႇ ၸၢင်ႈ ပဵၼ် ႁူင်း ပဵၼ် မၢၵ်ႇ မႃး လႆႈ။- 8မဵတ်ႉ ၵမ်ႈၽွင်ႈ တူၵ်း မႅၼ်ႈ ၵႃႈတီႈ လိၼ် လီ လႄႈ၊ဢွၵ်ႇ တူၼ်ႈ သေယဝ်ႉ၊ယႂ်ႇမႃး သေလႄႈ မၢၵ်ႇ မႃး တီႈ မၢင် တူၼ်ႈ သၢမ် သိပ်း ပုၼ်ႈ၊မၢင် တူၼ်ႈ ႁူၵ်း သိပ်း ပုၼ်ႈ၊မၢင် တူၼ်ႈ ပၢၵ်ႇ ပုၼ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 9မၼ်းၸဝ်ႈ သမ်ႉ လၢတ်ႈ လႄႈ ဝႃႈ၊ "ၵေႃႉ ဢၼ် မီး ႁူ ဢၼ် ၸၢင်ႈ ငိၼ်း ၼၼ်ႉ ႁႂ်ႈ ငိၼ်း သေၵမ်း တႃႉ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ဢၼ် ၸဝ်ႈ ယေႇသု၊မီး ယူႇၶေႃၶေႃ မၼ်းၸဝ်ႈ ၼၼ် ၸိုင်၊ၶဝ် ၸိူဝ်း ဢၼ် မီး ယူႇ ႁိမ်း မၼ်းၸဝ်ႈ ဢိၵ်ႇတင်း ၶဝ် သိပ်း သွင် ပႃး ၼၼ်ႉ၊လဝ်ႈထၢမ် လွင်ႈ ၵႂၢမ်း ဢုပမႃႇ ၼၼ်ႉ ဢေႃႈ။- 11မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "သူ လႆႈ ဢၶႂၢင်ႉ ဢၼ် ႁု ပွင်ႇလွင်ႈ တၢင်း ဢၼ် လိုၵ်ႉ ဢၼ် လမ်ႇ မိူင်းၽြႃးပဵၼ်ၸဝ်ႈ ဢေႃႈ။ ၶဝ် ၸိူဝ်း ဢၼ် မီး တၢင်း ၼွၵ်ႈ ၸမ်ႉ၊ၵဝ် လႆႈ ဢဝ် တင်း ၵႂၢမ်း ဢုပမႃႇ ႁေႃးလၢတ်ႈ ဢေႃႈ။- 12ၵွပ်ႈ လွင်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊ 'ၶဝ် တူၺ်း ယဝ်ႉ၊တူၺ်း ထႅင်ႈ သေၵေႃႈ၊ဢမ်ႇ ၸၢင်ႈ ႁၼ်။ "'ၶဝ် ထွမ်ႇ ယဝ်ႉ၊ထွမ်ႇ ထႅင်ႈ သေၵေႃႈ၊ဢမ်ႇ ႁု တီႈ ပွင်ႇ၊ ပေႃး ဢမ်ႇၼၼ်၊ၶဝ် တေ ပိၼ်ႇၸႂ် ၸူး ၽြႃးပဵၼ်ၸဝ်ႈ သေလႄႈ၊ မၼ်းၸဝ်ႈ တၵ်း ပွႆႇ ၶႂၢင်း ဢပျတ်ႈ ၶဝ် ဢေႃႈ၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 13ၸဝ်ႈ ယေႇသု၊သိုပ်ႇ လၢတ်ႈ လႄႈ ဝႃႈ၊ "သူ ယင်း ဢမ်ႇ ႁု ပွင်ႇ ဢုပမႃႇ ၼႆႉ ႁိုဝ်း။ ပေႃး သူ ဢမ်ႇ ႁု ထွမ်ႇ ဢုပမႃႇ ၼႆႉ ၸိုင်၊ၵႂၢမ်း ဢုပမႃႇ တၢင်ႇၸိူဝ်ႉ တၢင်ႇဢၼ် ၼၼ်ႉ၊တေ ႁဵတ်း ၸိူဝ်ႉ ၼင်ႇ ႁိုဝ် ႁု ထွမ်ႇ လႆႈ။- 14ၵူၼ်း ဢၼ် ဝၢၼ်ႇ ၸိူဝ်ႉၽၼ်း ၼၼ်ႉ၊ဝၢၼ်ႇ ၵႂၢမ်း တြႃး ၸဝ်ႈ ဢေႃႈ။- 15ၵူၼ်း ၵမ်ႈၽွင်ႈ မိူၼ် ၸိူဝ်ႉ ၼင်ႇ မဵတ်ႉ ဢၼ် တူၵ်း ၵႃႈတီႈ ၵၢင်တၢင်း ၸိူဝ်း ၼၼ်ႉ ၸမ်ႉ၊မိူဝ်ႈ ဢၼ် လႆႈ ငိၼ်း ၵႂၢမ်း တြႃး ၸဝ်ႈ ယဝ်ႉ ၼၼ်ႉ၊ၸႃႇတၢၼ်ႇ၊မႃး ထူၺ်ႈ ဢွၵ်ႇ ၵႂၢမ်း တြႃး ၸဝ်ႈ ၼၼ်ႉ ပႅတ်ႈ သေ ၵႃႈတီႈ ၶဝ် ဢေႃႈ။ ၶႂ်ႈဝႃႈ ၼင်ႇ ၼႆ ဢေႃႈ။- 16ၵူၼ်း ၵမ်ႈၽွင်ႈ သမ်ႉ မိူၼ် ၸိူဝ်ႉ ၼင်ႇ မဵတ်ႉ ဢၼ် တူၵ်း ၵႃႈတီႈ လိၼ် လေႃး ႁိၼ် ၸိူဝ်း ၼၼ်ႉ ၸမ်ႉ၊မိူဝ်ႈ ဢၼ် ၶဝ် လႆႈ ငိၼ်း ၵႂၢမ်း တြႃး ၸဝ်ႈ ယဝ်ႉ ၼၼ်ႉ၊ၶဝ် ႁပ်ႉ တုင်း ဢဝ် ၸူမ်းၸူမ်းသိူဝ်းသိူဝ်း ဢေႃႈ။- 17ၵူၺ်းၵႃႈ၊ႁၢၵ်ႈ တြႃး ၸဝ်ႈ ဢမ်ႇ ယင်ႇ လိုၵ်ႉ ၵႃႈၼႂ်း ႁူဝ်ၸႂ် ၶဝ် လႄႈ တႄႇ ယူႇ ၵမ်းၼိုင်ႈ ၵူၺ်း သေယဝ်ႉ၊မိူဝ်ႈ ဢၼ် လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး ၵွပ်ႈပိူဝ်ႈ တြႃး ၸဝ်ႈ ၼၼ်ႉ ၸိုင်၊ၸႂ်လု ၵႂႃႇ ၵမ်းလဵဝ် ဢေႃႈ။ ၶႂ်ႈဝႃႈ ၼင်ႇ ၼႆ ဢေႃႈ။- 18ၵူၼ်း ၵမ်ႈၽွင်ႈ သမ်ႉ မိူၼ် ၸိူဝ်ႉ ၼင်ႇ မဵတ်ႉ ဢၼ် တူၵ်း ၵႃႈၼႂ်း ယုမ်းၼၢမ် ၸိူဝ်း ၼၼ်ႉ ၸမ်ႉ၊ပဵၼ် ၶဝ် ၸိူဝ်း ဢၼ် လႆႈ ငိၼ်း တြႃး ၸဝ်ႈ သေယဝ်ႉ၊- 19တၢင်း ဢၼ် မႆႈၸႂ် လူၺ်ႈ လွင်ႈ လေႃးၵီႇ လႂ်၊တၢင်း ဢၼ် ၸႂ်ၸပ်း လူၺ်ႈ လွင်ႈ ဢုၵ်ႉၸႃႇ ၸေးၸိမ်ႇ၊တင်း ၸႂ် ဢၼ် ၸပ်းၸွႆး ၶႂ်ႈလႆႈ လွင်ႈတၢင်း တၢင်ႇၸိူဝ်ႉ တၢင်ႇ မဵဝ်း တင်းလၢႆ ၶဝ်ႈ ၼႂ်း ၸႂ် လႄႈ ႁူမ်ႇ သုမ်ႇ ႁတ်ႉ ဝႆႉ တြႃး ၸဝ်ႈ ယူႇ သေလႄႈ ဢမ်ႇ ၸၢင်ႈ မၢၵ်ႇ မၢၵ်ႇ မႃး လႆႈ။ ၶႂ်ႈဝႃႈ ၸိူဝ်ႉ ၼင်ႇ ၼႆ ဢေႃႈ။- 20ၵူၼ်း ၸိူဝ်း ဢၼ် မိူၼ် ၸိူဝ်ႉ ၼင်ႇ မဵတ်ႉ ဢၼ် တူၵ်း ၵႃႈတီႈ လိၼ် လီ ၼၼ်ႉ ၸမ်ႉ၊ၶဝ် လႆႈ ငိၼ်း တြႃး ၸဝ်ႈ သေလႄႈ၊ႁပ်ႉ တုင်း ဢဝ် သေယဝ်ႉ၊မၢၵ်ႇ မႃး ၵမ်ႈၽွင်ႈ သၢမ် သိပ်း ပုၼ်ႈ၊ၵမ်ႈၽွင်ႈ ႁူၵ်း သိပ်း ပုၼ်ႈ၊ၵမ်ႈၽွင်ႈ ပၢၵ်ႇ ပုၼ်ႈ ဢေႃႈ။ ၶႂ်ႈဝႃႈ ၸိူဝ်ႉ ၼင်ႇ ၼႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 21ၸဝ်ႈ ယေႇသု၊ၶိုၼ်း သိုပ်ႇ လၢတ်ႈ လႄႈ ဝႃႈ၊ "ၸွင်ႇ ၵူၼ်း ၸၢင်ႈ ဢဝ် ၵွၵ်းၽႆး မႃး ႁူမ်ႇ ဝႆႉ တႂ်ႈ ပဵတ်ႈ၊ဢမ်ႇၼၼ် တႂ်ႈ ၵူႇၼွၼ်း ႁိုဝ်း။ မၼ်း ၸၢင်ႈ ဢဝ် မႃး တၢင်ႇ ဝႆႉ ၵႃႈၼိူဝ် ၶဵင်ႇ တႆႈၽႆး ဢမ်ႇၸႂ်ႈ ႁိုဝ်း။- 22လွင်ႈတၢင်း သေ ၸိူဝ်ႉ သေ ပိူင် ဢၼ် သိူင်ႇ ဝႆႉ လပ်ႉ ဝႆႉ ၼၼ်ႉ၊တၵ်း ပေႃႇ ဢွၵ်ႇ ထၢင်ႇသႃး မႃး လႄႈ လွင်ႈတၢင်း သေ ၸိူဝ်ႉ သေ ပိူင် ဢၼ် ႁူမ်ႇ ဝႆႉ ငမ်း ဝႆႉ ၼၼ်ႉ ၵေႃႈ၊တၵ်း ပိုတ်ႇ ၼႄ ထၢင်ႇသႃး မႃး ဢေႃႈ။- 23ပေႃး သေၵေႃႉသေၵူၼ်း မီး ႁူ ဢၼ် ၸၢင်ႈ ငိၼ်း ၸိုင်၊ႁႂ်ႈ ငိၼ်း သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 24မၼ်းၸဝ်ႈ သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ၊ "လွင်ႈ ဢၼ် သူ လႆႈ ငိၼ်း ၼႆႉ ႁဵတ်း သတိ တႃႉ။ ၵႃႈ ၼင်ႇ ဢၼ် သူ တူင် ပၼ် တႅၵ်ႈ ပၼ် ပိူၼ်ႈ တၢင်ႇၵေႃႉ ၼၼ်ႉ၊ၽြႃးပဵၼ်ၸဝ်ႈ တၵ်း တေ တူင် ပၼ် တႅၵ်ႈ ပၼ် သူ ၸိူဝ်ႉ ၼင်ႇ ၼၼ် ဢမ်ႇၵႃး၊မၼ်းၸဝ်ႈ တေ ပၼ် လိူဝ်တွၼ်း သေ ၼၼ်ႉ တီႈ သူ လူးၵွၼ်ႇ ဢေႃႈ။- 25တီႈ ၵေႃႉ ဢၼ် မီး ၼၼ်ႉ တၵ်း ပၼ် ထႅင်ႈ လႄႈ တီႈ ၵေႃႉ ဢၼ် ဢမ်ႇ မီး ၼၼ်ႉ ၸမ်ႉ၊တၵ်း ၼုၵ်ႈ ဢဝ် ၵႃႈ ဢၼ် မၼ်း မီး တင်းသဵင်ႈ တင်းမူတ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 26ၸဝ်ႈ ယေႇသု၊လၢတ်ႈ ထႅင်ႈ လႄႈ ဝႃႈ၊ "မိူင်းၽြႃးပဵၼ်ၸဝ်ႈ မိူၼ် ၸိူဝ်ႉ ၼင်ႇ ၵူၼ်း ၵေႃႉ ၼိုင်ႈ ဝၢၼ်ႇ ၸိူဝ်ႉၽၼ်း ဝႆႉ ၵႃႈၼႂ်း ၼႃး ဢေႃႈ။- 27ၵေႃႉ ၼၼ်ႉ ဝၼ်း ဝၼ်း ၶိုၼ်း ၶိုၼ်း တိုၼ်ႇ ယူႇ ၼွၼ်း ယူႇ သေၵေႃႈ၊မဵတ်ႉ ၸိူဝ်း ၼၼ်ႉ ဢွၵ်ႇ တူၼ်ႈ လႄႈ ယႂ်ႇမႃး ၸိူဝ်ႉ ၼင်ႇ ႁိုဝ် မၼ်း ဢမ်ႇ ႁု။- 28တူၼ်ႈ ၸိူဝ်း ဢၼ် ယႂ်ႇမႃး ၵႃႈတီႈ လိၼ် ၶေႃ ၶေႃ ၵူၺ်း မၼ်း လႄႈ၊ဢွၼ်တၢင်း ငွၵ်ႈ ဢွၵ်ႇ သေယဝ်ႉ၊လိုၼ်း ၼၼ်ႉ ပဵၼ် ႁူင်း မႃး၊လိုၼ်းသေ ၼၼ်ႉ ပဵၼ် မဵတ်ႉ ပဵၼ် မၢၵ်ႇ ၵႃႈၼႂ်း ႁူင်း မၼ်း ဢေႃႈ။- 29မိူဝ်ႈ ဢၼ် မၢၵ်ႇ မၼ်း သုၵ်း ယဝ်ႉ ၸိုင်၊ၵေႃႉ ၼၼ်ႉ ဢဝ် ၶဵဝ်း ပၢတ်ႇ ၵမ်းလဵဝ် ပိူဝ်ႈ ဢၼ် ၶိင်ႇ ပၢတ်ႇ ၶဝ်ႈ ထိုင် မႃး ၼၼ်ႉ ဢေႃႈ။ 30"မိူင်းၽြႃးပဵၼ်ၸဝ်ႈ ၸိုင်၊တၵ်း လႆႈ ၼႄ ပုင်ႇ တႅၵ်ႈ မၼ်း ၸိူဝ်ႉ ၼင်ႇ ႁိုဝ်။ တၵ်း လႆႈ ဢဝ် ဢုပမႃႇ ဢၼ် လႂ် တႅၵ်ႈ ဝႃႈၼႆ ၸမ်ႉ၊မိူၼ် ၸိူဝ်ႉ ၼင်ႇ ၽၼ်း ၽၵ်းၵၢတ်ႇ မဵတ်ႉ ၼိုင်ႈ၊- 31ဢၼ် ၽုၵ်ႇ သႂ်ႇ ၼႂ်း လိၼ် ၼၼ်ႉ၊ပိၵ်ႉသမ်ႉ မဵတ်ႉ မၼ်း လဵၵ်ႉ သေ မဵတ်ႉ ၵူႈမဵဝ်း ၵႃႈတီႈ လိၼ် သေၵေႃႈ၊- 32မိူဝ်ႈ ၽုၵ်ႇ ယဝ်ႉ ၼၼ်ႉ မၼ်း ငွၵ်ႈ ဢွၵ်ႇ ပဵၼ် တူၼ်ႈ ယႂ်ႇမႃး သေ တူၼ်ႈ ယိူဝ်ႈ ၵႃႈမီး လႄႈ၊မီး ၵိင်ႇ ၵၢၼ်ႈ ဢၼ် ယႂ်ႇ ၼမ်ၼႃႇ၊ၼူၵ်ႉ တင်းလၢႆ မႃး ၸပ်း ၵွၼ်း လိုဝ်ႈႁိူဝ်ႉ ၵႃႈၼႂ်း ႁူမ်ႈ မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 33ၸဝ်ႈ ယေႇသု၊ဢဝ် တင်း ၵႂၢမ်း ဢုပမႃႇ မဵဝ်း ၼႆႉ ၼမ်ၼႃႇ၊ႁေႃးလၢတ်ႈ တြႃး ၸဝ်ႈ တီႈ မူႇၵူၼ်း တင်းလၢႆ၊ၸွမ်း ၵႃႈ ၼင်ႇ ဢၼ် ၶဝ် ထွမ်ႇ လႄႈ ႁု ပွင်ႇ လႅင်းၸႂ် လႆႈ ၼၼ်ႉ ဢေႃႈ။- 34ယင်း ဢမ်ႇ ပႃး ၵႂၢမ်း ဢုပမႃႇ လႄႈ မၼ်းၸဝ်ႈ ဢမ်ႇ ႁေႃး ဢမ်ႇ လၢတ်ႈ။ ၵူၺ်းၵႃႈ၊မိူဝ်ႈ ဢၼ် ပိူၼ်ႈ တၢင်ႇၵေႃႉ ဢမ်ႇ မီး ယဝ်ႉ ၼၼ်ႉ ၸိုင်၊မၼ်းၸဝ်ႈ ၽုၺ်ႇၼႄ လွင်ႈ တင်းသဵင်ႈတင်းလူင် ၵႃႈတီႈ တပႄးၸဝ်ႈ တင်းလၢႆ ဢေႃႈ။ 35ၼႂ်း ဝၼ်း ၼၼ်ႉ၊မိူဝ်ႈ ဢၼ် ဝၼ်း ၶမ်ႈ မႃး ယဝ်ႉ ၸိုင်၊ၸဝ်ႈ ယေႇသု၊လၢတ်ႈ တီႈ တပႄးၸဝ်ႈ တင်းလၢႆ လႄႈ ဝႃႈ၊ "ဢွၼ်ၵၼ် ၶၢမ်ႈ ၵႂႃႇ ၽၢႆႇပုၼ်ႉ ၽင်ႇ ၼွင် တႃႉ ႁဝ်း၊" ဝႃႈ ၼင်ႇ ၼႆ ယဝ်ႉ ၸင်ႇ၊- 36တပႄးၸဝ်ႈ ၸိူဝ်း ၼၼ်ႉ ဢွၵ်ႇ သေ ၵႃႈတီႈ ပၢင် ၵူၼ်း တင်းလၢႆ လႄႈ ၶဝ်ႈ ၵႂႃႇ ၵႃႈၼႂ်း ႁိူဝ်း ဢၼ် မၼ်းၸဝ်ႈ ၼင်ႈ ယူႇ ၼၼ်ႉ သေယဝ်ႉ၊ပႃး ဢဝ် မၼ်းၸဝ်ႈ လႄႈ ဢွၵ်ႇ ၵႂႃႇ ဢေႃႈ။ ႁိူဝ်း တၢင်ႇ လမ်း တင်းလၢႆ ၵေႃႈ ပႃး ဢေႃႈ။- 37ၵမ်း ၼၼ်ႉ၊ပဵၼ် ၽူၼ် လူင် လူမ်းလူင် လႄႈ ပိူပ်ႈၼမ်ႉ ၽင်ႈ ထိပ်ႇ သႂ်ႇ ႁိူဝ်း ႁႅင်း ၼႃႇ လူင်လၢင် ထၢၼ်ႈပေႃး ၼမ်ႉ တဵမ် ၶိုၼ်ႈ ၼႂ်း ႁိူဝ်း မႃး တိၵ်းတိၵ်း ဢေႃႈ။- 38မၼ်းၸဝ်ႈ ၼွၼ်းလပ်း ယူႇ ၼိူဝ် မွၼ်ႁူဝ် ၵႃႈတီႈ ႁၢင်ႁိူဝ်း ဢေႃႈ။ တပႄးၸဝ်ႈ ၸိူဝ်း ၼၼ်ႉ ပူၵ်း မၼ်းၸဝ်ႈ လႄႈ လဝ်ႈလၢတ်ႈ ဝႃႈ၊ "သြႃႇ ၸဝ်ႈ။ ႁဝ်းၶႃႈ တေ ႁွတ်ႈထိုင် တၢင်း လု တၢင်း လႅဝ် ယဝ်ႉ။ ၸဝ်ႈ ႁဝ်း ယင်း ဢမ်ႇ မႆႈၸႂ် ၸွမ်း ႁဝ်းၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 39ၸဝ်ႈ ယေႇသု၊လုၵ်ႉ သေလႄႈ၊ပူင်ဢမိင်ႉ တီႈ လူမ်း သေယဝ်ႉ၊သမ်ႉ သင်ႇ လၢတ်ႈ တီႈ ပၢင်ႇလၢႆႇ လႄႈ ဝႃႈ၊ "ထၢတ်ႇယဵၼ် တႃႉ။ ယူႇ ၼိမ် ၼိမ် တႃႉ၊" ဝႃႈ ၼင်ႇ ၼႆ လႄႈ၊လူမ်း ထၢတ်ႇယဵၼ် ၵႂႃႇ သေယဝ်ႉ၊ပၢင်ႇလၢႆႇ ၵေႃႈ ၸိုၼ်ႈ ပၢင်ႇ ၼိမ် လီ မႃး တႄႉတႄႉ ဝႃႈ ဝႃႈ ဢေႃႈ။- 40မိူဝ်ႈ ၼၼ်ႉ၊မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "ႁဵတ်းသင် လႄႈ သူ ၵူဝ်ႁႄ ထၼ်ႇ ၼႆႉ။ ၸႂ် ဢၼ် ယုမ်ႇမၢတ်ႈ သူ ယင်း ဢမ်ႇ ပႆႇ မီး ႁိုဝ်း၊" ဝႃႈ ၼင်ႇ ၼႆ ဢေႃႈ။ 41ၶဝ် ၵေႃႈ ယဵင်ႈၶႅၼ်း ၵူဝ်ႁႄ ၸႂ် သၼ်ႇ ၼႃႇ လူင်လၢင် လႄႈ ၵေႃႉ ၼိုင်ႈ လႄႈ ၵေႃႉ ၼိုင်ႈ လၢတ်ႈ တီႈ ၵၼ် လႄႈ ဝႃႈ၊ "ၵေႃႉ ၼႆႉ ပဵၼ် ၵူၼ်း ၸိူဝ်ႉ ၼင်ႇ ႁိုဝ် ၼေႃ။ လူမ်း တင်း ပၢင်ႇလၢႆႇ ယင်း ထွမ်ႇဢဝ် ၵႂၢမ်း မၼ်း လူင် ပႄႇ၊" ဝႃႈ ၼင်ႇ ၼႆ ဢေႃႈ။

robotstxt: allowed

filter: keep


text: 1ၵဝ် ပေႃးလု၊ ဢၼ် ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ လႄႈ လႆႈ ၶၢမ်ႇ ႁွင်ႉ ဢဝ် ဝႆႉ ၼႂ်း ဢရႃႇ တမၢၼ်ႇ ၸဝ်ႈ ယေႇသု ၶရိၸ်ႈ၊ဢိၵ်ႇတင်း ၼွင်ႉ ႁဝ်း သုတ်ႉသိၼ်ႇ၊ၼႆႉ။ 2မီး လိၵ်ႈ တႅမ်ႈ ထိုင် ၸိူဝ်းၸဝ်ႈ ၽြႃးပဵၼ်ၸဝ်ႈ၊ဢၼ် မီး ယူႇ ၵႃႈၼႂ်း ဝဵင်း ၵေႃးရိၼ်ႇထု၊သူ ၸိူဝ်း ဢၼ် လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ႁႂ်ႈလႆႈ ပဵၼ် ၵူၼ်း မူတ်းၸၢင်ႇ မၼ်းၸဝ်ႈ၊ဢၼ် မၼ်းၸဝ်ႈ ႁဵတ်း ႁႂ်ႈ ပဵၼ် ၵူၼ်း မၼ်းၸဝ်ႈ ၼႂ်း ၸဝ်ႈ ယေႇသု ၶရိၸ်ႈ၊ႁူမ်ႈ လူၺ်ႈ ၵၼ် တင်း ၵူၼ်း တင်းသဵင်ႈတင်းလူင် ၵူႈတီႈၵူႈလႅၼ် ၸိူဝ်း ဢၼ် ၵၢဝ်ႇႁႃ ႁွင်ႉ ႁႃ ၼႃႇမႃႉ ၸိုဝ်ႈသဵင် ၸဝ်ႈႁဝ်း ၶႃႈ ၸဝ်ႈ ယေႇသု ၶရိၸ်ႈ၊ၸဝ်ႈ ဢၼ် ပဵၼ် ၸဝ်ႈ ၶဝ်၊ဢိၵ်ႇတင်း ပဵၼ် ၸဝ်ႈႁဝ်း ၼၼ်ႉ ဢေႃႈ။ 3ၶႅၼ်းတေႃႈ ႁႂ်ႈ ပေႃႈၸဝ်ႈ ႁဝ်း ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈ ၽြႃး ယေႇသု ၶရိၸ်ႈ၊ပၼ် သု ၵျေးၸူး၊ဢိၵ်ႇတင်း တၢင်းၼိမ် ၶျၢမ်းသႃႇ တီႈ သူ သေၵမ်း လူၺ်ႈ။ 4ၵဝ် တၢင်ႇၵျေးၸူး ၽြႃးပဵၼ်ၸဝ်ႈ ပုၼ်ႈ သူ တႃႇသေႇ ၵွပ်ႈပိူဝ်ႈ သူ လႆႈ ၶၢမ်ႇ ဢဝ် သု ၵျေးၸူး ၽြႃးပဵၼ်ၸဝ်ႈ ဢၼ် ပၼ် တီႈ သူ ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။- 5ၼႂ်း ၸဝ်ႈ ၶရိၸ်ႈ၊ၼၼ်ႉ သူ လႆႈ မၢၵ်ႈမီး လူၺ်ႈ မၢၵ်ႇ သူပ်း မၢၵ်ႇ ၺၢၼ်ႇ ၵူႈၸိူဝ်ႉၵူႈပိူင် ၼႂ်း တၢင်း ဢၼ် သူ ၸၢင်ႈ ႁေႃး ၸၢင်ႈ လၢတ်ႈ၊ဢိၵ်ႇတင်း ၸၢင်ႈ မီး ပိင်ႇၺႃႇ တင်းလၢႆ ၼၼ်ႉ ဢေႃႈ။- 6မႅၼ်ႈ ၼင်ႇ သၢၵ်ႈသေႇ လွင်ႈ ၸဝ်ႈ ၶရိၸ်ႈ၊လႆႈ တႄႇ ဝႆႉ၊မၼ်ႈ မၼ်ႈၶိူင်ႇ ၶိူင်ႇ ၵႃႈၼႂ်း သူ သေယဝ်ႉ လႄႈ၊- 7သူ ယင်း ဢမ်ႇ လုတ်ႈ ဢမ်ႇ ႁၢမ်း သု ၵျေးၸူး မၢင်ႇၵလႃႇ ၸဝ်ႈ သေ ၸိူဝ်ႉ သေ ပိူင် လႄႈ သူ ယင်း ပႂ်ႉ မွင်း ပႂ်ႉထႃႈ တၢင်း ဢၼ် ၸဝ်ႈႁဝ်း ၶႃႈ ၸဝ်ႈ ယေႇသု ၶရိၸ်ႈ၊တၵ်း ထၢင်ႇသႃး ၵျွ လူင်း မႃး ထႅင်ႈ ၼၼ်ႉ ဢေႃႈ။- 8မၼ်းၸဝ်ႈ တၵ်း ပႂ်ႉ လူ ပႂ်ႉ တူၺ်း သူ ႁႂ်ႈ မၼ်ႈၶိူင်ႇ တေႃႇထိုင် တီႈသုတ်း တီႈ ၵွႆ လႄႈ တၵ်း ႁႂ်ႈ သူ လႆႈ ၵၢင်းလွတ်ႈ တင်း ဢပျတ်ႈ ၼႂ်း မိုဝ်ႉ ဝၼ်း ဢၼ် ၸဝ်ႈႁဝ်း ၸဝ်ႈ ယေႇသု ၶရိၸ်ႈ၊တၵ်း ၸီႇယၢင်ႇ တြႃး ၼၼ်ႉ ဢေႃႈ။- 9ၽြႃးပဵၼ်ၸဝ်ႈ ဢၼ် သိုဝ်ႈ တေႃႇ ႁွင်ႉ ဢဝ် သူ ႁႂ်ႈလႆႈ သိူၵ်ႈသမ်ႇ ၵၼ် တင်း လုၵ်ႈ မၼ်းၸဝ်ႈ ၸဝ်ႈ ယေႇသု ၶရိၸ်ႈ၊ဢၼ် ပဵၼ် ၸဝ်ႈႁဝ်း ၼၼ်ႉ ဢေႃႈ။ 10ပီႈၼွင်ႉ ၶဝ်႟။ ၵဝ် တွင်းပၢၼ်ႇ သူ ၼႂ်း ၼႃႇမႃႉ ၸိုဝ်ႈသဵင် ၸဝ်ႈႁဝ်း ယေႇသု ၶရိၸ်ႈ၊ႁႂ်ႈ သူ ၵူႈ ၵေႃႉ ၽွမ်ႉ သဵင် ပဵင်း ပၢၵ်ႇ ၵၼ် လႄႈ ယႃႇပေ ႁႂ်ႈ မီး ၸႂ် ဢၼ် တႅၵ်ႇ ၽႄ ၵၼ် ၼႂ်း သူ ၼၼ်ႉ ဢေႃႈ။ ပိူဝ်ႈ ၼႆ လႄႈ ၼႂ်း တၢင်း ဢၼ် ၵျၢမ်ႇပွင် သၢင်ႈ ႁဵတ်း ၵူႈလွင်ႈ၊ဢိၵ်ႇတင်း တၢင်း ဢၼ် တႅပ်းတတ်း ၼၼ်ႉ ႁႂ်ႈ ပဵၼ် ၸႂ် ဢၼ်လဵဝ် ၵၼ် တႃႉ။- 11ၵွပ်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊ပီႈၼွင်ႉ ၶဝ်႟။ လွင်ႈ ဢၼ် သူ တွပ်ႇထဵင် ၵၼ် ၽိတ်း ၵၼ် ၼၼ်ႉ ၼႂ်း ၵူၼ်းႁိူၼ်း ၼၢင်း ၶလေႃးဢေး၊ၶဝ် ၵမ်ႈၽွင်ႈ မွၵ်ႇလၢတ်ႈ ထိုင် တီႈ ၵဝ် ယဝ်ႉ ဢေႃႈ။- 12ဢၼ် ၵဝ် ၶႂ်ႈဝႃႈ ၼႆႉ၊သူ ၵေႃႉ ၼိုင်ႈ လႄႈ ၵေႃႉ ၼိုင်ႈ လၢတ်ႈ ၵႂၢမ်း ၶတ်းၵၼ် ယူႇ ဢေႃႈ။ ၼႂ်း သူ ၵမ်ႈၽွင်ႈ ဝႃႈ၊ "ၵဝ် ပဵၼ် တပႄး သြႃႇ ပေႃးလု၊ဢေႃႈ၊" ဝႃႈၼႆ၊ၵမ်ႈၽွင်ႈ ဝႃႈ၊ "ၵဝ် ပဵၼ် တပႄး သြႃႇ ဢႃႇပေႃးလု၊ဢေႃႈ၊" ဝႃႈၼႆ၊ၵမ်ႈၽွင်ႈ ဝႃႈ၊ "ၵဝ် ပဵၼ် တပႄး သြႃႇ ၵႄးၽႃႉ၊ဢေႃႈ၊" ဝႃႈၼႆ လႄႈ၊ၵမ်ႈၽွင်ႈ ဝႃႈ၊ "ၵဝ် ပဵၼ် တပႄး ၸဝ်ႈ ၶရိၸ်ႈ၊ဢေႃႈ၊" ဝႃႈ ၼင်ႇ ၼႆ တွပ်ႇထဵင် ၵၼ် ယူႇ ဢေႃႈ။- 13ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊သူ ႁႂ်ႈ ၸဝ်ႈ ၶရိၸ်ႈ၊လႆႈ ၶၢမ်ႇ တၢင်း ဢၼ် တႅပ်း မႅင်ႇ ပဵၼ် လၢႆ ပွတ်း ပဵၼ် လၢႆ မူႇ လၢႆ ၸုမ်း ၵႂႃႇ ယဝ်ႉ ဢေႃႈ။ ၸွင်ႇ သြႃႇ ပေႃးလု၊ၶၢမ်ႇ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း ပုၼ်ႈ သူ ႁိုဝ်း။ သူ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ႁႂ်ႈလႆႈ ပဵၼ် တပႄး သြႃႇ ပေႃးလု၊ႁိုဝ်း။ 14လိူဝ် သေၵရိပု၊တင်း ၵႃႇယု၊ၼၼ်ႉ ပိူဝ်ႈ ဢၼ် ၵဝ် ဢမ်ႇ လႆႈ ပၼ် မၢင်ႇၵလႃႇ ပပ်ႉတိၸမ်ႇ တီႈ သူ သေၵေႃႉသေၵူၼ်း ၼၼ်ႉ လႄႈ ၵဝ် တၢင်ႇၵျေးၸူး ၽြႃးပဵၼ်ၸဝ်ႈ ဢေႃႈ။- 15ပိူဝ်ႈ ၼႆ လႄႈ သူ ၽူႈလႂ် ၵေႃႈ ဢမ်ႇ ၸၢင်ႈ လၢတ်ႈ ဝႃႈ၊သူ လႆႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ႁႂ်ႈ ပဵၼ် တပႄး ၵဝ် ဢေႃႈ။- 16(ဢူဝ်း ၸႂ်ႈ ယဝ်ႉ။ ၵဝ် ယင်း လႆႈ ပၼ် မၢင်ႇၵလႃႇ ပပ်ႉတိၸမ်ႇ တီႈ သထေႇၽၢၼ်ႇ၊ဢိၵ်ႇတင်း ၵူၼ်းႁိူၼ်းၵူၼ်းယေး မၼ်း ဢေႃႈ။ လိူဝ် သေ ၼၼ်ႉ ၵဝ် ဢမ်ႇ ထၢင်ႇ ၵဝ် လႆႈ ပၼ် မၢင်ႇၵလႃႇ ပပ်ႉတိၸမ်ႇ တီႈ ၽူႈလႂ် သေၵေႃႉသေၵူၼ်း ဢေႃႈ။-) 17ၸဝ်ႈ ၶရိၸ်ႈ၊ပွႆႇၸႂ်ႉ ၵဝ် ၵႂႃႇ ႁႂ်ႈလႆႈ ပၼ် မၢင်ႇၵလႃႇ ပပ်ႉတိၸမ်ႇ ဢမ်ႇၸႂ်ႈ လႄႈ မၼ်းၸဝ်ႈ ပွႆႇၸႂ်ႉ ၵဝ် ၵႂႃႇ ႁႂ်ႈလႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၵူၺ်း ဢေႃႈ။ ၼႂ်း တၢင်း ဢၼ် ၵဝ် ႁေႃးလၢတ်ႈ ၼၼ်ႉ ၵဝ် ယင်း ဢမ်ႇ ဢဝ် ၵႂၢမ်း ပိင်ႇၺႃႇ လေႃးၵီႇ လႄႈ လၢတ်ႈ၊ၼင်ႇ ႁိုဝ် တၼ်းၶူဝ်း တၢင်း ဢၼ် ၸဝ်ႈ ၶရိၸ်ႈ၊ၶၢမ်ႇတၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ တၵ်း ဢမ်ႇ သုတ်ႉယွမ်း ၼၼ်ႉ ဢေႃႈ။ 18ၶၢဝ်ႇငၢဝ်း တြႃး တၢင်း ဢၼ် ၸဝ်ႈ ၶရိၸ်ႈ၊လႆႈ ၶၢမ်ႇတၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ ပဵၼ် ၵႂၢမ်း ၽၢင်း ၵႂၢမ်း ငိူဝ်ႈ ပုၼ်ႈတႃႇ ၵူၼ်း ၸိူဝ်း ဢၼ် ပႆ ၸွမ်း သဵၼ်ႈတၢင်း ဢၼ် ၵႂႃႇ ႁွတ်ႈထိုင် တၢင်း ဢၼ် လုလႅဝ် ၼၼ်ႉ သေၵေႃႈ၊ပုၼ်ႈတႃႇ ႁဝ်း ၸိူဝ်း ဢၼ် ပႆ ၸွမ်း သဵၼ်ႈတၢင်း ဢၼ် ၵႂႃႇ ႁွတ်ႈထိုင် တၢင်း ဢၼ် ၸဝ်ႈၽြႃး ၵႄႇၶျွတ်ႈ ဢဝ် ၼႆႉ ၸမ်ႉ၊ႁု ဝႃႈ ၶၢဝ်ႇငၢဝ်း တြႃး ၼၼ်ႉ ပဵၼ် တြႃး ဢၼ် ၼႄပျႃး တၼ်းၶူဝ်း ၽြႃးပဵၼ်ၸဝ်ႈ ဢေႃႈ။- 19မၼ်း ပဵၼ် ၸွမ်းၼင်ႇ ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၸဝ်ႈၽြႃး လၢတ်ႈ ဝႃႈ၊ 'ၵဝ် တၵ်း ယႃႉပႅတ်ႈ ပိင်ႇၺႃႇ ၶဝ် ၸိူဝ်း ဢၼ် မီး ပိင်ႇၺႃႇ ၼၼ်ႉ လႄႈ ၵဝ် တၵ်း ႁႂ်ႈ တၢင်း ႁု တၢင်း ႁၼ် ၵူၼ်းလၵ်းၵူၼ်းလႅမ် ၶဝ် ဝွတ်ႈ ႁၢႆ ၵႂႃႇ ဢေႃႈ၊' " ဝႃႈ ၼင်ႇ ၼႆ ဢေႃႈ။ 20ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ၵူၼ်း မီး ပိင်ႇၺႃႇ ၶဝ် ၸၢင်ႈ ႁဵတ်း ႁိုဝ်။ သြႃႇ မေႃ ၵျၢမ်း ထမ်ႇမႃႉ ၶဝ် ၸၢင်ႈ ႁဵတ်း ႁိုဝ်။ သြႃႇ မေႃၵႂၢမ်း ဢၼ် ၸၢင်ႈ ၵႄႈလိတ်ႈ ၵႂၢမ်း ယၢပ်ႇ ၼႂ်း လေႃးၵႃႉ ၼႆႉ ၵေႃႈ၊ၶဝ် ၸၢင်ႈ ႁဵတ်း ႁိုဝ်။ ၽြႃးပဵၼ်ၸဝ်ႈ ႁဵတ်း ႁႂ်ႈ ပိင်ႇၺႃႇ လေႃးၵီႇ ၼႆႉ ဢမ်ႇ လၵ်း ဢမ်ႇ လႅမ် ယဝ်ႉ ဢေႃႈ။ 21လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ဢဝ် ပိင်ႇၺႃႇ မၼ်းၸဝ်ႈ ၼၼ်ႉ လႄႈ ႁဵတ်း ႁႂ်ႈ ၵူၼ်း တင်းသဵင်ႈတင်းလူင် ဢမ်ႇ ၸၢင်ႈ ဢိင်ပိုင်ႈ ပိင်ႇၺႃႇ တူဝ်ၸဝ်ႈၵဝ်ႇ လႄႈ ႁုၸၵ်း မၼ်းၸဝ်ႈ ဢေႃႈ။ ပိူဝ်ႈ ၼႆ လႄႈ မၼ်းၸဝ်ႈ ၸင်ႇ မီး ၸႂ် ၸေႇတၼႃႇ ႁႂ်ႈလႆႈ ၵႄႇၶျွတ်ႈ ဢဝ် ၶဝ် ၸိူဝ်း ဢၼ် ယုမ်ႇမၢတ်ႈ ၼႂ်း ၶၢဝ်ႇငၢဝ်း တြႃး ဢၼ် ႁဝ်း ႁေႃးလၢတ်ႈ ယူႇ၊ဢၼ် ၵူၼ်း တင်းလၢႆ ထၢင်ႇ ဝႃႈ၊ပဵၼ် ၵႂၢမ်း ၽၢင်း ၵႂၢမ်း ငိူဝ်ႈ ၼၼ်ႉ ဢေႃႈ။- 22ၵူၼ်း မဵဝ်း ၵျူး၊ၶဝ် မီး ဢလူဝ်ႇ ၶႂ်ႈ ႁၼ် ၼိမိၵ်ႈ လၢၵ်ႈၶၼႃႇ လႄႈ ၵူၼ်း မဵဝ်း ၵရိၵ်ႉ၊ၶဝ် ၸမ်ႉ၊မီး ၸႂ် ဢၼ် ၶႂ်ႈလႆႈ ပိင်ႇၺႃႇ ဢေႃႈ။- 23ႁဝ်း ၸမ်ႉ၊ႁေႃးလၢတ်ႈ တြႃး ၸဝ်ႈ ၶရိၸ်ႈ၊ဢၼ် လႆႈ ၶၢမ်ႇတၢႆ ၵႃႈၼိူဝ် သဝ်မႆႉဝႃးမိုဝ်း၊တြႃး ဢၼ် ႁဵတ်း ႁႂ်ႈ ၵူၼ်း မဵဝ်း ၵျူး၊ၶဝ် ၶီႈလိုတ်း လႄႈ ႁဵတ်း ႁႂ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ် ထၢင်ႇ ဝႃႈ၊မၼ်း ပဵၼ် ၵႂၢမ်း ၽၢင်း ၵႂၢမ်း ငိူဝ်ႈ ဢေႃႈ။- 24ၵူၺ်းၵႃႈ၊ပုၼ်ႈတႃႇ ၶဝ် ၸႃႉၸဵမ် ၵူၼ်း မဵဝ်း ၵျူး၊တင်း ၵူၼ်း မဵဝ်း ၵရိၵ်ႉ၊ၸိူဝ်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ဝႆႉ ၸိူဝ်း ၼၼ်ႉ ၸမ်ႉ၊မၼ်း ပဵၼ် တြႃး ၸဝ်ႈ ၶရိၸ်ႈ၊ၸဝ်ႈ ဢၼ် ပဵၼ် တၼ်းၶူဝ်း ၽြႃးပဵၼ်ၸဝ်ႈ တင်း ပိင်ႇၺႃႇ ၽြႃးပဵၼ်ၸဝ်ႈ ၼၼ်ႉ ဢေႃႈ။- 25လွင်ႈ မၼ်း ၸမ်ႉ၊တၢင်း ငိူဝ်ႈ ၽြႃးပဵၼ်ၸဝ်ႈ ၼၼ်ႉ မီး ပိင်ႇၺႃႇ ယႂ်ႇ ၼမ် သေၵူၼ်း လႄႈ တၢင်း ဢၼ် ႁႅင်း လဵၵ်ႉ ႁႅင်း ၵေႇ ၽြႃးပဵၼ်ၸဝ်ႈ ၼၼ်ႉ၊ယင်း ႁႅင်း ယႂ်ႇ သေ ႁႅင်း ၵူၼ်း ဢေႃႈ။ 26ပီႈၼွင်ႉ ၶဝ်႟။ ၶႆႈၸႂ် တူၺ်း တူဝ်ၸဝ်ႈၵဝ်ႇ လွင်ႈ ဢၼ် သူ ပဵၼ် ၵူၼ်း ၸိူဝ်ႉႁိုဝ် မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် သူ ၼၼ်ႉ တႃႉ။ ၼႂ်း သူ ၼႆႉ ပေႃး ဢဝ် တင်း တႃ ၵူၼ်းလေႃးၵီႇ တူၺ်း ၸိုင်၊ၵူၼ်း ဢၼ် မီး ပိင်ႇၺႃႇ၊ၵူၼ်း ဢၼ် မီး ဢႃႇၼႃႇ တၼ်းၶူဝ်း၊ၵူၼ်း ဢၼ် ၸိူဝ်ႉ ယႂ်ႇ ၶိူဝ်း လူင် ၸိူဝ်း ၼႆႉ ဢမ်ႇ ပေႃး မီး ၼမ် ၵႃႈႁိုဝ်။- 27ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ၶဝ် ၸိူဝ်း ဢၼ် ၵူၼ်းလေႃးၵီႇ ၶဝ် ထၢင်ႇ ဝႃႈ၊ငိူဝ်ႈငႃႉ ၼၼ်ႉ သေလႄႈ ႁဵတ်း ႁႂ်ႈ ၵူၼ်း မီး ပိင်ႇၺႃႇ ၶဝ် လႆႈ ဢူၵ်း လႆႈ ဢၢႆ ဢေႃႈ။ မၼ်းၸဝ်ႈ လိူၵ်ႈၵဵပ်း ဢဝ် ၶဝ် ၸိူဝ်း ဢၼ် ၵူၼ်းလေႃးၵီႇ ၶဝ် ထၢင်ႇ ဝႃႈ၊ႁႅင်းဢူၼ်ႈ ၼၼ်ႉ သေလႄႈ ႁဵတ်း ႁႂ်ႈ ၵူၼ်း ႁႅင်း ယႂ်ႇ ၶဝ် လႆႈ ဢူၵ်း လႆႈ ဢၢႆ ဢေႃႈ။- 28မၼ်းၸဝ်ႈ လိူၵ်ႈၵဵပ်း ဢဝ် ၶဝ် ၸိူဝ်း ဢၼ် ၵူၼ်းလေႃးၵီႇ ၶဝ် ထၢင်ႇလဵၵ်ႉ လႄႈ ငိၼ်းၸင်း ၶၢၼ်ႉႁၼ်၊ဢိၵ်ႇတင်း ၶဝ် ၸိူဝ်း ဢၼ် ပိူၼ်ႈ ထၢင်ႇ ဝႃႈ၊ၵူၼ်း ဢၼ် ဢမ်ႇ လႆႈ လွင်ႈ ၵႃႈသင် ၼၼ်ႉ သေလႄႈ ယႃႉပႅတ်ႈ ၶဝ် ၸိူဝ်း ဢၼ် ၼႃႈယႂ်ႇ တႃ လူင် တင်းလၢႆ ဢေႃႈ။- 29လွင်ႈတၢင်း ၸိူဝ်း ၼႆႉ ပဵၼ် မႃး ၼၼ်ႉ၊ပုၼ်ႈ လွင်ႈ ၼင်ႇ ႁိုဝ် ၽူႈလႂ် ၵေႃႈ ဢမ်ႇ ၸၢင်ႈ မီး ႁူဝ်ၸႂ်ၽႅၼ်သုင် ၽၢႆႇၼႃႈ ၽြႃးပဵၼ်ၸဝ်ႈ သေၵေႃႉသေၵူၼ်း ၼၼ်ႉ ဢေႃႈ။- 30ၽြႃးပဵၼ်ၸဝ်ႈ တႄႇ ယူႇ ၼႂ်း ၸဝ်ႈ ယေႇသု ၶရိၸ်ႈ၊သေလႄႈ ႁႂ်ႈ ၸဝ်ႈ ၶရိၸ်ႈ၊ပဵၼ် ၸဝ်ႈ ပိင်ႇၺႃႇ လႄႈ ပဵၼ် တၢင်း သိုဝ်ႈတေႃႇ ပုၼ်း ႁဝ်း လႄႈ ႁႂ်ႈ ႁဝ်း ပဵၼ် ၵူၼ်း မူတ်းၸၢင်ႇ၊ဢိၵ်ႇတင်း ထႆႇ ဢဝ် ႁဝ်း ဝႆႉ၊ႁႂ်ႈ ပူၼ်ႉ လွတ်ႈ သေ ဝူတ်ႈ ဢပျတ်ႈ ဢေႃႈ။- 31ပိူဝ်ႈ ၼႆ လႄႈ၊ၼႂ်း ၵျၢမ်းလိၵ်ႈ ၸင်ႇ တႅမ်ႈ ဝႆႉ ဝႃႈ၊ "ႁႂ်ႈ ၵေႃႉ ဢၼ် ဢုပ်ႇ ဝၢဝ်း တူဝ်ၸဝ်ႈၵဝ်ႇ ၼၼ်ႉ၊ဢုပ်ႇ ဝၢဝ်း ၼႂ်း ၸဝ်ႈ ထႃႇဝရႃႉ ၽြႃး ၵူၺ်း သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။


text: 1မိူဝ်ႈ ဢၼ် ဝၼ်း ၵမ်သိၼ် ပူၼ်ႉ ယဝ်ႉ ၸိုင်၊မႃႇရိမႃႇၵတလႃႉ၊တင်း မႃႇရိ၊ၵေႃႉ ပဵၼ် မႄႈ ယႃႇၵုပ်ႈ၊ၶဝ် ဢိၵ်ႇတင်း သႃႇလုမ်း၊ၸိူဝ်း ၼၼ်ႉ ၵႂႃႇ သိုဝ်ႉ ၼမ်ႉမၼ်း ၼၢမ်ႇသႃႇ ပုၼ်ႈတႃႇ တၵ်း တႃး တူဝ်တၢႆ ၸဝ်ႈ ယေႇသု၊ဢေႃႈ။- 2ဝၼ်း ဢၼ် ပဵၼ် ဝၼ်း တီႈ ၼိုင်ႈ ၼႂ်း ၸဵတ်း ဝၼ်း ၶိင်ႇၵၢင်ၼႂ် ၸဝ်ႉ ၸဝ်ႉ ၼၼ်ႉ၊မိူဝ်ႈ ဢၼ် ၵၢင်ဝၼ်းဢွၵ်ႇ မႃး ၼၼ်ႉ၊ၶဝ် ဢွၼ်ၵၼ် ၵႂႃႇၸူး ၵႃႈတီႈ ပႃႇႁဵဝ်ႈ မၼ်းၸဝ်ႈ ဢေႃႈ။- 3မိူဝ်ႈ ၼၼ်ႉ၊ၶဝ် ၼင်ႇ ၵၼ် ၵၼ် လၢတ်ႈ တီႈ ၵၼ် လႄႈ ဝႃႈ၊ "ၽူႈလႂ် တၵ်း ၵိင်ႈ မၢၵ်ႇႁိၼ် လူင် ၼၼ်ႉ ဢွၵ်ႇ သေ ပၢၵ်ႇ ပိုင်ႈ ပႃႇႁဵဝ်ႈ ၼၼ်ႉ ပၼ် ႁဝ်း၊" ဝႃႈ ၼင်ႇ ၼႆ ဢေႃႈ။- 4မိူဝ်ႈ ဢၼ် မုင်ႈ တူၺ်း ၼၼ်ႉ ၸိုင်၊ၶဝ် လႆႈ ႁၼ် မၢၵ်ႇႁိၼ် လူင် ၼၼ်ႉ သမ်ႉ ပေႃး ၵိင်ႈ ဢွၵ်ႇ ဝႆႉ သေလႄႈ မီး ယူႇ ဢေႃႈ။ မၢၵ်ႇႁိၼ် ၼၼ်ႉ ပဵၼ် မၢၵ်ႇႁိၼ် ဢၼ် ယႂ်ႇ ၼႃႇ ဢေႃႈ။- 5ၶဝ် ၸင်ႇ ၶဝ်ႈ ၵႂႃႇ ၵႃႈၼႂ်း ပိုင်ႈ ပႃႇႁဵဝ်ႈ သေလႄႈ ထူပ်း ႁၼ် ၵူၼ်းၼုမ်ႇ ၵေႃႉ ၼိုင်ႈ၊ၼုင်ႈ သိူဝ်ႈ ယၢဝ်း ဢၼ် ၽိူၵ်ႇ လီ ၶၢဝ် လီ ၼၼ်ႉ ၼင်ႈ ယူႇ ၵႃႈတီႈ ၽၢႆႇၶႂႃ ယူႇ ၼၼ်ႉ လႄႈ ၶဝ် တူၵ်းၸႂ် ဢေႃႈ။ 6ၵူၼ်းၼုမ်ႇ ၵေႃႉ ၼၼ်ႉ ၵေႃႈ လၢတ်ႈ လႄႈ ဝႃႈ၊ "ယႃႇပေ တူၵ်းၸႂ်။ သူ ႁႃ ၸဝ်ႈ ယေႇသု၊ၵူၼ်း ဝဵင်း ၼႃႇၸရႅတ်ႈ၊ဢၼ် လႆႈ ၶၢမ်ႇ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ၊မၼ်းၸဝ်ႈ လုၵ်ႉ ၶိုၼ်းလိပ်း ယဝ်ႉ။ ဢမ်ႇ မီး ၵႃႈတီႈ ၼႆႈ ယဝ်ႉ။ တူၺ်း တီႈ ဢၼ် ဝႆႉ တူဝ်တၢႆ မၼ်းၸဝ်ႈ ၼႆႉ တႃႉ။- 7တေႃႈလဵဝ် ၼႆႉ သူ ၵႂႃႇ မွၵ်ႇလၢတ်ႈ တီႈ ပေႇတရု၊တင်း တပႄးၸဝ်ႈ တင်းလၢႆ လႄႈ ဝႃႈ၊ 'မၼ်းၸဝ်ႈ ၵႂႃႇ ၵႃႈတီႈ ဢိူင်ႇ ၵႃႇလိလႄး၊ထႃႈ ဢွၼ်တၢင်း ဝႆႉ ယဝ်ႉ၊ဝႃႈ ၼင်ႇ ၼႆ တႃႉ။ သူ တၵ်း ထူပ်း ႁၼ် မၼ်းၸဝ်ႈ ၵႃႈတီႈ ၼၼ်ႈ ၸွမ်း ၵႃႈ ၼင်ႇ ဢၼ် မၼ်းၸဝ်ႈ လၢတ်ႈ ဝႆႉ ၼၼ်ႉ ဢေႃႈ၊' " ဝႃႈ ၼင်ႇ ၼႆ ဢေႃႈ။ 8ၶဝ် ၼၼ်ႉ၊ၵွပ်ႈပိူဝ်ႈ ဢၼ် တူၵ်းၸႂ် ၵႂၢင်ၸႂ် ၼႃႇ ၼၼ်ႉ သၼ်ႇ ဝႆ ယူႇ လႄႈ ဢွၵ်ႇ သေ ၵႃႈတီႈ ပႃႇႁဵဝ်ႈ လႅၼ်ႈပၢႆႈ ၵႂႃႇ ဢေႃႈ။ ၶဝ် ၵူဝ်ႁႄ ၼႃႇ ၽႅဝ် လႄႈ ဢမ်ႇ လၢတ်ႈ ၵႃႈသင် တီႈ ၽူႈလႂ် သေၵေႃႉသေၵူၼ်း ဢေႃႈ။ 9[ဝၢႆးသေ ၸဝ်ႈ ယေႇသု၊လုၵ်ႉ ၶိုၼ်းလိပ်း ယဝ်ႉ၊ၼႂ်း ဝၼ်းတၼၢင်းၼူၺ်ႇ ၶိင်ႇၵၢင်ၼႂ် ၸဝ်ႉ ၸဝ်ႉ ၸိုင်၊မၼ်းၸဝ်ႈ ၼႄပျႃး တူဝ် မၼ်းၸဝ်ႈ တီႈ မႃႇရိမႃႇၵတလႃႉ၊ဢွၼ်တၢင်း သုတ်း ပိူၼ်ႈ လႄႈ ပဵၼ် ၵေႃႉ ဢၼ် မၼ်းၸဝ်ႈ လႆႈ ႁေႃႈ ၽီႁၢႆႉ ၸဵတ်း တူဝ် ဢွၵ်ႇ ပႅတ်ႈ ၼၼ်ႉ ဢေႃႈ။- 10မၼ်း ၵေႃႈ ၵႂႃႇ မွၵ်ႇလၢတ်ႈ တီႈ ၶဝ် ၸိူဝ်း ဢၼ် ယၢမ်း ယူႇ ၸွမ်း မၼ်းၸဝ်ႈ၊ယၢမ်း မိူဝ်ႈ ဢၼ် ၶဝ် ယင်း တိုၵ်ႉ မႆႈၸႂ် ၶီၸႂ် လႄႈ ႁွင်ႉ ႁႆႈ ယူႇ ၼၼ်ႉ ဢေႃႈ။- 11ၵူၺ်းၵႃႈ၊မိူဝ်ႈ ဢၼ် ၶဝ် ငိၼ်း လွင်ႈ ဢၼ် မၼ်းၸဝ်ႈ ဢသၢၵ်ႈလိပ်း ယူႇ ဢိၵ်ႇတင်း လွင်ႈ ဢၼ် မၼ်း လႆႈ ႁၼ် မၼ်းၸဝ်ႈ ၼၼ်ႉ၊ၶဝ် ဢမ်ႇ ယုမ်ႇ ၵႂၢမ်း မၼ်း လႄႈ ယူႇ ဢေႃႈ။ 12ဝၢႆး ၼၼ်ႉ၊မၼ်းၸဝ်ႈ ႁဵတ်း ႁၢင်ႈ ၽၢင် ဢၼ် ပႅၵ်ႇပိူင်ႈ သေလႄႈ ၼႄပျႃး တူဝ် မၼ်းၸဝ်ႈ တီႈ တပႄးၸဝ်ႈ သွင် ၵေႃႉ၊ၼႂ်း ၶၢဝ်းတၢင်း ဢၼ် ၶဝ် ပႆ တၢင်း ၵႂႃႇ ၵႃႈတီႈ ဝၢၼ်ႈၼွၵ်ႈ ယူႇ ၼၼ်ႉ ဢေႃႈ။- 13ၶဝ် သွင် ၵေႃႉ ၼၼ်ႉ ၵေႃႈ၊ၶိုၼ်း မႃး မွၵ်ႇလၢတ်ႈ လွင်ႈတၢင်း ၼၼ်ႉ တီႈ တၢင်ႇၵေႃႉ တၢင်ႇ ၵူၼ်း ၸိူဝ်း ၼၼ်ႉ ဢေႃႈ။ ၶဝ် ၸိူဝ်း ၼၼ်ႉ ၵေႃႈ ဢမ်ႇ ယုမ်ႇ ၶဝ် သွင် ၵေႃႉ ၼၼ်ႉ လႄႈ ယူႇ ဢေႃႈ။ 14ဝၢႆးသေ ၼၼ်ႉ၊မၼ်းၸဝ်ႈ ၼႄပျႃး တူဝ် မၼ်းၸဝ်ႈ ၵႃႈတီႈ တမၢၼ်ႇၸဝ်ႈ သိပ်း ဢဵတ်း ပႃး ၼႂ်း မိူဝ်ႈ ဢၼ် ၶဝ် ယင်း ၵိၼ် တၢင်းၵိၼ် ယူႇ ၼၼ်ႉ ဢေႃႈ။ မၼ်းၸဝ်ႈ တၢင်ႇ ဢပျတ်ႈ တီႈ ၶဝ် ၵွပ်ႈပိူဝ်ႈ ၶဝ် ဢမ်ႇ ယုမ်ႇမၢတ်ႈ၊ဢိၵ်ႇတင်း ႁူဝ်ၸႂ် ၶဝ် တၼ် ၼႃႇ လႄႈ ဢမ်ႇ ယုမ်ႇ ၵႂၢမ်း ၶဝ် ၸိူဝ်း ဢၼ် လႆႈ ထူပ်း လႆႈ ႁၼ် မၼ်းၸဝ်ႈ ဝၢႆးသေ မၼ်းၸဝ်ႈ လုၵ်ႉ ၶိုၼ်းလိပ်း မႃး ၼၼ်ႉ လႄႈ ယူႇ ၼၼ်ႉ ဢေႃႈ။- 15မၼ်းၸဝ်ႈ ၸင်ႇ သင်ႇ သွၼ်ပၼ် ၶဝ် လႄႈ ဝႃႈ၊ "သူ ၵႂႃႇ ၵႃႈတီႈ မိူင်း လေႃးၵီႇ ၵူႈတီႈၵူႈလႅၼ် ၵႃႈမီး လႄႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၵႃႈတီႈ ၵူၼ်း ၵူႈမဵဝ်း တင်းသဵင်ႈတင်းလူင် တႃႉ။- 16ၽူႈလႂ် သေဢမ်ႇဝႃႈ၊ၵေႃႉ ဢၼ် ယုမ်ႇမၢတ်ႈ လႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼၼ်ႉ တၵ်း လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ။ ၵေႃႉ ဢၼ် ဢမ်ႇ ယုမ်ႇမၢတ်ႈ ၼၼ်ႉ ၸမ်ႉ၊တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ဢေႃႈ။- 17ၵူၼ်း ဢၼ် ယုမ်ႇမၢတ်ႈ မီး တီႈ လႂ် ၵေႃႈ၊တီႈ ၼၼ်ႈ တၵ်း လႆႈ ႁၼ် ၼိမိၵ်ႈ လၢၵ်ႈၶၼႃႇ ဢၼ် ဝႃႈ၊ၶဝ် တၵ်း ႁေႃႈ ၽီႁၢႆႉ လႂ် ဢွၵ်ႇ ပႅတ်ႈ လူၺ်ႈ ၼႃႇမႃႉ ၸိုဝ်ႈသဵင် ၵဝ် လႄႈ ၶဝ် တၵ်း လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇ ဢၼ် လၢၵ်ႇ ပိူင် လႂ် ဢေႃႈ။- 18ၶဝ် တၵ်း ယိပ်းၵမ် ငူး လႆႈ ဢေႃႈ။ ပေႃး ၶဝ် ၵိၼ် ငူၼ်ႉ ဢၼ် ၸၢင်ႈ ႁႂ်ႈ တၢႆ ၼၼ်ႉ ၸိုင်၊ၶဝ် တၵ်း ၵၢင်းလွတ်ႈ တင်း ၽေး ဢုပၢတ်ႈ ဢေႃႈ။ ၶဝ် တၵ်း ဢဝ် မိုဝ်း တၢင်ႇ ၵႃႈၼိူဝ် ၵူၼ်းၶႆႈၵူၼ်းပဵၼ် တင်းလၢႆ ၼၼ်ႉ သေလႄႈ ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 19ဝၢႆးသေ ၸဝ်ႈ ၽြႃး ယေႇသု၊လၢတ်ႈ တေႃႇ ၶဝ် ယဝ်ႉ ၼၼ်ႉ၊မၼ်းၸဝ်ႈ လႆႈ ၶၢမ်ႇ တၢင်း ဢၼ် ဢဝ် ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ လႄႈ ၼင်ႈ ယူႇ ၵႃႈတီႈ ၽၢႆႇၶႂႃ ၽြႃးပဵၼ်ၸဝ်ႈ ဢေႃႈ။- 20တပႄးၸဝ်ႈ ၸိူဝ်း ၼၼ်ႉ ၵေႃႈ၊ဢွၵ်ႇ ၵႂႃႇ ႁေႃးလၢတ်ႈ တြႃး ၸဝ်ႈ ၵူႈတီႈၵူႈလႅၼ် ဢေႃႈ။ ၸဝ်ႈၽြႃး ၵေႃႈ ၸွႆႈထႅမ် မႃႉၸႃႉ ၶဝ်၊ဢဝ် တင်း ၼိမိၵ်ႈ လၢၵ်ႈၶၼႃႇ ဢၼ် ၶဝ် ႁဵတ်း ၵႃႈမီး ၸိူဝ်း ၼၼ်ႉ၊ပဵၼ် သၢၵ်ႈသေႇ တီႈ ၼုၵ်ႈၵပၢတ်ႈ တြႃး ၸဝ်ႈ ဢၼ် ၶဝ် ႁေႃးလၢတ်ႈ ၼၼ်ႉ မၢၼ်ႇမႅၼ်ႈ ၸိုဝ်ႈၸႂ်ႈ ၼၼ်ႉ ဢေႃႈ။ ဢႃမိၼ်ႈ] [မႄႈယိင်း ၸိူဝ်း ၼၼ်ႉ ၵႂႃႇ ၵႃႈတီႈ ပေႇတရု၊ဢိၵ်ႇတင်း တပႄးၸဝ်ႈ တင်းလၢႆ သေလႄႈ ဢဝ် လွင်ႈတၢင်း ဢၼ် သင်ႇ ဝႆႉ လၢတ်ႈ ဝႆႉ တီႈ ၶဝ် ၵူႈၶေႃႈၵူႈၵမ်း ၸိူဝ်း ၼၼ်ႉ မွၵ်ႇလၢတ်ႈ ပၼ် ပွတ်း ပွတ်း သေ ဢေႃႈ။- လိုၼ်းသေ ၼၼ်ႉ၊ၸဝ်ႈ ယေႇသု၊ပွႆႇၸႂ်ႉ တပႄးၸဝ်ႈ တင်းလၢႆ တၢင်တူဝ် မၼ်းၸဝ်ႈ ၵႂႃႇ ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ ဢၼ် မူတ်းၸၢင်ႇ လႄႈ ပဵၼ် တြႃး ၶျွတ်ႈ ၵူႈၸူဝ်ႈၵူႈပၢၼ် ၼၼ်ႉ ၸႃႉၸဵမ် ၼႃႈ ဝၼ်း ဢွၵ်ႇ တေႃႇ ႁွတ်ႈ ၼႃႈ ဝၼ်း တူၵ်း ဢေႃႈ။]


text: 1ပိၵ်ႉသမ်ႉ သူ လႆႈ ႁဵတ်း တုၸရိူၵ်ႈ လႄႈ တၢႆ ယူႇ ၼႂ်း ဢပျတ်ႈ သေၵေႃႈ၊ၽြႃးပဵၼ်ၸဝ်ႈ ႁဵတ်း ႁႂ်ႈ သူ တင်းလၢႆ မီး ဢသၢၵ်ႈလိပ်း ယူႇ ဢေႃႈ။- 2ၸဵမ် မိူဝ်ႈၵွၼ်ႇ သူ ယၢမ်ႈ ႁဵတ်း လႄႈ ၵမ်ၵျၢင်ႉ ၸွမ်း သဵၼ်ႈတၢင်း လေႃးၵီႇ၊ႁဵတ်း ၸွမ်း ၶုၼ် ၸဵမ်မိူဝ်ႈ ဢွၼ်တၢင်း ဢၼ် ဝႃႈ၊တၢင်း ဢၼ် ၸပ်းၸွမ်း သဵၼ်ႈတၢင်း လေႃးၵီႇ၊တၢင်း ဢၼ် ၸပ်းၸွမ်း ဢလူဝ်ႇ ၶုၼ် ဢၼ် ဢုပ်ႉပိူင်ႇ ဢႃႇၵႃႇသႃႉ ၵၢင်ႁၢဝ် ဢၼ် ပဵၼ် ဝိၺိၺ်ႇ ဢၼ် ဢုပ်ႉပိူင်ႇ ၵႃႈၼိူဝ် ၵူၼ်း ၸိူဝ်း ဢၼ် ဢမ်ႇ ထွမ်ႇ ၵႂၢမ်း ၽြႃးပဵၼ်ၸဝ်ႈ ၸိူဝ်း ၼၼ်ႉ ဢေႃႈ။- 3ဝႃႈ တႄႉ မၼ်း ၸိုင်၊ႁဝ်း တင်းသဵင်ႈတင်းလူင် ၸိူဝ်း ၼႆႉ မိူဝ်ႈ ဢွၼ်တၢင်း ၼၼ်ႉ၊ယၢမ်ႈ ႁဵတ်း ၸွမ်း ဢလူဝ်ႇ ၼိူဝ်ႉလိူတ်ႈ မိူၼ် ၶဝ် ၸိူဝ်း ၼၼ်ႉ၊ဢိၵ်ႇတင်း ဢလူဝ်ႇ ၵၢင်ၸႂ် ၶဝ် မႃး ၼၼ်ႉ လႄႈ ႁဝ်း ၸိူဝ်း ၼႆႉ ၵေႃႈ၊ထိူၵ်ႈ ၶၢမ်ႇတၢမ်ႇ ဢပျတ်ႈ တၢင်း ဢၼ် ၽြႃးပဵၼ်ၸဝ်ႈ ၸီႇယၢင်ႇ ၼၼ်ႉ မိူၼ် မိူၼ် ၵၼ် တင်း တၢင်ႇၵေႃႉ တၢင်ႇ ၵူၼ်း ၸိူဝ်း ၼၼ်ႉ ဢေႃႈ။ 4ၼႂ်းဝႃႈၼၼ် သေၵေႃႈ၊ၵရုၼႃႇ ၽြႃးပဵၼ်ၸဝ်ႈ ၼၼ်ႉ ၼမ် ၵိုၼ်း ဝႆႉ ပုၼ်ႈ ႁဝ်း၊တၢင်းႁၵ်ႉ မႅတ်ႈတႃႇ မၼ်းၸဝ်ႈ ၵေႃႈ ယႂ်ႇ ၼႃႇ လူင်လၢင် ပုၼ်ႈ ႁဝ်း လႄႈ၊- 5ပိၵ်ႉသမ်ႉ ႁဝ်း ၸိူဝ်း ၼႆႉ၊တၢႆ ယူႇ ၼႂ်း ဢပျတ်ႈ တၢင်း ဢၼ် ၽိတ်းပိူင်ႈ သေၵေႃႈ၊မၼ်းၸဝ်ႈ ႁႂ်ႈ ဢသၢၵ်ႈ ႁဝ်း လႆႈ လိပ်း လူၺ်ႈ ၵၼ် တင်း ၸဝ်ႈ ၶရိၸ်ႈ၊ၵွပ်ႈပိူဝ်ႈ သု ၵျေးၸူး ၸဝ်ႈ ၼၼ်ႉ လႄႈ သူ တင်းလၢႆ လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 6ၽြႃးပဵၼ်ၸဝ်ႈ ႁႂ်ႈ ႁဝ်း လုၵ်ႉ ၶိုၼ်းလိပ်း မႃး လူၺ်ႈ ၵၼ် တင်း ၸဝ်ႈ ၶရိၸ်ႈ၊လႄႈ ပၼ် တီႈ ဢၼ် ႁဝ်း လႆႈ ၼင်ႈ လူၺ်ႈ ၵၼ် တင်း မၼ်းၸဝ်ႈ၊ၵႃႈၼႂ်း မိူင်းၵၢင်ႁၢဝ် ၼၼ်ႉ ပဵၼ် ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ဢေႃႈ။- 7မၼ်းၸဝ်ႈ ႁဵတ်း ၸိူဝ်ႉ ၼင်ႇ ၼႆ ႁႂ်ႈလႆႈ ၼႄပျႃး ၵျေးၸူး မၼ်းၸဝ်ႈ ဢၼ် ၼမ် ၵိုၼ်း ၼႃႇ ထၢၼ်ႈပေႃး ဢမ်ႇ ဝႃႈ ဢမ်ႇ တႅၵ်ႈ လႆႈ ၼၼ်ႉ၊ထၢင်ႇသႃး ၼႂ်း ၶိင်ႇၵႃႇလႃႉ ၵမ်းလိုၼ်း ၼႂ်း တၢင်း ဢၼ် မၼ်းၸဝ်ႈ ႁၵ်ႉ ဢဵတ်းလူ ႁဝ်း၊ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။- 8လွင်ႈ မၼ်း ၸမ်ႉ၊ၵွပ်ႈ လူၺ်ႈ ၵျေးၸူး ၽြႃးပဵၼ်ၸဝ်ႈ လႄႈ ႁဝ်း လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၵွပ်ႈ လူၺ်ႈ တၢင်းယုမ်ႇမၢတ်ႈ ဢေႃႈ။ မၼ်း ပဵၼ် ၵွပ်ႈ လူၺ်ႈ တၢင်းၵမ် တၢင်းၵျၢင်ႉ တူဝ်ၸဝ်ႈၵဝ်ႇ ဢမ်ႇၸႂ်ႈ။ မၼ်း ပဵၼ် ၵွပ်ႈ လူၺ်ႈ ၽြႃးပဵၼ်ၸဝ်ႈ ဢဵတ်းလူ ပၼ် ဢေႃႈ။- 9မၼ်း ပဵၼ် ၵွပ်ႈ လူၺ်ႈ တၢင်းၵမ် တၢင်းၵျၢင်ႉ တူဝ်ၸဝ်ႈၵဝ်ႇ ဢမ်ႇၸႂ်ႈ လႄႈ ၽူႈလႂ် ဢမ်ႇ မီး ဢၶႂၢင်ႉ ဢၼ် လႆႈ ဢုပ်ႇ ဝၢဝ်း ဢေႃႈ။- 10ပိူဝ်ႈ ဢၼ် ႁဝ်း ပဵၼ် ၵေႃႉ ဢၼ် မၼ်းၸဝ်ႈ ၽၢၼ်ႇသၢင်း လႄႈ ႁဵတ်း ပဵၼ် ၼႂ်း ၸဝ်ႈ ယေႇသု ၶရိၸ်ႈ၊ပုၼ်ႈ လွင်ႈ ၼင်ႇ ႁိုဝ် ႁဝ်း တၵ်း လႆႈ ၵမ်ၵျၢင်ႉ ဢၼ် လီ ဢေႃႈ။ ၽြႃးပဵၼ်ၸဝ်ႈ မႄးႁႅၼ်း ႁဝ်း ဝႆႉ၊ၸဵမ်မိူဝ်ႈ ဢွၼ်တၢင်း ႁႂ်ႈ ႁဝ်း လႆႈ ၵမ်ၵျၢင်ႉ လီ လီ ငၢမ်း ငၢမ်း ၸိူဝ်ႉ ၼင်ႇ ၼၼ် ဢေႃႈ။ 11ပိူဝ်ႈ ၼႆ လႄႈ၊မိူဝ်ႈ ဢွၼ်တၢင်း ၼၼ်ႉ ပေႃး ဝႃႈ ၸွမ်း ၸႃႇတိ ၼိူဝ်ႉၼင် ၸိုင်၊သူ ယၢမ်ႈ လႆႈ ပဵၼ် ၵူၼ်း တၢင်ႇၸိူဝ်ႉတၢင်ႇၶိူဝ်း လႄႈ ၵူၼ်း ၸိူဝ်း ဢၼ် ႁပ်ႉ ဢဝ် မၢင်ႇၵလႃႇ တၢင်း ဢၼ် ပၢတ်ႇပၢႆၼင် ဢၼ် ႁဵတ်း တီႈ ၼိူဝ်ႉၼင် လူၺ်ႈ မိုဝ်း ၼၼ်ႉ ယၢမ်ႈ ႁွင်ႉ သူ ဝႃႈ၊ "ၵူၼ်း ၸိူဝ်း ဢၼ် ဢမ်ႇ မီး မၢင်ႇၵလႃႇ တၢင်း ဢၼ် ပၢတ်ႇပၢႆၼင်" ဝႃႈ ၼင်ႇ ၼႆ ၼၼ်ႉ ၶုၵ်းၸႂ်လႆႈ တႃႉ။ 12မိူဝ်ႈ ယၢမ်း ၼၼ်ႉ၊သူ ယူႇ ၽၢတ်ႇ ယၢၼ် ၵၼ် တင်း ၸဝ်ႈ ၶရိၸ်ႈ၊ဢမ်ႇ လႆႈ ၶဝ်ႈပႃး ၵႃႈၼႂ်း တၢင်း ဢၼ် ပဵၼ် ၵူၼ်း မဵဝ်း ဢိသရေး၊ၶဝ် လႄႈ ဢမ်ႇ လႆႈ ၶဝ်ႈပႃး ၵႃႈၼႂ်း ပတိၺိၺ်ႇ တြႃး ဢၼ် မၼ်းၸဝ်ႈ ဝႆႉၵတိ ၼၼ်ႉ လႄႈ ယူႇ ၼႂ်း ယူႇ ၼႂ်း လေႃးၵႃႉ ၼႆႉ ဢမ်ႇ မီး တၢင်း မုင်ႈထႃႈ မွင်းထႃႈ၊ဢိၵ်ႇတင်း ဢမ်ႇ မီး ၽြႃးပဵၼ်ၸဝ်ႈ ၼၼ်ႉ ၵေႃႈ၊ၶုၵ်းၸႂ်လႆႈ တႃႉ။- 13ၵူၺ်းၵႃႈ၊တေႃႈလဵဝ် ၼႆႉ၊ၵွပ်ႈပိူဝ်ႈ တၢင်း ဢၼ် မီး ယူႇ ၼႂ်း ၸဝ်ႈ ၶရိၸ်ႈ၊ၼၼ်ႉ၊သူ ၸိူဝ်း ဢၼ် ယၢမ်ႈ ယၢၼ် ၵႆ ၼၼ်ႉ၊လႆႈ ၶၢမ်ႇ တၢင်း ဢၼ် ဢဝ် ၶဝ်ႈ ၸူး ၵၼ် ပဵၼ် ၵွပ်ႈ လူၺ်ႈ တၢင်း ဢၼ် ၸဝ်ႈ ၶရိၸ်ႈ၊ၶၢမ်ႇတၢႆ ၼၼ်ႉ ယဝ်ႉ ဢေႃႈ။- 14ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊မၼ်းၸဝ်ႈ ပဵၼ် ၸဝ်ႈ တၢင်းၼိမ် ႁဝ်း လႄႈ ႁဵတ်း ႁႂ်ႈ ႁဝ်း ဢၼ် ပဵၼ် ၵူၼ်း သွင် မဵဝ်း ၼႆႉ ပဵၼ် ၵူၼ်း မဵဝ်းလဵဝ် ၵၼ် မႃး သေလႄႈ မၼ်းၸဝ်ႈ ယႃႉ ၽႃ ဢၼ် ႁႄႉ ၶၼ်ႈ ဝႆႉ တီႈ ၶိုင်ႈၵၢင် ႁဝ်း ၼၼ်ႉ ပႅတ်ႈ ဢေႃႈ။- 15မၼ်းၸဝ်ႈ ဢဝ် တူဝ် ၼိူဝ်ႉလိူတ်ႈ မၼ်းၸဝ်ႈ ပႄႇ ၽဵဝ်ႈ ပႅတ်ႈ တၢင်း ဢၼ် ၶတ်းၵၼ် ဢၼ် ဝႃႈ၊ပိင်းၺၢပ်ႈတြႃး ဢိၵ်ႇတင်း ၼႄးဢုပတေႇ တြႃး ၶဝ် ၼၼ်ႉ သေလႄႈ ပွင်ႁဵတ်း ႁႂ်ႈ ၵူၼ်း သွင် မဵဝ်း ပဵၼ် ၵူၼ်း မဵဝ်းလဵဝ် ၵၼ် မႃး မႂ်ႇ မႂ်ႇ၊ၵႃႈၼႂ်း တၢင်း ဢၼ် မီး ယူႇ လူၺ်ႈ ၵၼ် တင်း မၼ်းၸဝ်ႈ ၼၼ်ႉ၊ၸိူဝ်ႉ ၼင်ႇ ၼၼ် မၼ်းၸဝ်ႈ ႁႂ်ႈ မီး တၢင်းၼိမ် ၶျၢမ်းသႃႇ ဢေႃႈ။- 16ၵွပ်ႈပိူဝ်ႈ လၢႆး ဢၼ် မၼ်းၸဝ်ႈ ၶၢမ်ႇတၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ လႄႈ ၸဝ်ႈ ၶရိၸ်ႈ၊ႁႂ်ႈ တၢင်း ဢၼ် ႁဝ်း ပဵၼ် ရၢၼ်ႇသူႇ ၵၼ် ၼၼ်ႉ ထၢတ်ႇယဵၼ် သေယဝ်ႉ၊ၵွပ်ႈ လူၺ်ႈ သဝ်မႆႉဝႃးမိုဝ်း ၼၼ်ႉ၊ႁဝ်း ဢၼ် ပဵၼ် ၶိူဝ်း ၵူၼ်း သွင် မဵဝ်း ၼႆႉ လႆႈ ႁူမ်ႈ ပွင်းၵၼ် ပဵၼ် ဢၼ်လဵဝ် လႄႈ လႆႈ ၶၢမ်ႇ ဢဝ် ၶဝ်ႈ ၸူး ၵႃႈတီႈ ၽြႃးပဵၼ်ၸဝ်ႈ ဢေႃႈ။- 17ၸဝ်ႈ ၶရိၸ်ႈ၊မႃး လႄႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ဢၼ် ဝႃႈ၊တြႃး ဢၼ် ႁႂ်ႈ မီး တၢင်းၼိမ် ၼၼ်ႉ၊တီႈ သူ ၸိူဝ်း ဢၼ် မီး ယူႇ ၵႃႈတီႈ ဢၼ် ၵႆ၊ဢိၵ်ႇတင်း တီႈ ၶဝ် ၸိူဝ်း ဢၼ် မီး ၸမ် ၼၼ်ႉ ဢေႃႈ။- 18ၼင်ႇ ၼၼ် လႄႈ ၵွပ်ႈပိူဝ်ႈ ၸဝ်ႈ ၶရိၸ်ႈ၊ၼၼ်ႉ၊ႁဝ်း ၸိူဝ်း ဢၼ် ပဵၼ် ၶိူဝ်း ၵူၼ်း သွင် မဵဝ်း ၼႆႉ၊လႆႈ ဢိင်ပိုင်ႈ ဝိၺိၺ်ႇ ၸဝ်ႈ ပႃးလဵဝ် သေယဝ်ႉ၊လႆႈ ဢၶႂၢင်ႉ ဢၼ် ၶဝ်ႈ ၸူး တီႈ ပေႃႈၸဝ်ႈ ဢေႃႈ။ 19ပိူဝ်ႈ ၼႆ လႄႈ သူ ပဵၼ် ၵူၼ်း တၢင်ႇ ဝၢၼ်ႈ တၢင်ႇ မိူင်း ဢမ်ႇၸႂ်ႈ။ သူ ပဵၼ် ၶႅၵ်ႇ ဢမ်ႇၸႂ်ႈ ယဝ်ႉ ဢေႃႈ။ သူ ပဵၼ် ၵူၼ်းမိူင်း လဵဝ် ၵၼ် တင်း ၵူၼ်း မူတ်းၸၢင်ႇ တင်းလၢႆ လႄႈ၊သူ ပဵၼ် ၵူၼ်းႁိူၼ်းၵူၼ်းယေး ၽြႃးပဵၼ်ၸဝ်ႈ ဢေႃႈ။- 20သူ လႆႈ ၶၢမ်ႇ တၢင်း ဢၼ် ၵေႃႇ တင်ႈ ၶိုၼ်ႈ ၵႃႈၼိူဝ် ငဝ်ႈႁၢၵ်ႈ တိူၵ်ႈ ဢၼ် ပဵၼ် တမၢၼ်ႇၸဝ်ႈ၊ဢိၵ်ႇတင်း ပရေႃးၽႅတ်ႈ တင်းလၢႆ ဢေႃႈ။ တူဝ် ၸဝ်ႈ ယေႇသု ၶရိၸ်ႈ၊ၸမ်ႉ၊ပဵၼ် ငဝ်ႈႁၢၵ်ႈ မၢၵ်ႇႁိၼ် ၸဵင်ႇတိူၵ်ႈ ဢေႃႈ။- 21ၼႂ်း ၸဝ်ႈ ၼၼ်ႉ၊ႁိူၼ်း တိူၵ်ႈ တင်း လင် ၵေႃႇ တင်ႈ ႁႂ်ႈ ၶဝ်ႈ ၼႅၼ်ႈ ၵၼ် ဝႆႉ လႄႈ သုင် ၶိုၼ်ႈ မႃး ပဵၼ် ၵျွင်း ပိၵ်ႈမၢၼ်ႇ ဢၼ် မူတ်းၸၢင်ႇ ပုၼ်ႈ ထႃႇဝရႃႉ ၽြႃး ဢေႃႈ။- 22ၼႂ်း မၼ်းၸဝ်ႈ ၼၼ်ႉ၊သူ ၵေႃႈ တေ လႆႈ ၶၢမ်ႇ တၢင်း ဢၼ် ၵေႃႇ တင်ႈ ၶိုၼ်ႈ လူၺ်ႈ ၵၼ် တင်း ႁဝ်း၊ပုၼ်ႈတႃႇ တေ ႁႂ်ႈ ပဵၼ် တီႈ ဢၼ် ဝိၺိၺ်ႇ ၽြႃးပဵၼ်ၸဝ်ႈ ၵိင်းဝၢပ်ႈ ၼၼ်ႉ ဢေႃႈ။


text: 1ႁႂ်ႈ သူ ၼင်ႇ ၵၼ် ႁၵ်ႉပႅင်း ၵၼ် ယူႇ၊မိူၼ် ၸိူဝ်ႉ ၼင်ႇ ပီႈၼွင်ႉ ၵၼ် ႁၵ်ႉပႅင်း ၵၼ် ၼၼ်ႉ တႃႉ။- 2ယႃႇပေ လိုမ်း ႁႂ်ႈ မေႃ တွၼ်ႈႁပ်ႉ၊ၶႅၵ်ႇ ၼႃႈ မႂ်ႇ ၵႃႈၼႂ်း ႁိူၼ်း သူ တႃႉ။ လွင်ႈ မၼ်း ၸမ်ႉ၊ယၢမ်ႈ မီး ၵူၼ်း ၵမ်ႈၽွင်ႈ ယင်း ဢမ်ႇ ထၢင်ႇ ဢမ်ႇ ထိူမ် လႄႈ လႆႈ တွၼ်ႈႁပ်ႉ ၶႅၵ်ႇ ဢၼ် ပဵၼ် တမၢၼ်ႇၵၢင်ႁၢဝ် ၼၼ်ႉ ယဝ်ႉ ဢေႃႈ။- 3ၶုၵ်းၸႂ်လႆႈ ၶဝ် ၸိူဝ်း ဢၼ် တူၵ်းထွင်ႇ ယူႇ ၼၼ်ႉ လႄႈ မၢတ်ႈ မိူၼ် သူ လႆႈ တူၵ်းထွင်ႇ ယူႇ ၸိူဝ်ႉ ၼင်ႇ ၶဝ် ၼၼ်ႉ တႃႉ။ ၶုၵ်းၸႂ်လႆႈ ၶဝ် ၸိူဝ်း ဢၼ် လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး ယူႇ ၼၼ်ႉ လႄႈ မၢတ်ႈ မိူၼ် သူ လႆႈ ၶၢမ်ႇ ၸိူဝ်ႉ ၼင်ႇ ၶဝ် ၸိူဝ်း ၼၼ်ႉ တႃႉ။ 4ႁႂ်ႈ လွင်ႈတၢင်း ဢၼ် သွင်ႇ မၢင်ႇၵလႃႇ ၼၼ်ႉ၊မီး သရေႇ ၼႃႈ တႃ ၵႃႈၼႂ်း ၵူၼ်း တင်းသဵင်ႈတင်းလူင် လႄႈ ႁႂ်ႈ ၽူဝ် တင်း မေး ပႂ်ႉ သဵတ်ႈၸႃႇ တေႃႇ ၵၼ် တႃႉ။ လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ တၵ်း ၸီႇယၢင်ႇ တြႃး တီႈ ၶဝ် ၸိူဝ်း ဢၼ် ၽိတ်း ၵႃႇမေႇသု ဢၼ် ၵူတ်ႉ ၽူဝ် ၵူတ်ႉ မေး ပိူၼ်ႈ ၼၼ်ႉ ဢေႃႈ။ 5ႁႂ်ႈ ၸူဝ်ႈ တႃႇ ဢသၢၵ်ႈ သူ ၵၢင်းလွတ်ႈ တင်း ၸႂ် လေႃးၽႃႉ ဢၼ် ၶႂ်ႈလႆႈ ငိုၼ်း တွင်း လႄႈ မီး တၢင်း ဢိမ်ႇ ၸႂ် တဵမ် ၸႂ် လူၺ်ႈ ဢုၵ်ႉၸႃႇ ဢၼ် သူ မီး ဝႆႉ ၼၼ်ႉ ၵူၺ်း တႃႉ။ လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ လၢတ်ႈ လႄႈ ဝႃႈ၊ "ၵဝ် တၵ်း ဢမ်ႇ ၽၢတ်ႇ ယၢၼ် ၵၼ် တင်း သူ လႃးလႃး။ ၵဝ် တၵ်း ဢမ်ႇ ၸုၼ်ႉပႅတ်ႈ သူ လႃးလႃး၊" ဝႃႈ ၼင်ႇ ၼႆ ဢေႃႈ။- 6ပိူဝ်ႈ ၼႆ လႄႈ ဢွၼ်ၵၼ် ႁတ်းႁၢၼ် လႄႈ လၢတ်ႈ ဝႃႈ၊ "ထႃႇဝရႃႉ ၽြႃး၊ပဵၼ် ၸဝ်ႈ ဢၼ် ၸွႆႈထႅမ် ၵဝ် လႄႈ၊ ၵဝ် တၵ်း ဢမ်ႇ ၵူဝ် ဢမ်ႇ ႁႄ။ ပိူၼ်ႈ တၵ်း ႁဵတ်း ၵႃႈသင် တီႈ ၵဝ် လႆႈ၊" ဝႃႈ ၼင်ႇ ၼႆ တႃႉ ႁဝ်း။ 7ၶုၵ်းၸႂ်လႆႈ ၵူၼ်းလူင် ဢၼ် ဢွၼ်ႁူဝ် သူ ၸိူဝ်း ဢၼ် ႁေႃးလၢတ်ႈ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ ပၼ် သူ ၼၼ်ႉ တႃႉ။ ဝူၼ်ႉၸႂ် လူၺ်ႈ လွင်ႈ ဢၼ် ၶဝ် ၸိူဝ်း ၼၼ်ႉ လႆႈ ၵမ်ၵျၢင်ႉ လႄႈ ႁဵတ်း မဵဝ်း ဢၼ် မီး ဢၵျူဝ်း ၵႂႃႇ ၸိူဝ်ႉ ၼင်ႇ ႁိုဝ် ၼၼ်ႉ၊ယိူင်ႈ ၸွမ်း တၢင်းယုမ်ႇမၢတ်ႈ ၶဝ် တႃႉ။- 8ၸဝ်ႈ ယေႇသု၊ၸမ်ႉ၊မိူဝ်ႈဝႃး၊မိူဝ်ႈၼႆႉ လႄႈ သိုပ်ႇၵႂႃႇ တႃႇသေႇ ၼၼ်ႉ၊ဢမ်ႇ လႅၵ်ႈ ဢမ်ႇ လၢႆႈ လႄႈ ပဵၼ် မိူၼ် ၵဝ်ႇ ဝႆႉ ယူႇ ဢေႃႈ။- 9ယႃႇပေ ႁႂ်ႈ ၵႂၢမ်းသင်ႇ သွၼ် ဢၼ် မႂ်ႇ၊ဢၼ် ပႅၵ်ႇပိူင်ႈ ၸိူဝ်း ၼၼ်ႉ ၼႄ တၢင်း ႁႂ်ႈ သူ လႆႈ ၽိတ်းပိူင်ႈ ၵႂႃႇ။ တၢင်း ဢၼ် ႁဵတ်း ႁႂ်ႈ ၸႂ် မီး ႁႅင်း လူၺ်ႈ သု ၵျေးၸူး ၸဝ်ႈ ၼၼ်ႉ ပဵၼ် လွင်ႈတၢင်း ဢၼ် လီ ယဝ်ႉ လႄႈ ဢမ်ႇၸႂ်ႈ ထွမ်ႇဢဝ် တြႃး ဢၼ် လၢတ်ႈ လွင်ႈ လူၺ်ႈ တၢင်းၵိၼ်တၢင်းၶူပ်း၊ၶဝ် ၸိူဝ်း ဢၼ် ထွမ်ႇဢဝ် တြႃး ၼႆႉ ဢမ်ႇ လႆႈ ၶၢမ်ႇ ဢဝ် ဢၵျူဝ်း ၵႃႈသင်။ 10ႁဝ်း မီး ၶဵင်ႇ တၢင်းလူႇ ဢၼ် ယဵၸ်ႈပရေႃးႁဵၵ်ႈ ၸိူဝ်း ဢၼ် ႁဵတ်းဝၢတ်ႈ ၵႃႈၼႂ်း သုမ်ႉထဵင် ၸဝ်ႈ ၼၼ်ႉ၊ဢမ်ႇ မီး ဢၶႂၢင်ႉ ဢၼ် တၵ်း လႆႈ ၵိၼ် တၢင်းၵိၼ် သေ ၸိူဝ်ႉ သေ ပိူင် ၼၼ်ႉ ဢေႃႈ။- 11ၶုၼ် ယဵၸ်ႈပရေႃးႁဵၵ်ႈ ၵျူး၊ၶဝ်၊ဢဝ် လိူတ်ႈ တူဝ် တၢင်းလူႇ ၼၼ်ႉ၊သႂၢင်းသႂ်ႇ ၵႃႈၼႂ်း ထႃႇၼႃႉ တီႈ ဢၼ် မူတ်းၸၢင်ႇ သေပိူၼ်ႈ ႁႂ်ႈလႆႈ သၢၵ်ႈလူႇ ပုၼ်ႈ တၵ်း ၽႄႇ ဢပျတ်ႈ တင်းလၢႆ ဢေႃႈ။ ၵူၺ်းၵႃႈ၊တူဝ်တၢႆ သတ်း ၼၼ်ႉ ဢဝ် ဢွၵ်ႇ ၵႂႃႇ ၽဝ်ၽႆး ပႅတ်ႈ ၵႃႈ ၼွၵ်ႈ ပၢင်တပ်ႉ ဢေႃႈ။- 12ၵွပ်ႈ လွင်ႈတၢင်း ၼႆႉ လႄႈ၊ၸဝ်ႈ ယေႇသု၊ၵေႃႈ၊လႆႈ ၶၢမ်ႇတၢႆ ၵႃႈ ၼွၵ်ႈ ဝဵင်း ပုၼ်ႈ လွင်ႈ ၼင်ႇ ႁိုဝ် တေ ႁဵတ်း ႁႂ်ႈ ၵူၼ်း မၼ်းၸဝ်ႈ ႁွတ်ႈထိုင် တၢင်း ဢၼ် မူတ်းၸၢင်ႇ လူၺ်ႈ လိူတ်ႈ တူဝ် မၼ်းၸဝ်ႈ ၼၼ်ႉ ဢေႃႈ။- 13ပိူဝ်ႈ ၼႆ လႄႈ ႁဝ်း ၵေႃႈ ဢွၼ်ၵၼ် ဢွၵ်ႇ ၵႂႃႇၸူး တီႈ မၼ်းၸဝ်ႈ ၵႃႈ ၼွၵ်ႈ ပၢင်တပ်ႉ လႄႈ ၶၢမ်ႇ ဢဝ် တၢင်း ဢၼ် လီ ဢူၵ်း လီဢၢႆ လူၺ်ႈ ၵၼ် တင်း မၼ်းၸဝ်ႈ တႃႉ ႁဝ်း။- 14လွင်ႈ မၼ်း ၸမ်ႉ၊ၵွပ်ႈပိူဝ်ႈ ဢမ်ႇ မီး ဝဵင်း ဢၼ် တႄႇ မၼ်ႈ ယူႇ တႃႇသေႇ ပုၼ်ႈ ႁဝ်း တၵ်း ယူႇ ၼႂ်း မိူင်း ၵေႃးၵႃႉ ၼႆႉ လႄႈ ႁဝ်း ဢွၼ်ၵၼ် သွၵ်ႈႁႃ ဝဵင်း ဢၼ် တၵ်း ပေႃႇမႃး တၢင်း ၼႃႈ ၼၼ်ႉ ဢေႃႈ။- 15ပိူဝ်ႈ ၼႆ လႄႈ ႁဝ်း ဢွၼ်ၵၼ် ဢဝ် ၵႂၢမ်း ယွင်ႈယေႃး သေလႄႈ သၢၵ်ႈၵၢပ်ႈ ႁႂ်ႈ ပဵၼ် ၶိူင်ႈ တၢင်းလူႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၵႂႃႇ တႃႇသေႇ တႃႉ။ လွင်ႈ မၼ်း ၸမ်ႉ၊ပဵၼ် တၢင်း ဢၼ် ႁပ်ႉ ၶၢမ်ႇ ဢဝ် မၼ်းၸဝ်ႈ ပဵၼ် ထႃႇဝရႃႉ ၽြႃး ၼၼ်ႉ ဢေႃႈ။- 16ယႃႇပေ လူင်လိုမ်း တၢင်း ဢၼ် ႁဵတ်း ၵျေးၸူး ဢၼ် လီ တေႃႇ ၵၼ် လႄႈ ၽႄမႅင်ႇ ပၼ် ၵၼ်၊ၵွပ်ႈပိူဝ်ႈ ၵၢၼ် တၢင်းႁဵတ်း ၸိူဝ်း ၼၼ်ႉ၊ပဵၼ် ၶိူင်ႈ တၢင်းလူႇ ဢၼ် ထုၵ်ႇၸႂ် ၵျိူၵ်ႈၸႂ် ၽြႃးပဵၼ်ၸဝ်ႈ ဢေႃႈ။ 17ထွမ်ႇဢဝ် ၵႂၢမ်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် သူ သေလႄႈ ႁဵတ်း ၸွမ်း တၢင်း ဢၼ် ၶဝ် ၶိုင် ပွင် ၼၼ်ႉ တႃႉ။ ၶဝ် ၼၼ်ႉ၊ယင်း ဢမ်ႇ လိုဝ်ႈ ဢမ်ႇ သဝ်း ပႂ်ႉ ဢၵျူဝ်း ၸႂ်ဝိၺိၺ်ႇ သူ ယူႇ၊ပိူဝ်ႈ ဢၼ် ၶဝ် တၵ်း လႆႈ တၢင်ႇ လဝ်ႈ လွင်ႈ ၼႃႈၵၢၼ် ၶဝ် တီႈ ၽြႃးပဵၼ်ၸဝ်ႈ ၵမ်းလိုၼ်း ၼၼ်ႉ ဢေႃႈ။ ပေႃး သူ ထွမ်ႇဢဝ် ၶဝ် ၸိုင်၊ၶဝ် တၵ်း ၸူမ်းၸူမ်းသိူဝ်းသိူဝ်း သေလႄႈ ႁဵတ်း ၼႃႈၵၢၼ် ဢေႃႈ။ ပေႃး ဢမ်ႇၼၼ်၊ၶဝ် ၸၢင်ႈ ၸႂ်လဵၵ်ႉ မႆႈၸႂ် လႄႈ သူ တၵ်း ဢမ်ႇ ၸွႆႈထႅမ် ဢၵျူဝ်း သူ ၵႃႈသင် ဢေႃႈ။ 18သူးတွင်း ပုၼ်ႈ ႁဝ်း ယူႇ တႃႉ။ ႁဝ်း ႁု သေႇၶျႃႇ လွင်ႈ ဢၼ် ႁဝ်း ပဵၼ် ၵေႃႉ ဢၼ် မီး ႁူဝ်ၸႂ် ဢၼ် ၶၢဝ်ၸၢင်ႇ လႄႈ ၶႂ်ႈ ႁဵတ်း ၶႂ်ႈ သၢင်ႈ လွင်ႈ ဢၼ် လီ ဢၼ် ငၢမ်း ၵူၺ်းၵူၺ်း တႃႇသေႇ ဢေႃႈ။- 19ၵဝ် တွင်းပၢၼ်ႇ တိုၵ်းယူင်း ႁႂ်ႈ သူ ယဵင်ႈၶႅၼ်း သူးတွင်း ပုၼ်ႈ ၵဝ်၊ၼင်ႇ ႁိုဝ် ၽြႃးပဵၼ်ၸဝ်ႈ တၵ်း ၸဵဝ်း ပွႆႇၸႂ်ႉ ၵဝ် ၶိုၼ်း ၵႂႃႇၸူး တီႈ သူ ၼၼ်ႉ ဢေႃႈ။ 20ၶႅၼ်းတေႃႈ ႁႂ်ႈ ၽြႃးပဵၼ်ၸဝ်ႈ၊ဢၼ် ပဵၼ် ၸဝ်ႈ တၢင်းၼိမ်၊ၸဝ်ႈ ဢၼ် ၼုၵ်ႈ ဢဝ် ၸဝ်ႈၽြႃး ႁဝ်း ၸဝ်ႈ ယေႇသု၊ဢွၵ်ႇ သေ ၵႃႈတီႈ တၢင်းတၢႆ လႄႈ ယုၵ်ႉယွင်ႈ ဝႆႉ ၼႂ်း ဢရႃႇ ၸဝ်ႈ ဢၼ် လဵင်ႉ ထိင်း သူဝ်း ဢၼ် ယႂ်ႇ မျၢတ်ႈ၊ၵွပ်ႈပိူဝ်ႈ လိူတ်ႈ ပတိၺိၺ်ႇ တြႃး ထႃႇဝရႃႉ ၼၼ်ႉ၊- 21ပၼ်တၢင်းလီ မၢင်ႇၵလႃႇ ႁႂ်ႈ သူ ၵမ်ၵျၢင်ႉ သၢင်ႈ ႁဵတ်း ၸွမ်း၊ဢလူဝ်ႇ မၼ်းၸဝ်ႈ လႆႈ ပျေႉပျေႉၸုမ်ႇၸုမ်ႇ၊ဢိၵ်ႇတင်း ႁႂ်ႈ မၼ်းၸဝ်ႈ ပွင်ႁဵတ်း ပွင် မႄး ႁႂ်ႈ သူ ထွၵ်ႈလူၺ်ႈ ၼႃႇမႃႉ ၸိုဝ်ႈသဵင် ၸဝ်ႈ ယေႇသု ၶရိၸ်ႈ၊လႄႈ ထုၵ်ႇၸႂ် ၵျိူၵ်ႈၸႂ် မၼ်းၸဝ်ႈ သေၵမ်း လူၺ်ႈ။ ႁႂ်ႈ ၸဝ်ႈ ၶရိၸ်ႈ၊မီး မုၼ်သရေႇ ယႂ်ႇ ၵူႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။ 22ပီႈၼွင်ႉ ၶဝ်႟။ ၵွပ်ႈပိူဝ်ႈ လိၵ်ႈ ဢၼ် ၵဝ် တႅမ်ႈ ၵႂႃႇ ၼႆႉ၊ဢမ်ႇ ယၢဝ်း ၵႃႈႁိုဝ် လႄႈ၊ၵဝ် တွင်းပၢၼ်ႇ ႁႂ်ႈ သူ ယိူၼ်ႉၸႂ် သေ ထွမ်ႇဢဝ် ၵႂၢမ်း ဢေႃးဝႃႇတႃႉ၊ဢၼ် ၵဝ် တိုၵ်းယူင်း ပၼ်ႁႅင်း သူ ၼႆႉ ဢေႃႈ။- 23ၵဝ် ၶႂ်ႈႁႂ်ႈ သူ ႁု လွင်ႈ ဢၼ် ၼွင်ႉၸၢႆး ႁဝ်း တိမေႃးသေႇ၊လႆႈ ဢွၵ်ႇ ထွင်ႇ ၵႂႃႇ ယဝ်ႉ ၼၼ်ႉ ဢေႃႈ။ ပေႃး မၼ်း ၸဵဝ်း ႁွတ်ႈမႃး ၸိုင်၊ၵဝ် တၵ်း ၵႂႃႇ လူၺ်ႈ ၵၼ် တင်း မၼ်း လႄႈ ထူပ်း ႁၼ် သူ ဢေႃႈ။ 24ၵဝ် သူင်ႇ မႅတ်ႈတႃႇ ပၼ် ထိုင် ၵူၼ်း ဢၼ် ပဵၼ် ၵႄႇ ပဵၼ် ႁူဝ် သူ တင်းလၢႆ၊ဢိၵ်ႇတင်း ၵူၼ်း ဢၼ် မူတ်းၸၢင်ႇ တင်းလၢႆ ယူႇ ဢေႃႈ။ ပီႈၼွင်ႉ ၵူၼ်းမိူင်း ဢိတလီႇ၊တင်းလၢႆ ၵေႃႈ၊သူင်ႇ မႅတ်ႈတႃႇ ပၼ် သူ ယူႇ ဢေႃႈ။ 25ႁႂ်ႈ သု ၵျေးၸူး ၽြႃးပဵၼ်ၸဝ်ႈ၊မီး ၵႃႈၼိူဝ် သူ တင်းသဵင်ႈတင်းလူင် သေၵမ်း လူၺ်ႈ။ ဢႃမိၼ်ႈ။


text: 1ၵွပ်ႈပိူဝ်ႈ ဢၼ် ၸဝ်ႈ ၶရိၸ်ႈ၊ၶၢမ်ႇ တုၵ်ႉၶႃႉ တၢင်း ၽၢၼ် ၼႂ်း တူဝ် ၼိူဝ်ႉလိူတ်ႈ ၸိူဝ်ႉ ၼင်ႇ ၼၼ် ယဝ်ႉ လႄႈ သူ ၵေႃႈ၊ဢဝ် သၽေႃး ၸိူဝ်ႉ ၼင်ႇ ၼၼ် လႄႈ ႁႂ်ႈ မီး ဢဵၼ် မီး ႁႅင်း တႃႉ။ လွင်ႈ မၼ်း ၸမ်ႉ၊ၵေႃႉ ဢၼ် ၶၢမ်ႇ တုၵ်ႉၶႃႉ တၢင်း ၽၢၼ် ၽၢႆႇ ၼိူဝ်ႉလိူတ်ႈ ၼၼ်ႉ လႆႈ ၵၢင်းလွတ်ႈ တင်း ဝူတ်ႈ ဢပျတ်ႈ ယဝ်ႉ ဢေႃႈ။- 2ပိူဝ်ႈ ၼႆ လႄႈ တႄႇ ဢဝ် ၸဵမ် မိူဝ်ႈလဵဝ် ၼႆႉ ၵႂႃႇ၊ၸူဝ်ႈ ဢၼ် သူ ယင်း ယူႇ ၼႂ်း တူဝ် ၼိူဝ်ႉလိူတ်ႈ ၼႆႉ၊ယင်း ဢမ်ႇ ၵမ် ဢမ်ႇ ၵျၢင်ႉ ၸွမ်း ဢလူဝ်ႇ ၸႃႇတိ ၵတိ ဢၼ် ၵူၼ်း တင်းလၢႆ ၸပ်းၸွႆး ၼၼ်ႉ လႄႈ ဢွၼ်ၵၼ် ၵမ်ၵျၢင်ႉ ၸွမ်း ဢလူဝ်ႇ ၽြႃးပဵၼ်ၸဝ်ႈ ယူႇ တႃႉ။- 3ၶိင်ႇၵႃႇလႃႉ ဢၼ် သူ ၵမ်ၵျၢင်ႉ ၸွမ်း ဢလူဝ်ႇ ၵူၼ်း တၢင်ႇၸိူဝ်ႉတၢင်ႇၶိူဝ်း ဢၼ် ပူၼ်ႉမႃး ယဝ်ႉ ၸိူဝ်း ၼၼ်ႉ ပေႃးၵုမ်ႇ ပုၼ်ႈ သူ ယဝ်ႉ။ တၢင်းၵမ် တၢင်းၵျၢင်ႉ ဢၼ် သူ ၵမ်ၵျၢင်ႉ မႃး ယဝ်ႉ ၸိူဝ်း ၼၼ်ႉ ၸမ်ႉ၊ပဵၼ် တၢင်းၵမ် တၢင်းၵျၢင်ႉ ဢၼ် ဢမ်ႇထုၵ်ႇ ဢမ်ႇ ဢၢပ်ႈ၊တၢင်း ဢၼ် ၸႂ်ၸပ်းၸွႆး ၵႃႇမၵုင်ႇ၊တၢင်း ဢၼ် ၵိၼ် လဝ်ႈ မဝ်း ယႃႈ၊တၢင်း ဢၼ် ၵိၼ် မဝ်း လႄႈ ဢူၼ် မေႃး၊တၢင်း ဢၼ် ၵိၼ် မဝ်း ၼႂ်း ပၢင်ပွႆး၊ဢိၵ်ႇတင်း တၢင်း ဢၼ် ဝႆႈ ႁုၼ်ႇႁၢင်ႈသၢင်းထု ဢၼ် လီႁင်ႈ ဢဵတ်ႇသဵတ်ႇ ၸိူဝ်း ၼၼ်ႉ ဢေႃႈ။- 4ၶဝ် ၸိူဝ်း ၼၼ်ႉ ဢၢမ်း သူ ၵွပ်ႈပိူဝ်ႈ ဢၼ် တေႃႈလဵဝ် ၼႆႉ သူ ဢမ်ႇ ၶဝ်ႈပႃး ၸွမ်း ၼႂ်း တၢင်း ဢၼ် ၶဝ် မိူၵ်ႈ လိူင်း၊ဢိၵ်ႇတင်း ၼႂ်း တၢင်း ဢၼ် ၶဝ် ယူႇ မဝ် ၵိၼ် မၢင် ၸိူဝ်း ၼၼ်ႉ လႄႈ ၶဝ် သႄႉသွမ်း သူ ဢေႃႈ။- 5ပိူဝ်ႈ ၼႆ လႄႈ ၶဝ် တၵ်း လႆႈ ၶၢမ်ႇ တၢင်း ဢၼ် ၸႅတ်ႈ ဢၼ် ထၢမ် ၽၢႆႇၼႃႈ ၽြႃးပဵၼ်ၸဝ်ႈ၊ၸဝ်ႈ ဢၼ် တၼ်း ဝႆႉ၊ႁႂ်ႈလႆႈ တႅပ်းတတ်း တြႃး တီႈ ၶဝ် ၸိူဝ်း ဢၼ် ဢသၢၵ်ႈလိပ်း၊ဢိၵ်ႇတင်း ၶဝ် ၸိူဝ်း ဢၼ် တၢႆ ယဝ်ႉ ၼၼ်ႉ ဢေႃႈ။- 6ၵွပ်ႈပိူဝ်ႈ လွင်ႈတၢင်း ၼႆႉ လႄႈ လႆႈ ဢဝ် ၶၢဝ်ႇတြႃးသိူဝ်းပျေႃႇ ၸဝ်ႈ ႁေႃးလၢတ်ႈ တီႈ ၶဝ် ၸိူဝ်း ဢၼ် တၢႆ ၼၼ်ႉ လႄႈ ပိၵ်ႉသမ်ႉ တူဝ် ၼိူဝ်ႉလိူတ်ႈ ၶဝ် လႆႈ ၶၢမ်ႇ တၢင်း ဢၼ် တႅပ်းတတ်း တြႃး၊မိူၼ် ၸိူဝ်ႉ ၼင်ႇ ဢၼ် ၵူၼ်း တင်းလၢႆ လႆႈ ၶၢမ်ႇ ၼၼ်ႉ သေၵေႃႈ၊တြႃး ၸဝ်ႈ လႆႈ ႁေႃးလၢတ်ႈ တီႈ ၶဝ် ႁႂ်ႈ ၸႂ်ဝိၺိၺ်ႇ ၶဝ် လႆႈ ဢသၢၵ်ႈလိပ်း ယူႇ၊မိူၼ် ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ ဢသၢၵ်ႈလိပ်း ယူႇ ၼၼ်ႉ ဢေႃႈ။ 7ၶိူင်ႈပိူင် ၵႃႈမီး တင်းသဵင်ႈတင်းလူင် ၸမ် တၵ်း ႁွတ်ႈထိုင် တီႈသုတ်း တီႈ ၵွႆ ယဝ်ႉ ဢေႃႈ။ ပိူဝ်ႈ ၼႆ လႄႈ ဢွၼ်ၵၼ် ပႂ်ႉထိင်း တူဝ်ၸဝ်ႈၵဝ်ႇ လႄႈ တူင်ႉတိုၼ်ႇ ဝႆႉ၊ႁႂ်ႈလႆႈ သူးတွင်း တႃႉ။- 8ဢၼ် လိူဝ်တွၼ်း သေ တၢင်ႇ မဵဝ်း ၸမ်ႉ၊ဢွၼ်ၵၼ် ႁၵ်ႉပႅင်း ၵၼ် တႃႉ။ ပိူဝ်ႈ ဝႃႈ၊တၢင်းႁၵ်ႉ မႅတ်ႈတႃႇ ၸၢင်ႈ ပွႆႇလွတ်ႈ ဢပျတ်ႈ ဢၼ် ၼမ် ၵိုၼ်း ၼႃႇ ၼၼ်ႉ ဢေႃႈ။- 9ယင်း ဢမ်ႇ မီး ၸႂ် ထီႇ ၸႂ် ၼဵဝ် လႄႈ ၼင်ႇ ၵၼ် ၵၼ် ႁဵတ်းဝၢတ်ႈ ၶၢမ်ႇၶႅၵ်ႇ တီႈ ၵၼ် တႃႉ။- 10ၽႂ် ၽႂ် မၼ်း မၼ်း ႁႂ်ႈ မေႃ ၸႂ်ႉ၊သု ၵျေးၸူး ၽြႃးပဵၼ်ၸဝ်ႈ ဢၼ် ၽၢၵ်ႇ ဝႆႉ ပၼ် တီႈ ႁဝ်း လၢႆ ၸိူဝ်ႉ လၢႆ ပိူင် ၼၼ်ႉ သေလႄႈ ဢွၼ်ၵၼ် ၸႂ်ႉ ဢၼ် သူ လႆႈ ႁပ်ႉ ဢဝ် ၵႃႈတီႈ ၽြႃးပဵၼ်ၸဝ်ႈ ၼၼ်ႉ ဢဝ် ပွင်ႁဵတ်း ဢၵျူဝ်း တၢင်းလီ ပုၼ်ႈ ၼင်ႇ ၵၼ် ၵၼ် လီ လီ ငၢမ်း ငၢမ်း တႃႉ။- 11ၽူႈလႂ် သေဢမ်ႇဝႃႈ၊ၵေႃႉ ဢၼ် ႁေႃးလၢတ်ႈ ၼၼ်ႉ ႁႂ်ႈ မၼ်း ႁေႃးလၢတ်ႈ ၸိူဝ်ႉ ၼင်ႇ ၵႂၢမ်း ဢွၵ်ႇ သူပ်း ၽြႃးပဵၼ်ၸဝ်ႈ တႃႉ။ ၵေႃႉ ဢၼ် ပွင်ႁဵတ်း ၼႃႈၵၢၼ် ၼၼ်ႉ ၵေႃႈ ႁႂ်ႈ မၼ်း ပွင် ၸွမ်း ၵႃႈ ၼင်ႇ ဢၼ် ၽြႃးပဵၼ်ၸဝ်ႈ ပၼ်ႁႅင်း တူဝ် မၼ်း ၼၼ်ႉ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၽြႃးပဵၼ်ၸဝ်ႈ တၵ်း လႆႈ ၶၢမ်ႇ တၢင်း ဢၼ် ယွင်ႈယေႃး ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ဢေႃႈ။ ႁႂ်ႈ ၽြႃးပဵၼ်ၸဝ်ႈ ၼၼ်ႉ၊မီး မုၼ်သရေႇ တၼ်းၶူဝ်း ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။ 12ၵေႃႉ ဢၼ် ၵဝ် ႁၵ်ႉ ၶဝ်႟။ ယႃႇပေ ဢၢမ်း ၼႂ်း တၢင်း ဢၼ် သူ လႆႈ တုၵ်ႉၶႃႉ ယၢပ်ႇၸႂ် ၼႃႇ လူင်လၢင် ၵွပ်ႈပိူဝ်ႈ လႆႈ ၶၢမ်ႇ ၸၢမ်းတူၺ်း ဢၼ် မႆႈႁွၼ်ႉ ၼႃႇ ၼၼ်ႉ၊ႁႂ်ႈ မၢတ်ႈ ဝႃႈ၊လွင်ႈတၢင်း ဢၼ် လီဢၢမ်း ပေႃႇ ပဵၼ် မႃး တီႈ သူ ၼၼ်ႉ တႃႉ။- 13ၵွပ်ႈပိူဝ်ႈ သူ ၶဝ်ႈပႃး လႄႈ ၶၢမ်ႇ တုၵ်ႉၶႃႉ တၢင်း ၽၢၼ် ႁူမ်ႈ လူၺ်ႈ ၵၼ် တင်း ၸဝ်ႈ ၶရိၸ်ႈ၊ၼၼ်ႉ လႄႈ ဢွၼ်ၵၼ် သိူဝ်းပျေႃႇ တႃႉ။ ၼင်ႇ ၼၼ် လႄႈ သူ တၵ်း လႆႈ ၸူမ်းသိူဝ်း လႄႈ မူၼ်ႈပျေႃႇ ၼႃႇ ၼႂ်း မိူဝ်ႈ ဢၼ် မုၼ်သရေႇ မၼ်းၸဝ်ႈ တၵ်း ပေႃႇမႃး ၼၼ်ႉ ဢေႃႈ။- 14သင် ဝႃႈ၊သူ လႆႈ ၶၢမ်ႇ တၢင်း ဢၼ် သႄႉသွမ်း ၵွပ်ႈပိူဝ်ႈ ဢၼ် သူ ပဵၼ် တပႄး ၸဝ်ႈ ၶရိၸ်ႈ၊ၼၼ်ႉ ၸိုင်၊သူ မီး မၢင်ႇၵလႃႇ ၵွပ်ႈပိူဝ်ႈ ဝိၺိၺ်ႇ ဢၼ် မီး မုၼ်သရေႇ ယႂ်ႇ ၼႃႇ လႄႈ ဝိၺိၺ်ႇ ၽြႃးပဵၼ်ၸဝ်ႈ ၼၼ်ႉ တႄႇ သဝ်း ယူႇ ၵႃႈၼိူဝ် သူ ဢေႃႈ။- 15ၼႂ်း သူ ၼၼ်ႉ ယႃႇ ႁႂ်ႈ ၽူႈလႂ် သေၵေႃႉသေၵူၼ်း လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ၵွပ်ႈပိူဝ်ႈ ဢပျတ်ႈ ဢၼ် ဢဝ် ဢသၢၵ်ႈ ၵူၼ်းတၢႆ၊ဢပျတ်ႈ ဢၼ် လၵ်ႉ ပိူၼ်ႈ၊ဢပျတ်ႈ ဢၼ် ႁဵတ်း ၽိတ်း ႁဵတ်း ပိူင်ႈ၊ဢမ်ႇၼၼ် ဢပျတ်ႈ ဢၼ် သုၵ်ႉသၢၵ်ႉ လႄႈ ၵဝ်း ၸွမ်း ၼႂ်း ၵၢၼ်ငၢၼ်း ပိူၼ်ႈ တၢင်ႇၵေႃႉ ၼၼ်ႉ တႃႉ။- 16သင် ဝႃႈ၊သူ လႆႈ ၶၢမ်ႇ ၵွပ်ႈပိူဝ်ႈ သူ ပဵၼ် ၶရိၸ်ႈယၢၼ်ႇ ၼၼ်ႉ ၸိုင်၊ယင်း ဢမ်ႇ ဢူၵ်း ဢမ်ႇ ဢၢႆ ၵွပ်ႈ လွင်ႈတၢင်း ၼၼ်ႉ လႄႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ပိူဝ်ႈ ဢၼ် သူ လႆႈ ၶၢမ်ႇ တၢင်း ဢၼ် ႁွင်ႉ ၸွမ်း ၸိုဝ်ႈသဵင် ၸဝ်ႈ ၶရိၸ်ႈ၊ၼၼ်ႉ တႃႉ။ 17လွင်ႈ မၼ်း ၸမ်ႉ၊ၶိင်ႇ ယၢမ်း ဢၼ် တၵ်း တႅပ်းတတ်း တြႃး ၼၼ်ႉ ၸမ် တၵ်း ႁွတ်ႈမႃး ယဝ်ႉ လႄႈ ၵူၼ်းႁိူၼ်းၵူၼ်းယေး ၽြႃးပဵၼ်ၸဝ်ႈ၊တၵ်း လႆႈ ၶၢမ်ႇ တၢင်း ဢၼ် တႅပ်းတတ်း ဢွၼ်တၢင်း ဢေႃႈ။ ပေႃး တႄႇၸႃႉ တႅပ်းတတ်း တီႈ ႁဝ်း ဢွၼ်တၢင်း ၸိုင်၊တီႈ ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၶၢဝ်ႇတြႃးသိူဝ်းပျေႃႇ၊ဢၼ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ ၸိုင်၊ၶဝ် ၼၼ်ႉ တၵ်း ပဵၼ် ၸိူဝ်ႉ ၼင်ႇ ႁိုဝ်။- 18မႅၼ်ႈ ၸွမ်းၼင်ႇ တႅမ်ႈ ဝႆႉ ၵႃႈၼႂ်း ၵႂၢမ်း ၵျၢမ်းလိၵ်ႈ လႄႈ ဝႃႈ၊ "ပေႃး ၵေႃႉ ဢၼ် သိုဝ်ႈတေႃႇ ၼၼ်ႉ လႆႈ ၶၢမ်ႇ တၢင်း ဢၼ် ၵႄႇၶျွတ်ႈ ဢဝ် ယၢပ်ႇ ၼႃႇ ၸိုင်၊ ၵေႃႉ ဢၼ် ဢမ်ႇ ၼပ်ႉယမ် ၽြႃး တြႃး၊တင်း ၵေႃႉ ဢၼ် မီး ဢပျတ်ႈ ၼၼ်ႉ တၵ်း လွတ်ႈ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ၼၼ်ႉ ဢေႃႈ။- 19ၵွပ်ႈပိူဝ်ႈ ၼႆ လႄႈ ၶဝ် ၸိူဝ်း ဢၼ် လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ဢၼ် ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ မီး ဝႆႉ ပုၼ်ႈ ၶဝ် ၼၼ်ႉ ႁႂ်ႈ ၶဝ် ၵမ်ၵျၢင်ႉ တၢင်းၵမ် တၢင်းၵျၢင်ႉ ဢၼ် လီ ဢၼ် ငၢမ်း ယူႇ လႄႈ ဢဝ် ဢသၢၵ်ႈ ဝိၺိၺ်ႇ တူဝ်ၸဝ်ႈၵဝ်ႇ၊ဢၢပ်ႈ ဝၢင်း ၵႃႈတီႈ ၸဝ်ႈ ဢၼ် ၽၢၼ်ႇသၢင်း ႁဵတ်း ပဵၼ်၊ၸဝ်ႈ ဢၼ် ပႂ်ႉ ၵတိ သဵတ်ႈၸႃႇ တႃႇသေႇ ၼၼ်ႉ လႄႈ ယူႇ တႃႉ။


text: 1ဝၢႆးသေ ၸဝ်ႈ ယေႇသု၊ႁေႃးလၢတ်ႈ တြႃး ၸိူဝ်း ၼႆႉ တင်းသဵင်ႈတင်းလူင် တီႈ ၵူၼ်း တင်းလၢႆ ယဝ်ႉ တူဝ်ႈ ယဝ်ႉ ၼၼ်ႉ၊မၼ်းၸဝ်ႈ ၶဝ်ႈ ၵႂႃႇ ၼႂ်း ဝဵင်း ၵပိူဝ်ႇၼေႇဢုမ်ႇ၊ဢေႃႈ။- 2ၶုၼ်သိုၵ်း ရူဝ်းမႃႉ၊ၵေႃႉ ၼိုင်ႈ မၼ်း မီး ၶႃႈ ဢၼ် မၼ်း ႁၵ်ႉ ၼႃႇ ၼၼ်ႉ လႄႈ ၶႃႈ ၼၼ်ႉ ပဵၼ် ၶႆႈ ပဵၼ် ၼၢဝ် ႁႅင်း ၼႃႇ ထၢၼ်ႈပေႃး ၸမ် တၵ်း တၢႆ ၼၼ်ႉ ဢေႃႈ။- 3မိူဝ်ႈ ဢၼ် ၶုၼ်သိုၵ်း ၼၼ်ႉ လႆႈ ငိၼ်း လွင်ႈ ၸဝ်ႈ ယေႇသု၊ၸိုင်၊မၼ်း ပွႆႇၸႂ်ႉ ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၵူၼ်း မဵဝ်း ၵျူး၊ၶဝ် ၵႂႃႇ တွင်းပၢၼ်ႇ မၼ်းၸဝ်ႈ ႁႂ်ႈ မၼ်းၸဝ်ႈ မႃး ႁဵတ်း ႁႂ်ႈ တၢင်းၶႆႈတၢင်းပဵၼ် ၶႃႈ မၼ်း ၼၼ်ႉ ၸိုၼ်ႈ ႁၢႆ ဢေႃႈ။- 4ၶဝ် ၼၼ်ႉ ႁွတ်ႈမႃး ၵႃႈတီႈ မၼ်းၸဝ်ႈ သေယဝ်ႉ၊ႁွင်ႉ ပၢင်း မၼ်းၸဝ်ႈ လႄႈ ဝႃႈ၊ "ၶုၼ်သိုၵ်း ၵေႃႉ ၼႆႉ ပဵၼ် ၵေႃႉ ဢၼ် ထိူၵ်ႈၶၢမ်ႇ ဢဝ် ၵျေးၸူး ၸဝ်ႈ ဢၼ် ၸဝ်ႈႁဝ်း တေ ႁဵတ်း ပၼ် ၼၼ်ႉ တႄႉ ဢေႃႈ။- 5မၼ်း ႁၵ်ႉ ၵူၼ်း မဵဝ်း ႁဝ်းၶႃႈ လႄႈ ႁဵတ်း ပၼ် ဝႆႉ ၸရွပ်ႈ ႁေႃးတြႃး ပုၼ်ႈ ႁဝ်းၶႃႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 6ၸဝ်ႈ ယေႇသု၊ၵေႃႈ ၸွမ်း ၶဝ် ၵႂႃႇ ဢေႃႈ။ မိူဝ်ႈ ဢၼ် ၸမ် တေ ႁွတ်ႈ ၽႅဝ် ႁိူၼ်း ၸိုင်၊ၶုၼ်သိုၵ်း ၼၼ်ႉ ပွႆႇၸႂ်ႉ ၵေႃႉသႄႈ မၼ်း မႃး ၸူး မၼ်းၸဝ်ႈ လႄႈ ႁႂ်ႈ လၢတ်ႈ ဝႃႈ၊ "ၸဝ်ႈႁဝ်း တီႈၶႃႈ။ ယႃႇပေ ႁႂ်ႈ ယၢပ်ႇၸႂ် ၸဝ်ႈႁဝ်း သေၵမ်း ၶႃႈ။ ၵဝ်ၶႃႈ ဢမ်ႇ ၵိုင်ႇ ဢမ်ႇ တၢၼ်ႇ ဢၼ် ၸဝ်ႈႁဝ်း တေ ၶဝ်ႈ ၵႃႈၼႂ်း ႁူမ်ႈၽူၺ်း ႁိူၼ်း ၵဝ်ၶႃႈ လႄႈ၊- 7ၵဝ်ၶႃႈ ထၢင်ႇ တူဝ် ၵဝ်ၶႃႈ ၵေႃႈ ဢမ်ႇ ၵိုင်ႇ ထူပ်းၺႃး ၸဝ်ႈႁဝ်း တီႈၶႃႈ ဢေႃႈ။ ၸဝ်ႈ ႁဝ်း ပူင်ဢမိင်ႉ ၶေႃႈ လဵဝ် ၵူၺ်း ၵေႃႈ၊တၢင်းၶႆႈတၢင်းပဵၼ် ၶႃႈ ၵဝ်ၶႃႈ တၵ်း ၸိုၼ်ႈ ႁၢႆ တီႈၶႃႈ ဢေႃႈ။- 8ၵဝ်ၶႃႈ ၼႆႉ လႆႈ ထၢမ်းၵၢၼ် တႂ်ႈ ၶုၼ်သိုၵ်းလူင် တင်းလၢႆ လႄႈ သမ်ႉ လႆႈ ဢုပ်ႉ ထိင်း လုၵ်ႈသိုၵ်း ၼမ်ၼႃႇ ဢေႃႈ။ ပေႃး ၵဝ်ၶႃႈ ပၼ် ဢမိင်ႉ တီႈ ၵူၼ်းသိုၵ်း ၵေႃႉ ၼိုင်ႈ လႄႈ ဝႃႈ၊ 'ၵႂႃႇ တႃႉ' ဝႃႈ ၼင်ႇ ၼႆ ၸိုင်၊မၼ်း လႆႈ ၵႂႃႇ ဢေႃႈ။ ပေႃး သမ်ႉ ပၼ် ဢမိင်ႉ တီႈ ၵူၼ်းသိုၵ်း တၢင်ႇၵေႃႉ လႄႈ ဝႃႈ၊ 'မႃး တႃႉ၊' ဝႃႈ ၼင်ႇ ၼႆ ၸိုင်၊မၼ်း လႆႈ မႃး ဢေႃႈ။ ပေႃး ၵဝ်ၶႃႈ ၸႂ်ႉ ၶႃႈ ၵဝ်ၶႃႈ လႄႈ ဝႃႈ၊ 'ႁဵတ်း ဢၼ် ၼႆႉ တႃႉ၊' ဝႃႈ ၼင်ႇ ၼႆ ၸိုင်၊မၼ်း လႆႈ ႁဵတ်း ဢေႃႈ၊" ဝႃႈ ၼင်ႇ ၼႆ ၶဝ် ၸိူဝ်း ၼၼ်ႉ လဝ်ႈလၢတ်ႈ ထိုင် မၼ်းၸဝ်ႈ ဢေႃႈ။ 9ၸဝ်ႈ ယေႇသု၊ၵေႃႈ မိူဝ်ႈ ဢၼ် ငိၼ်း ၵႂၢမ်း ၸိူဝ်ႉ ၼင်ႇ ၼႆ ၸိုင်၊ဢၢမ်း ၼႃႇ လႄႈ ဝၢႆႇ တူၺ်း ၵူၼ်း ၸိူဝ်း ဢၼ် ၸွမ်း မၼ်းၸဝ်ႈ မႃး ၸိူဝ်း ၼၼ်ႉ လႄႈ ဝႃႈ၊ "ၵဝ် ဝႃႈ ၸမ်ႉ၊တၢင်းယုမ်ႇမၢတ်ႈ ဢၼ် ႁႅင်း ယႂ်ႇ ထၢၼ်ႇ ၼႆႉ ၵဝ် ဢမ်ႇ ပႆႇ တွၼ်ႉ ႁၼ် ၵႃႈၼႂ်း ၵူၼ်း မဵဝ်း ဢိသရေး၊ၼႆႉ သေပွၵ်ႈ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ဢၼ် ၶဝ် ၸိူဝ်း ဢၼ် ၶုၼ်သိုၵ်း ပွႆႇၸႂ်ႉ မႃး ၸိူဝ်း ၼၼ်ႉ၊ၶိုၼ်း ႁွတ်ႈ ၽႅဝ် ႁိူၼ်း ၵႂႃႇ ၼၼ်ႉ ၸိုင်၊ၶဝ် လႆႈ ထူပ်း ႁၼ် ၶႃႈ ၵေႃႉ ၼၼ်ႉ သမ်ႉ ပေႃး ယူႇ လီ ဝႆႉ ယဝ်ႉ ဢေႃႈ။ 11ဝၢႆး ၼၼ်ႉ ထႅင်ႈ ဝၼ်း ၼိုင်ႈ ၸဝ်ႈ ယေႇသု၊ၵႂႃႇ ၵႃႈတီႈ ဝဵင်း ဢၼ် လႆႈ ၸိုဝ်ႈ ဝႃႈ၊ၼႃႇဢိၼႃႉ၊ပုၼ်ႉ လႄႈ တပႄးၸဝ်ႈ တင်းလၢႆ၊ဢိၵ်ႇတင်း ၵူၼ်း ၼမ်ၼႃႇ ၸွမ်း မၼ်းၸဝ်ႈ ၵႂႃႇ ဢေႃႈ။- 12မိူဝ်ႈ ဢၼ် မၼ်းၸဝ်ႈ ယင်း တိုၵ်ႉ ၽႅဝ် ၵႂႃႇ ၵႃႈတီႈ ၽၵ်းတူ ဝဵင်း ယူႇ ၼၼ်ႉ ၸိုင်၊ၵူၼ်း ဢၼ် သူင်ႇ မႃႇသႃႇ ၽုင် ၼိုင်ႈ ဢွၵ်ႇ ဝဵင်း မႃး ယူႇ ဢေႃႈ။ ၵူၼ်းတၢႆ ၼၼ်ႉ ပဵၼ် လုၵ်ႈၸၢႆး လဵဝ် တီႈ မႄႈမၢႆႈ ၵေႃႉ ၼိုင်ႈ လႄႈ ၵူၼ်း ၼမ်ၼႃႇ ၸွမ်း သူင်ႇ မႃႇသႃႇ လူၺ်ႈ ၵၼ် တင်း မႄႈမၢႆႈ ၼၼ်ႉ ဢေႃႈ။- 13မိူဝ်ႈ ဢၼ် ၸဝ်ႈၽြႃး ႁၼ် မႄႈမၢႆႈ ၼၼ်ႉ ၸိုင်၊မီး ၸႂ် ဢၼ် ဢဵတ်းလူ ၼႃႇ လႄႈ လၢတ်ႈ တီႈ မၼ်း လႄႈ ဝႃႈ၊ "ယႃႇပေ ႁွင်ႉႁႆႈ ယဝ်ႉ၊" ဝႃႈ ၼင်ႇ ၼႆ သေယဝ်ႉ၊- 14ၵႂႃႇ လႄႈ ဢဝ် မိုဝ်း ယိပ်း တိူဝ်ႉ ၵွမ်ႇ ၸုင်း ၼၼ်ႉ ဢေႃႈ။ ၵူၼ်း ႁၢမ် ၸိူဝ်း ၼၼ်ႉ ၵေႃႈ ၵိုတ်းသဝ်း လႄႈ ၸဝ်ႈ ယေႇသု၊လၢတ်ႈ လႄႈ ဝႃႈ၊ "ၸၢႆး ၼုမ်ႇ ဢွၼ်ႇ႟။ ၵဝ် မီး ဢမိင်ႉ တီႈ မႂ်း ၸမ်ႉ၊လုၵ်ႉ တႃႉ၊" ဝႃႈ ၼင်ႇ ၼႆ ဢေႃႈ။- 15ၵူၼ်းတၢႆ ၼၼ်ႉ လုၵ်ႉ ၼင်ႈ လႄႈ လၢတ်ႈ ၵႂၢမ်း မႃး သေယဝ်ႉ၊ၸဝ်ႈ ယေႇသု၊ၸင်ႇ ဢဝ် ဢၢပ်ႈပၼ် တီႈ မႄႈ မၼ်း သေ ဢေႃႈ။ 16ၵူၼ်း ၸိူဝ်း ၼၼ်ႉ ၵူဝ်ႁႄ ၼႃႇ လႄႈ ဢွၼ်ၵၼ် ယွင်ႈယေႃး ၽြႃးပဵၼ်ၸဝ်ႈ လႄႈ ဝႃႈ၊ "ပရေႃးၽႅတ်ႈ ဢၼ် ယႂ်ႇ မျၢတ်ႈ ၼႃႇ ပေႃႇမႃး ၵႃႈၼႂ်း ႁဝ်း ယဝ်ႉ။ ထႃႇဝရႃႉ ၽြႃး ၵျွ မႃး လႄႇ မႃး ၸႂ်း ၵူၼ်း မဵဝ်း မၼ်းၸဝ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 17ၶၢဝ်ႇငၢဝ်း ၸဝ်ႈ ယေႇသု၊ၵေႃႈ ႁူင်ႁၢင်း ၸွတ်ႇတူဝ်ႈ ၵႂႃႇ ၵႃႈတီႈ ၼႂ်း မိူင်း ယုတႃႉ၊တင်း မိူင်း ဢိၵ်ႇတင်း မိူင်း ႁိမ်းႁွမ်း ၸိူဝ်း ၼၼ်ႉ ဢေႃႈ။ 18တပႄး သြႃႇ ယူဝ်းႁၢၼ်ႇ၊ၸိူဝ်း ၼၼ်ႉ ၵေႃႈ လၢတ်ႈၼႄ လွင်ႈတၢင်း ၸိူဝ်း ၼၼ်ႉ တီႈ သြႃႇ ၶဝ် ဢေႃႈ။- 19သြႃႇ ယူဝ်းႁၢၼ်ႇ၊ၸင်ႇ ႁွင်ႉ ဢဝ် တပႄး မၼ်း သွင် ၵေႃႉ သေယဝ်ႉ၊ပွႆႇၸႂ်ႉ ၵႂႃႇၸူး ၸဝ်ႈ ယေႇသု၊ႁႂ်ႈ ၶဝ် လဝ်ႈထၢမ် ဝႃႈ၊ "ၸဝ်ႈႁဝ်း ပဵၼ် ၸဝ်ႈ ဢၼ် တၵ်း ၵျွ မႃး ၼၼ်ႉ ၶႃႈ ႁိုဝ်း။ ဢမ်ႇၼၼ် လႄႈ ၶႃႈၸဝ်ႈႁဝ်း ၶဝ် တၵ်း လႆႈ မုင်ႈမွင်း တၢင်ႇ ၸဝ်ႈ တၢင်ႇ ပႃး ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 20မိူဝ်ႈ ဢၼ် ၶဝ် ႁွတ်ႈထိုင် ၵႃႈတီႈ ၸဝ်ႈ ယေႇသု၊ၸိုင်၊ၶဝ် လဝ်ႈထၢမ် လႄႈ ဝႃႈ၊ "သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ ပွႆႇၸႂ်ႉ ႁဝ်းၶႃႈ သွင် ၵေႃႉ မႃး တီႈ ၸဝ်ႈႁဝ်း ႁႂ်ႈ လဝ်ႈထၢမ် တူၺ်း လႄႈ ဝႃႈ၊ 'ၸဝ်ႈႁဝ်း ပဵၼ် ၸဝ်ႈ ဢၼ် တၵ်း ၵျွ မႃး ၼၼ်ႉ ၶႃႈ ႁိုဝ်း။ ဢမ်ႇၼၼ် လႄႈ ၶႃႈၸဝ်ႈႁဝ်း ၶဝ် တၵ်း လႆႈ မုင်ႈမွင်း တၢင်ႇ ၸဝ်ႈ တၢင်ႇ ပႃး ၶႃႈ ႁိုဝ်း၊' ဝႃႈ ၼင်ႇ ၼႆ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 21ၽွင်းယၢမ်း ၼၼ်ႉ ၸဝ်ႈ ယေႇသု၊ပၼ် ၶျၢမ်းသႃႇ တၢင်း ဢၼ် ၸိုၼ်ႈ ႁၢႆ တီႈ ၶဝ် ၸိူဝ်း ဢၼ် မီး ယေႃးၵႃႇ တၢင်းၶႆႈတၢင်းပဵၼ် တင်းလၢႆ တင်း ၵူၼ်း ဢၼ် ၽိူဝ်ႉ ၶဝ်ႈ ၽီ ၶဝ်ႈ တင်းလၢႆ ယူႇ လႄႈ၊ပၼ် ဢၼ်လႅင်း မၢၵ်ႇတႃ တီႈ ၵူၼ်းတႃမွတ်ႇ တင်းလၢႆ ယူႇ ဢေႃႈ။- 22မၼ်းၸဝ်ႈ လၢတ်ႈ တီႈ ၶဝ် သွင် ၵေႃႉ လႄႈ ဝႃႈ၊ "ပွၵ်ႈ ၵႂႃႇ ၶိုၼ်း လၢတ်ႈ တီႈ သြႃႇ ယူဝ်းႁၢၼ်ႇ၊ၵႃႈ ဢၼ် သူ လႆႈ ငိၼ်း လႆႈ ႁၼ် တင်းလၢႆ ဢၼ် ၵူၼ်းတႃမွတ်ႇ ႁၼ် လႆႈ မႃး လႂ်၊ဢၼ် ၵူၼ်း ၶႃႁၵ်း ၶႃၵႅင်ႉ ပႆ တၢင်း လႆႈ မႃး လႂ်၊ဢၼ် ၵူၼ်းတုတ်ႈ မူတ်းသႂ် မႃး လႂ်၊ဢၼ် ၵူၼ်း ႁူၼူၵ်ႇ ငိၼ်း လႆႈ မႃး လႂ်၊ဢၼ် ၵူၼ်းတၢႆ လႆႈ လုၵ်ႉၶိုၼ်းလိပ်း မႃး လႂ်၊ဢိၵ်ႇတင်း ၶၢဝ်ႇငၢဝ်း တြႃး သိူဝ်းပျေႃႇ လႆႈ ႁေႃးလၢတ်ႈ ထိုင် တီႈ ၵူၼ်းယၢၵ်ႈ ၵူၼ်းၽၢၼ် တင်းလၢႆ ယဝ်ႉ ၼၼ်ႉ တႃႉ။- 23ၵေႃႉ ဢၼ် ၸႂ် ဢမ်ႇ လု ၵွပ်ႈပိူဝ်ႈ ၵဝ် ၼၼ်ႉ မီး မၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 24ဝၢႆးသေ တပႄး သြႃႇ ယူဝ်းႁၢၼ်ႇ၊ၸိူဝ်း ၼၼ်ႉ၊ပွၵ်ႈ မိူဝ်း ၵႂႃႇ ယဝ်ႉ ၸင်ႇ၊ၸဝ်ႈ ယေႇသု၊လၢတ်ႈ လွင်ႈ သြႃႇ ယူဝ်းႁၢၼ်ႇ၊တီႈ ၵူၼ်း ဢၼ် ၸု ဢၼ် တုမ် ၵၼ် ၸိူဝ်း ၼၼ်ႉ လႄႈ ဝႃႈ၊ "သူ ၵႂႃႇၸူး သြႃႇ ယူဝ်းႁၢၼ်ႇ၊တီႈ ၼႂ်း ထိူၼ်ႇလႅင်ႉ ပုၼ်ႉ ႁႂ်ႈလႆႈ တူၺ်း ၵႃႈသင်။ ၵႂႃႇ လူတူၺ်း မႂ် ယိူဝ်ႈယႃႈ ဢၼ် လူမ်းထူဝ်း လႄႈ ၸၢႆႉ ၵႂႃႇ ၸၢႆႉ မႃး ၼၼ်ႉ ႁိုဝ်း။- 25ဢမ်ႇၼၼ် ၵေႃႈ သူ ၵႂႃႇ ႁႂ်ႈလႆႈ တူၺ်း ၵႃႈသင်။ ၵႂႃႇ လူတူၺ်း ၵူၼ်း ဢၼ် ၼုင်ႈ ၶူဝ်းလၢႆႈ ၶူဝ်း ၽႄး ႁိုဝ်း။ ၵူၼ်း ၸိူဝ်း ဢၼ် ၵိၼ် လီ ၼုင်ႈ လီ လႄႈ မီး ၸေးၸိမ်ႇ ၼၼ်ႉ ၸၢင်ႈ ယူႇ ၵႃႈၼႂ်း ႁၢင်ႈ ၼႂ်း ႁေႃ ၵူၺ်း ဢေႃႈ။- 26ဢမ်ႇၼၼ် ၵေႃႈ သူ ၵႂႃႇ ႁႂ်ႈလႆႈ တူၺ်း ၵႃႈသင်။ ၵႂႃႇ လူတူၺ်း ပရေႃးၽႅတ်ႈ ႁိုဝ်း။ လၢတ်ႈ လူး။ ၸႂ်ႈ တႄႉ။ ၵဝ် ဝႃႈ ၸမ်ႉ၊သူ ထူပ်း ႁၼ် လွင်ႈ ဢၼ် မၼ်း ၼၼ်ႉ ယဵင်ႈၶႅၼ်း ယႂ်ႇ မျၢတ်ႈ သေ ပရေႃးၽႅတ်ႈ ဢေႃႈ။- 27လွင်ႈ မၼ်း ၸမ်ႉ၊သြႃႇ ယူဝ်းႁၢၼ်ႇ၊ပဵၼ် ၵေႃႉ ဢၼ် ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ 'တူၺ်း လူး။ ၵဝ် ပွႆႇၸႂ်ႉ တမၢၼ်ႇ ၵဝ် ၵႂႃႇ ပႃႈၼႃႈ သူ ႁႂ်ႈ မၼ်း ၽုၺ်ႇ ပၼ် သဵၼ်ႈတၢင်း ပုၼ်ႈ သူ ဢေႃႈ၊' ဝႃႈ ၼင်ႇ ၼႆ ဢေႃႈ။- 28ၵဝ် ဝႃႈ ၸမ်ႉ၊ၼႂ်း ၶဝ် ၸိူဝ်း ဢၼ် ၵိူတ်ႇ ပဵၼ် ၵူၼ်း မႃး တင်းသဵင်ႈတင်းလူင် ၼႆႉ ၵေႃႉ ဢၼ် ယႂ်ႇ မျၢတ်ႈ သေ သြႃႇ ယူဝ်းႁၢၼ်ႇ၊ၼၼ်ႉ ဢမ်ႇ မီး သေၵေႃႉသေၵူၼ်း။ ၼႂ်းဝႃႈၼၼ် သေၵေႃႈ၊ၵေႃႉ ဢၼ် လဵၵ်ႉ သေပိူၼ်ႈ ၵႃႈၼႂ်း မိူင်းၽြႃးပဵၼ်ၸဝ်ႈ ၼၼ်ႉ ယင်း ယႂ်ႇ မျၢတ်ႈ ၼႃႇ သေ သြႃႇ ယူဝ်းႁၢၼ်ႇ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 29ၵူၼ်း တင်းသဵင်ႈတင်းလူင် ၸိူဝ်း ဢၼ် လႆႈ ငိၼ်း ၵႂၢမ်း ၼၼ်ႉ၊ဢိၵ်ႇတင်း ၵူၼ်းၵဵပ်းၶွၼ်ႇ တင်းလၢႆ ပိူဝ်ႈ ဢၼ် ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၵႃႈတီႈ သြႃႇ ယူဝ်းႁၢၼ်ႇ၊ယဝ်ႉ ၼၼ်ႉ လႄႈ ဢွၼ်ၵၼ် ႁပ်ႉ ဝႃႈ ၽြႃးပဵၼ်ၸဝ်ႈ ပဵၼ် ၸဝ်ႈ ဢၼ် သိုဝ်ႈတေႃႇ ဢေႃႈ။- 30ၵူၺ်းၵႃႈ၊ၵူၼ်း ၵိူင်း ၽႃႇရိသႄး၊ၶဝ် တင်း သြႃႇ မေႃ ၵျၢမ်း ထမ်ႇမႃႉ ၸိူဝ်း ဢၼ် ဢမ်ႇ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၸိူဝ်း ၼၼ်ႉ ၸမ်ႉ၊ဢွၼ်ၵၼ် ပႄႇပႅတ်ႈ ၵျေးၸူး တြႃး ၽြႃးပဵၼ်ၸဝ်ႈ ဢေႃႈ။ 31ၸဝ်ႈ ယေႇသု၊သိုပ်ႇ လၢတ်ႈ လႄႈ ဝႃႈ၊ "တေႃႈလဵဝ် ၵဝ် တေ လႆႈ ဢဝ် ၵူၼ်း ၵၢပ်ႈ မိူဝ်ႈလဵဝ် ၼႆႉ တႅၵ်ႈၼိူင်း ၵၼ် တင်း ၵႃႈသင်။ ၶဝ် မိူၼ် ၵႃႈသင် ဝႃႈၼႆ ၸမ်ႉ၊- 32ၶဝ် မိူၼ် ၸိူဝ်ႉ ၼင်ႇ လုၵ်ႈဢွၼ်ႇ တင်းလၢႆ ဢၼ် လဵၼ်ႈ ယူႇ ၵႃႈတီႈ ၵၢင် ၵၢတ်ႇ၊ဢၼ် ၸုမ်း ၼိုင်ႈ ႁွင်ႉ ပၢဝ်ႇ တီႈ တၢင်ႇ ၸုမ်း လႄႈ ဝႃႈ၊ 'ႁဝ်း ပဝ်ႇပီႇ ပဝ်ႇ ၼႄး သေၵေႃႈ သူ ဢမ်ႇ ၵႃႈ ဢမ်ႇ ဝႅၼ်။ ႁဝ်း ႁွင်ႉႁႆႈ သေၵေႃႈ သူ ဢမ်ႇ ၶၢင်း ဢမ်ႇ ၶီႇ၊' ဝႃႈ ၼင်ႇ ၼႆ ၼၼ်ႉ ယဝ်ႉ။- 33မိူဝ်ႈ ဢၼ် သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၵမ်သိၼ် ဢမ်ႇ ၵိၼ် ၶဝ်ႈမုၼ်း၊ဢိၵ်ႇတင်း ၼမ်ႉမၢၵ်ႇၸပိတ်ႉ ၼၼ်ႉ ၸိုင်၊သူ ဝႃႈ၊ 'ၵေႃႉ ၼႆႉ ပဵၼ် ၵူၼ်း ဢၼ် ၽီ ၶဝ်ႈ ဢိူဝ်း၊' ဝႃႈ ၼင်ႇ ၼႆ ဢေႃႈ။- 34လုၵ်ႈၵူၼ်း၊သမ်ႉ မႃး ၵိၼ် ယူႇ၊သူတ်ႉ ယူႇ ၸိုင်၊သူ သမ်ႉ ဝႃႈ၊ 'တူၺ်း လူး၊ၵေႃႉ ၼႆႉ ပဵၼ် ၵူၼ်း ၵိၼ် ၼမ်ႉလဝ်ႈ မၢၵ်ႇၸပိတ်ႉ ပူၼ်ႉလိူဝ် ဢေႃႈ။ မၼ်း ၸၢင်ႈ ႁဵတ်းၵေႃႉႁဵတ်းသႄႈ လူၺ်ႈ ၵၼ် တင်း ၵူၼ်းၵဵပ်းၶွၼ်ႇ တင်းလၢႆ၊ဢိၵ်ႇတင်း ၵူၼ်းႁၢႆႉ တင်းလၢႆ ဢေႃႈ၊' ဝႃႈၼႆ ဢေႃႈ။- 35ၼႂ်းဝႃႈၼၼ် သေၵေႃႈ၊ၶဝ် ၸိူဝ်း ဢၼ် ႁပ်ႉ ဢဝ် ပိင်ႇၺႃႇ ၽြႃးပဵၼ်ၸဝ်ႈ ၼၼ်ႉ၊ၸၢင်ႈ ႁုႁၼ် ဝႃႈ ပိင်ႇၺႃႇ ၼၼ်ႉ မၢၼ်ႇမႅၼ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 36ၵူၼ်း ၵိူင်း ၽႃႇရိသႄး၊ၵေႃႉ ၼိုင်ႈ ၽိတ်ႈပၢင်း ၸဝ်ႈ ယေႇသု၊ႁႂ်ႈ မၼ်းၸဝ်ႈ မႃး ၵိၼ် ၶဝ်ႈၶမ်ႈ လူၺ်ႈ ၵၼ် တင်း မၼ်း ဢေႃႈ။ မၼ်းၸဝ်ႈ ၵေႃႈ ၵႂႃႇ ၵႃႈတီႈ ႁိူၼ်း မၼ်း လႄႈ ၼင်ႈ ၵႃႈတီႈ ၽိူၼ်ၶဝ်ႈ ဢေႃႈ။- 37ၵႃႈၼႂ်း ဝဵင်း ၼၼ်ႉ မီး မႄႈယိင်း ၵေႃႉ ၼိုင်ႈ၊ဢၼ် ယၢမ်ႈ ပဵၼ် မႄႈယိင်း ဢၼ် ဢမ်ႇလီ မႃး ဢေႃႈ။ မိူဝ်ႈ ဢၼ် မၼ်း ငိၼ်း လွင်ႈ ဢၼ် ၸဝ်ႈ ယေႇသု၊ၵိၼ် ၶဝ်ႈၶမ်ႈ ယူႇ ၼႂ်း ႁိူၼ်း ၵူၼ်း ၵိူင်း ၽႃႇရိသႄး၊ၼၼ်ႉ ၸိုင်၊ဢဝ် တဝ်ႈ ႁိၼ် ၶၢဝ် လုၵ်ႈ ၼိုင်ႈ ဢၼ် တဵမ် ဝႆႉ တင်း ၼမ်ႉမၼ်း ႁွမ် ၼၼ်ႉ မႃး ဢေႃႈ။- 38မႄႈယိင်း ၼၼ်ႉ ၸုၵ်း ယူႇ ၽၢႆႇလင် ႁိမ်း တိၼ် မၼ်းၸဝ်ႈ လႄႈ ႁွင်ႉႁႆႈ ယူႇ ႁႂ်ႈ ၼမ်ႉတႃ ယွတ်ႇ သႂ်ႇ ၵႃႈၼိူဝ် တိၼ် မၼ်းၸဝ်ႈ သေယဝ်ႉ၊ဢဝ် ၶူၼ်ႁူဝ် မၼ်း ၸဵတ်ႉ ပၼ် တိၼ် မၼ်းၸဝ်ႈ သေလႄႈ ၸုပ်ႇ ၼူမ် တိၼ် မၼ်းၸဝ်ႈ ယဝ်ႉ ၸင်ႇ၊ဢဝ် ၼမ်ႉမၼ်း ႁွမ် ၼၼ်ႉ လေႃႇ သႂ်ႇ တႃး ပၼ် တိၼ် မၼ်းၸဝ်ႈ ဢေႃႈ။- 39ၵမ်း ၼၼ်ႉ၊မိူဝ်ႈ ဢၼ် ၵူၼ်း ၵိူင်း ၽႃႇရိသႄး၊ၵေႃႉ ဢၼ် ၽိတ်ႈပၢင်း မၼ်းၸဝ်ႈ ၼၼ်ႉ ႁၼ် ၸိုင်၊မၼ်း ထၢင်ႇ ၼႂ်း ၸႂ် လႄႈ ဝႃႈ၊ "ပေႃး ၵေႃႉ ၼႆႉ ပဵၼ် ပရေႃးၽႅတ်ႈ တႄႉ ၸိုင်၊မၼ်း တၢၼ်ႇ လီ ႁု လွင်ႈ မႄႈယိင်း ၵေႃႉ ဢၼ် တိူဝ်ႉ တိၼ် မၼ်း ၼႆႉ ပဵၼ် မႄႈယိင်း ဢၼ် မီး ဢၵျၢင်ႉ ၸိူဝ်ႉ ၼင်ႇ ႁိုဝ် ၼၼ်ႉ ယူႇ။ မၼ်း ၼႆႉ ပဵၼ် မႄႈယိင်း ဢမ်ႇလီ ဢေႃႈ၊" ဝႃႈ ၼင်ႇ ၼႆ ဢေႃႈ။ 40မိူဝ်ႈ ၼၼ်ႉ မၼ်းၸဝ်ႈ တၵ်ႉလၢတ်ႈ တီႈ မၼ်း လႄႈ ဝႃႈ၊ "သိမုၼ်ႇ၊႟။ ၵဝ် ၶႂ်ႈ လၢတ်ႈ မႂ်း မဵဝ်း ၼိုင်ႈ ဢေႃႈ၊" ဝႃႈ ၼင်ႇ ၼႆ လႄႈ။ သိမုၼ်ႇ၊ၵေႃႈ လၢတ်ႈ လႄႈ ဝႃႈ၊ "ဢေႃႈ တီႈၶႃႈ။ ၶႅၼ်းတေႃႈ လၢတ်ႈ သေၵမ်း ၶႃႈ၊" ဝႃႈၼႆ လဝ်ႈလၢတ်ႈ ဢေႃႈ။ 41မၼ်းၸဝ်ႈ လၢတ်ႈ လႄႈ ဝႃႈ၊ "မီး ၵူၼ်း သွင် ၵေႃႉ ၵူႈ ဢဝ် ငိုၼ်း တီႈ ၸဝ်ႈ ငိုၼ်း ၵေႃႉ ၼိုင်ႈ ဢေႃႈ။ ၵေႃႉ ၼိုင်ႈ ၵူႈ ဢဝ် ငိုၼ်း ႁႃႈ ပၢၵ်ႇ ၶႅပ်း ဢေႃႈ။ ၵေႃႉ ၼိုင်ႈ ၸမ်ႉ၊ၵူႈ ဢဝ် ငိုၼ်း ႁႃႈ သိပ်း ၶႅပ်း ဢေႃႈ။- 42ၶဝ် သွင် ၵေႃႉ ၼၼ်ႉ ၵေႃႉလႂ် ၵေႃႈ ဢမ်ႇ ၸၢင်ႈ ၶိုၼ်း တႅၼ်းၼီႈ ၶဝ် လႆႈ။ ပိူဝ်ႈ ၼႆ လႄႈ ၸဝ်ႈ ငိုၼ်း ၸင်ႇ ပွႆႇ ၶႂၢင်း ပၼ်ၼီႈ ၶဝ် လၢႆ လၢႆ သေ ဢေႃႈ။ ပေႃး ပဵၼ် ၼႆ ၸိုင်၊ၼႂ်း ၶဝ် ၼၼ်ႉ ၵေႃႉလႂ် တေ ယဵင်ႈၶႅၼ်း ႁၵ်ႉ ၸဝ်ႈ ငိုၼ်း ၼၼ်ႉ၊" ဝႃႈ ၼင်ႇ ၼႆ ထၢမ် လႄႈ။ 43"ၵဝ်ၶႃႈ ထၢင်ႇ ၵေႃႉ ဢၼ် လႆႈ ၶၢမ်ႇ ပွႆႇ ၶႂၢင်း ပၼ်ၼီႈ ၼမ် ၼမ် ၼၼ်ႉ တေ ယဵင်ႈၶႅၼ်း ႁၵ်ႉ ၼမ်ၼႃႇ ၶႃႈ ဢေႃႈ၊" ဝႃႈၼႆ သိမုၼ်ႇ၊ၶိုၼ်း လဝ်ႈလၢတ်ႈ ဢေႃႈ။ ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵႃႈ ၼင်ႇ ဢၼ် မႂ်း လၢတ်ႈ ၼႆႉ ၸႂ်ႈ တႄႉ ယဝ်ႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 44ဝၢႆႇ တူၺ်း မႄႈယိင်း ၼၼ်ႉ သေလႄႈ လၢတ်ႈ တီႈ သိမုၼ်ႇ၊လႄႈ ဝႃႈ၊ "ၸွင်ႇ မႂ်း ႁၼ် မႄႈယိင်း ၼႆႉ ႁိုဝ်း။ ၵဝ် ၶဝ်ႈ မႃး ၵႃႈၼႂ်း ႁိူၼ်း မႂ်း သေၵေႃႈ၊မႂ်း ယင်း ဢမ်ႇ ပၼ် ၼမ်ႉ ပုၼ်ႈတႃႇ တေ သုၵ်ႈ တိၼ် ၵဝ်။ မႄႈယိင်း ၼႆႉ ၸမ်ႉ၊ဢဝ် ၼမ်ႉတႃ မၼ်း သုၵ်ႈ ပၼ် တိၼ် ၵဝ် သေယဝ်ႉ၊ဢဝ် ၶူၼ်ႁူဝ် မၼ်း ၸဵတ်ႉ ပၼ် ယဝ်ႉ၊- 45မႂ်း ယင်း ဢမ်ႇ ဢဝ် တင်း တၢင်း ဢၼ် ၼူမ် လႄႈ ႁပ်ႉတုင်း တုင်း ဢဝ် ၵဝ်။ မႄႈယိင်း ၼႆႉ ၸမ်ႉ၊ၸဵမ်မိူဝ်ႈ ၵဝ် ၸင်ႇ ၶဝ်ႈ မႃး ၼၼ်ႉ ၸုပ်ႇ ၼူမ် တိၼ် ၵဝ် ယူႇ ဢမ်ႇထၢတ်ႇ ဢေႃႈ။- 46မႂ်း ယင်း ဢမ်ႇ ဢဝ် ၼမ်ႉမၼ်း သွၼ်းလေႃႇ တီႈ ႁူဝ် ၵဝ်။ မႄႈယိင်း ၼႆႉ ၸမ်ႉ၊ဢဝ် ၼမ်ႉမၼ်း သွၼ်းလေႃႇ သႂ်ႇ တိၼ် ၵဝ် ယဝ်ႉ။- 47ပိူဝ်ႈ ၼႆ လႄႈ ၵဝ် ဝႃႈ ၸမ်ႉ၊တၢင်း ဢၼ် မႄႈယိင်း ၼႆႉ လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ ၼမ်ၼႃႇ ၼၼ်ႉ မၼ်း ၼႄပျႃး တၢင်းႁၵ်ႉ ၼမ်ၼႃႇ ဢေႃႈ။ ၼႂ်းဝႃႈၼၼ် သေၵေႃႈ ၵေႃႉ ဢၼ် လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ ဢိတ်းဢွၼ်ႇ ၼိုင်ႈ ၼၼ်ႉ ၸၢင်ႈႁၵ်ႉ ဢိတ်းဢွၼ်ႇ ၼိုင်ႈ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 48တီႈ မႄႈယိင်း ၼၼ်ႉ ၵေႃႈ မၼ်းၸဝ်ႈ လၢတ်ႈ လႄႈ ဝႃႈ၊ "ဢပျတ်ႈ မႂ်း ၸိုင် လႆႈ ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 49ၶဝ် ၸိူဝ်း ဢၼ် ၼင်ႈ ယူႇ ၵႃႈတီႈ ၽိူၼ်ၶဝ်ႈ လူၺ်ႈ ၵၼ် တင်း မၼ်းၸဝ်ႈ ၸိူဝ်း ၼၼ်ႉ ထၢင်ႇ ၼႂ်း ၸႂ် ၽႂ် ၼႂ်း ၸႂ် မၼ်း လႄႈ ဝႃႈ၊ "ၵေႃႉ ဢၼ် ပွႆႇလွတ်ႈ ဢပျတ်ႈ လႆႈ ၼႆႉ ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။ 50ၸဝ်ႈ ယေႇသု၊လၢတ်ႈ တီႈ မႄႈယိင်း ၼၼ်ႉ လႄႈ ဝႃႈ၊ "တၢင်းယုမ်ႇမၢတ်ႈ မႂ်း ၼၼ်ႉ ၵႄႇၶျွတ်ႈ ဢဝ် မႂ်း ယဝ်ႉ။ ၵႂႃႇ ၼိမ် ၼိမ် တႃႉ၊" ဝႃႈ ၼင်ႇ ၼႆ ဢေႃႈ။


text: 1ၵဝ် ပၼ် သတိ မႂ်း ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ၊ဢိၵ်ႇတင်း ၽၢႆႇၼႃႈ ၸဝ်ႈ ယေႇသု ၶရိၸ်ႈ၊ၸဝ်ႈ ဢၼ် တၵ်း ၸီႇယၢင်ႇ တႅပ်းတတ်း တြႃး၊တီႈ ၵူၼ်း တင်းသဵင်ႈတင်းလူင် ၸႃႉၸဵမ် ၵူၼ်းတၢႆ၊ဢိၵ်ႇတင်း ၵူၼ်း လိပ်း၊ၵွပ်ႈပိူဝ်ႈ မၼ်းၸဝ်ႈ တၵ်း မႃး လႄႈ ဢုပ်ႉပိူင်ႇ မိူၼ် ၸိူဝ်ႉ ၼင်ႇ ၶုၼ်ႁေႃၶမ်း ဢုပ်ႉပိူင်ႇ ၼၼ်ႉ ဢေႃႈ။- 2ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ တႃႉ။ ၼႂ်း ဢၶိင်ႇ ဢၼ် သၢင်ႇထုၵ်ႇ သေဢမ်ႇဝႃႈ၊ဢၶိင်ႇ ဢၼ် ဢမ်ႇ သၢင်ႇထုၵ်ႇ သေဢမ်ႇဝႃႈ၊ပႃးၸႂ် ပႃး ၶေႃး သေလႄႈ ႁေႃးလၢတ်ႈ တႃႉ။ ပႃး တင်း ၸႂ် ဢၼ် ယၢဝ်း ယိုၼ်း ယိူၼ်ႉၶၢမ်ႇ သေလႄႈ ၽုၺ်ႇဢွၵ်ႇ ၼႄပျႃး ဢပျတ်ႈ၊ဢိၵ်ႇတင်း သုင်းမႃႉ၊ပၼ် ဢဵၼ် ပၼ်ႁႅင်း ပိူၼ်ႈ လႄႈ သင်ႇ သွၼ်ပၼ် လီ လီ တႃႉ။- 3လွင်ႈ မၼ်း ၸမ်ႉ၊ၶိင်ႇၵႃႇလႃႉ ဢၼ် ၵူၼ်း တင်းလၢႆ တၵ်း တေ ဢမ်ႇ ထွမ်ႇဢဝ် ၵႂၢမ်း သုင်းမႃႉ၊ဢၼ် မၢၼ်ႇမႅၼ်ႈ ၼၼ်ႉ တၵ်း ႁွတ်ႈထိုင် မႃး လႄႈ ၶဝ် တၵ်း ၸွမ်း ဢလူဝ်ႇ ၵၢင်ၸႂ် တူဝ်ၸဝ်ႈၵဝ်ႇ သေ၊ၶဝ် တေ ႁွင်ႉ ဢဝ် သြႃႇ ၼမ်ၼႃႇ ႁႂ်ႈ မႃး သင်ႇ သွၼ် ႁေႃး ပၼ် မဵဝ်း ဢၼ် ၶဝ် ၶႂ်ႈ ထွမ်ႇ ၸွမ်းၼင်ႇ ဢၼ် ၶဝ် ႁူ ၶူမ်း ၶႂ်ႈ ငိၼ်း ၼၼ်ႉ ဢေႃႈ။- 4ၶဝ် တၵ်း ဝၢႆႇ ႁူ ပႅတ်ႈ သေ သမ်ႇမႃႇ တြႃး သေယဝ်ႉ၊သမ်ႉ ဝၢႆႇ ၸူး တီႈ ဢပုမ်ႇ ဢၼ် ပဵၼ် ၵႂၢမ်းပဝ်ႇ လၢႆ ၼၼ်ႉ ဢေႃႈ။- 5မႂ်း ၸမ်ႉ၊ဝႆႉ သတိ ထိင်း တူဝ်ၸဝ်ႈၵဝ်ႇ ၼႂ်း လွင်ႈ ၵူႈၸိူဝ်ႉၵူႈပိူင် လႄႈ ယိူၼ်ႉၶၢမ်ႇ တုၵ်ႉၶႃႉ တၢင်း ၽၢၼ် တႃႉ။ ပွင်ႁဵတ်း ၼႃႈၵၢၼ် သြႃႇ ႁေႃး ၶၢဝ်ႇတြႃးသိူဝ်းပျေႃႇ လႄႈ ႁဵတ်း ၼႂ်း ၼႃႈၵၢၼ် သြႃႇ ၼၼ်ႉ ႁႂ်ႈ တဵမ်ထူၼ်ႈ တႃႉ။ 6ၵဝ် ၸမ်ႉ၊ၶိင်ႇၵႃႇလႃႉ ဢၼ် ၵဝ် တၵ်း လႆႈ သၢၵ်ႈလူႇ ဢသၢၵ်ႈ ၵဝ် တီႈ ၸဝ်ႈၽြႃး ၼၼ်ႉ ႁွတ်ႈထိုင် မႃး ယဝ်ႉ လႄႈ ၶိင်ႇ ဢၼ် ၵဝ် တၵ်း လႆႈ ၸုၼ်ႉ ဢသၢၵ်ႈ ၵဝ် ၼၼ်ႉ၊ၸမ် မႃး ယဝ်ႉ ဢေႃႈ။- 7ၵဝ် လႆႈ ၶတ်းၸႂ် ၶတ်း ႁႅင်း လႅၼ်ႈ ၼႂ်း ပွႆး လႅၼ်ႈ ၶေႉ ၵၼ် ၼၼ်ႉ ယဝ်ႉ ယဝ်ႉ။ ၵဝ် လႆႈ ၶုၼ်ႇလႅၼ်ႈ ၶၢဝ်းတၢင်း ၵဝ် သုတ်း သုတ်း ယဝ်ႉ။ ၵဝ် လႆႈ ပႂ်ႉၵမ် ပႂ်ႉ ၸွမ်း တြႃး တၢင်းယုမ်ႇမၢတ်ႈ ယဝ်ႉ ယဝ်ႉ ဢေႃႈ။- 8ပိူဝ်ႈ ၼႆ လႄႈ ၸႃႉ ဢဝ် တေႃႈလဵဝ် ၼႆႉ ၵႂႃႇ၊သူး တၢင်း ဢၼ် သိုဝ်ႈတေႃႇ ၼၼ်ႉ သိမ်း ဝႆႉ ထႃႈ ပုၼ်ႈ ၵဝ် ယဝ်ႉ ယဝ်ႉ ဢေႃႈ။ သူး ၼၼ်ႉ၊ၸဝ်ႈၽြႃး ဢၼ် ပဵၼ် ၸဝ်ႈ ဢၼ် ၸီႇယၢင်ႇ သိုဝ်ႈ သိုဝ်ႈ တေႃႇ တေႃႇ ၼၼ်ႉ၊တၵ်း ဢဝ် ပၼ် ၵဝ် ၼႂ်း ဝၼ်း ၼၼ်ႉ ဢေႃႈ။ မၼ်းၸဝ်ႈ တၵ်း ပၼ် ၵဝ် ၵေႃႉလဵဝ် ၵူၺ်းဢမ်ႇၵႃး၊တၵ်း ပၼ် ၶဝ် ၸိူဝ်း ဢၼ် ပႃး တင်း တၢင်းႁၵ်ႉ လႄႈ မုင်ႈမွင်း ပႂ်ႉထႃႈ တၢင်း ဢၼ် မၼ်းၸဝ်ႈ တၵ်း ပေႃႇမႃး ၼၼ်ႉ၊ၵူႈၵေႃႉၵူႈၵူၼ်း ပႃး ဢေႃႈ။ 9- 10ၶတ်းၸႂ် ၵျူဝ်းၸႃး ႁႂ်ႈလႆႈ ၸဵဝ်း မႃး ႁႃ လႄႇ တီႈ ၵဝ် တႃႉ။- လွင်ႈ မၼ်း ၸမ်ႉ၊တေႇမႃႉ၊ၼၼ်ႉ တူၵ်း ၸူမ် ယူႇ ၵႃႈၼႂ်း တၢင်း ဢၼ် ႁၵ်ႉပႅင်း ၼႂ်း လေႃးၵႃႉ ၼႆႉ လႄႈ ပႅတ်ႈ ၵဝ် ၵႂႃႇ ၵႃႈတီႈ ဝဵင်း ထိတ်ႉသႃႇလေႃးၼိၵ်ႈ၊ယဝ်ႉ။ ၵရိတ်ႉတေႇ၊ၵေႃႈ ၵႂႃႇ မိူင်း ၵလႃႇတိ၊ယဝ်ႉ လႄႈ တိတု၊သမ်ႉ ၵႂႃႇ တီႈ မိူင်း တႃႇလမႃႇတိ၊ယဝ်ႉ။- 11လုၵႃႇ၊ၵေႃႉလဵဝ် ၵူၺ်း၊မီး ယူႇ လူၺ်ႈ ၵၼ် တင်း ၵဝ် ယူႇ ဢေႃႈ။ ႁွင်ႉ ပႃး မႃႇၵု၊မႃး လူၺ်ႈ ၵၼ် တင်း မႂ်း တႃႉ။ မၼ်း ၼၼ်ႉ၊ၸၢင်ႈ ၸွႆႈ ပွင် ၼႃႈၵၢၼ် ၵဝ် လီ ၼႃႇ ဢေႃႈ။- 12ၵဝ် ပွႆႇၸႂ်ႉ တုၶႅၵ်ႉ၊ၵႂႃႇ တီႈ ဝဵင်း ဢေးၽႅတ်ႈ၊ယဝ်ႉ ဢေႃႈ။- 13မိူဝ်ႈ ဢၼ် မႂ်း မႃး ၼၼ်ႉ၊ဢဝ် သိူဝ်ႈ ယၢဝ်း ၵဝ် ဢၼ် ဝႆႉ ၵႃႈတီႈ ၵႃႇပု၊ၼႂ်း ဝဵင်း ထရေႃး၊ၼၼ်ႉ ဢိၵ်ႇတင်း ၽိူၼ် လိၵ်ႈ ၵဝ် တင်းလၢႆ ၼၼ်ႉ မႃး ၸွမ်း၊လိူဝ်တွၼ်း ၼႃႇ သေပိူၼ်ႈ ၼၼ်ႉ ဢဝ် ၽိူၼ် လိၵ်ႈ ဢၼ် ဢဝ် ၼင် ႁဵတ်း ဝႆႉ ၸိူဝ်း ၼၼ်ႉ မႃး ၸွမ်း သေၵမ်း။ 14ၸၢင်ႈတွင်းလႅင် ဢလႅၵ်ႉၸၼ်းတႃး၊ၼၼ်ႉ ႁဵတ်း ၽေး လူင် သႂ်ႇ ၵဝ် ဢေႃႈ။ ၸဝ်ႈၽြႃး တၵ်း တွပ်ႇတႅၼ်း ပၼ် ၸွမ်းၼင်ႇ ဢၼ် မၼ်း ႁဵတ်း ပူၼ်ႉမႃး ၼၼ်ႉ ယူႇ ဢေႃႈ။- 15မႂ်း ၵေႃႈ ဝႆႉ သတိ မၼ်း တႃႉ။ မၼ်း ၶတ်း တြႃး ဢၼ် ႁဝ်း ႁေႃးလၢတ်ႈ ၼၼ်ႉ ၼႃႇ လူင်လၢင် ဢေႃႈ။ 16မိူဝ်ႈ ဢၼ် ၵဝ် လႆႈ လၢတ်ႈ ၵႂၢမ်း ၶႄ တူဝ်ၸဝ်ႈၵဝ်ႇ ၵႃႈၼႂ်း လုမ်း ပွၵ်ႈ ဢွၼ်တၢင်း သုတ်း ၼၼ်ႉ၊ၽူႈလႂ် ဢမ်ႇ ယူႇ ၽၢႆႇ ၵဝ် လႄႈ ၵူႈ ၵေႃႉ ပွႆႇ ပႅတ်ႈ ၵဝ် ဝႆႉ ဢေႃႈ။ ယႃႇ ႁႂ်ႈ ၸဝ်ႈၽြႃး မၢတ်ႈ ပဵၼ် ဢပျတ်ႈ ၵႃႈၼိူဝ် ၶဝ် သေၵမ်း။- 17ၵူၺ်းၵႃႈ၊ၸဝ်ႈၽြႃး မီး လူၺ်ႈ ၵၼ် တင်း ၵဝ် သေလႄႈ ပၼ် ဢဵၼ် ပၼ်ႁႅင်း ၵဝ် ယူႇ ဢေႃႈ။ ၵဝ် ၸင်ႇ ၸၢင်ႈ ႁေႃးလၢတ်ႈ တြႃး ၸဝ်ႈ တဵမ်ထူၼ်ႈ ႁႂ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း လႆႈ ငိၼ်း ၼၼ်ႉ လႄႈ ၸဝ်ႈၽြႃး ၵႄႇသႄႇ ဢဝ် ဢွၵ်ႇ သေ ၵႃႈတီႈ သူပ်း သၢင်ႇသီႈ မႃး ဢေႃႈ။- 18လိူဝ် သေ ၼၼ်ႉ၊ၸဝ်ႈၽြႃး တၵ်း ၵႄႇသႄႇ ဢဝ် ၵဝ် ဢွၵ်ႇ သေ ၵႃႈၼႂ်း လွင်ႈတၢင်း ဢၼ် ႁၢႆႉမိူၵ်ႈ တင်းသဵင်ႈတင်းလူင် လႄႈ ၶျွတ်ႈ ဢဝ် ၵဝ် ႁႂ်ႈလႆႈ ႁွတ်ႈထိုင် မိူင်း ၽႃႉၵၢင်ႁၢဝ် မၼ်းၸဝ်ႈ ဢေႃႈ။ ႁႂ်ႈ မုၼ်ၽုင်း မၼ်းၸဝ်ႈ ယႂ်ႇ ၼႃႇ တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။ 19ၵဝ် ၽၢၵ်ႇ ၵႂၢမ်း တၵ်ႉၼၢႆ ၵႂႃႇ တီႈ ပရီႇသီးလႃႇ၊ဢိၵ်ႇတင်း ဢႃႇၵုလႃႉ၊ၶဝ် ၽူဝ်မေး၊ဢိၵ်ႇတင်း ၵူၼ်းႁိူၼ်းၵူၼ်းယေး ဢေႃးၼေႇသိၽေႃး၊ၸိူဝ်း ၼၼ်ႉ ဢေႃႈ။- 20ဢေးရတ်ႉတု၊ၵိုတ်းသဝ်း ယူႇ ၵႃႈတီႈ ဝဵင်း ၵေႃးရိၼ်ႇထု၊လႄႈ တရေႃႇၽိမ်ႇ၊ၼၼ်ႉ ၵွပ်ႈပိူဝ်ႈ မၼ်း ဢမ်ႇ ယူႇ လီ လႄႈ ၵဝ် ႁႂ်ႈ မၼ်း ၵိုတ်း ဝႆႉ ၵႃႈတီႈ ဝဵင်း မိလိတ်ႉ၊ပုၼ်ႉ ဢေႃႈ။- 21ၶတ်းၸႂ် မႃး ၸူဝ်ႈ ဢၼ် ဢမ်ႇ ပႆႇ ၶဝ်ႈ ၶိင်ႇၵတ်း ၼႆႉ တႃႉ။ ဢုပုလု၊ပုတေႇ၊လိၼု၊ၵလေႃးတိ၊တင်း ပီႈၼွင်ႉ ၶရိၸ်ႈယၢၼ်ႇ တင်းလၢႆ၊ၽၢၵ်ႇ ၵႂၢမ်း မႅတ်ႈတႃႇ မႃး ပုၼ်ႈ မႂ်း ဢေႃႈ။ 22ၶႅၼ်းတေႃႈ ႁႂ်ႈ ၸဝ်ႈၽြႃး မီး ယူႇ လူၺ်ႈ ၵၼ် တင်း ၸႂ်ဝိၺိၺ်ႇ မႂ်း သေၵမ်း လူၺ်ႈ။ ႁႂ်ႈ ၵျေးၸူး ၽြႃးပဵၼ်ၸဝ်ႈ၊တႄႇ ယူႇ ၵႃႈၼိူဝ် သူ ၵူႈၵေႃႉၵူႈၵူၼ်း သေၵမ်း လူၺ်ႈ။


text: 1ၵမ်း ၼၼ်ႉ၊ၸဝ်ႈ ယေႇသု၊သမ်ႉ ဢဝ် တင်း ၵႂၢမ်း ဢုပမႃႇ သေလႄႈ ႁေႃးလၢတ်ႈ တီႈ မူႇၵူၼ်း တင်းလၢႆ ထႅင်ႈ လႄႈ ဝႃႈ၊- 2"မိူင်းၵၢင်ႁၢဝ် ၸဝ်ႈ ပဵၼ် မိူၼ် ၸိူဝ်ႉ ၼင်ႇ ၶုၼ်လူင် ပႃး ၼိုင်ႈ၊ ႁဵတ်း ပွႆး သွင်ႇ မၢင်ႇၵလႃႇ ပၼ် လုၵ်ႈၸၢႆး မၼ်း ၼၼ်ႉ ဢေႃႈ။- 3ၶုၼ်လူင် ၼၼ်ႉ၊ပွႆႇၸႂ်ႉ ၵူၼ်းၸႂ်ႉ ၵူၼ်းသွႆ မၼ်း တင်းလၢႆ ၵႂႃႇ ႁႂ်ႈလႆႈ ႁွင်ႉ ပၢင်း ပီႈၼွင်ႉ ၶႅၵ်ႇ ဢၼ် လႆႈ ၽိတ်ႈပၢင်း ဝႆႉ ယဝ်ႉ ၸိူဝ်း ၼၼ်ႉ ဢေႃႈ။ ၵူၺ်းၵႃႈ၊ၶဝ် ဢမ်ႇ ၶႂ်ႈ မႃး သေၵေႃႉသေၵူၼ်း။- 4ၶုၼ်လူင် ၼၼ်ႉ၊သမ်ႉ ပွႆႇၸႂ်ႉ ၵူၼ်း ၸႂ်ႉ ၵူၼ်းသွႆ မၼ်း တၢင်ႇၵေႃႉ တင်းလၢႆ ထႅင်ႈ လႄႈ သင်ႇ လၢတ်ႈ ဝႃႈ၊ 'ပွႆး သွင်ႇ မၢင်ႇၵလႃႇ ၵဝ် ၼႆႉ မႄးႁႅၼ်း ဝႆႉ ယဝ်ႉ။ ၸႃႉၸဵမ် ဝူဝ်း လႂ်၊တူဝ် ဢၼ် လဵင်ႉ ဝႆႉ ပီး လီ မၼ် လီ လႂ် ၵေႃႈ ႁႅမ် ဝႆႉ ယဝ်ႉ။ ၵူႈၸိူဝ်ႉၵူႈပိူင် တၼ်း ယဝ်ႉ။ ဢွၼ်ၵၼ် မႃး ၶဝ်ႈ ပွႆး သွင်ႇ မၢင်ႇၵလႃႇ သေၵမ်း၊ဝႃႈ ၼင်ႇ ၼႆ တႃႉ၊' ဝႃႈ ၼင်ႇ ၼႆ သင်ႇ လၢတ်ႈ ၵႂႃႇ ဢေႃႈ။- 5ၵူၺ်းၵႃႈ၊ပီႈၼွင်ႉ ၶႅၵ်ႇ ဢၼ် လႆႈ ၵႂႃႇ ၽိတ်ႈပၢင်း ဝႆႉ ၸိူဝ်း ၼၼ်ႉ ယင်း ဢမ်ႇ ပႃးၸႂ် လႄႈ ယူႇ ဢေႃႈ။ ၵေႃႉ ၼိုင်ႈ ဢွၵ်ႇ ၵႂႃႇ တီႈ တူင်ႈၼႃး ပႅတ်ႈ၊ၵေႃႉ ၼိုင်ႈ ဢွၵ်ႇ ၵႂႃႇ ႁဵတ်း တၢင်း ၵႃႉ တၢင်း ၶၢႆ ပႅတ်ႈ လႄႈ၊- 6ၵမ်ႈၽွင်ႈ တိဢဝ် ၵူၼ်းၸႂ်ႉ ၵူၼ်းသွႆ ၸိူဝ်း ၼၼ်ႉ သေယဝ်ႉ၊ ပေႃႉ ထုပ်ႉ လႄႈ ဢဝ်တၢႆ ပႅတ်ႈ ဢေႃႈ။- 7ၶုၼ်လူင် ၼၼ်ႉ၊ၸႂ်မႆႈ ၶႂ်ႈၸႃႉ ၼႃႇ လႄႈ ၶီႇသိုၵ်း ၵႂႃႇ ယႃႉ ၽဵဝ်ႈ ပႅတ်ႈ ၶဝ် ၸိူဝ်း ဢၼ် ဢဝ် ဢသၢၵ်ႈ ၵူၼ်းတၢႆ ၸိူဝ်း ၼၼ်ႉ သေလႄႈ ဢဝ် ၽႆး တုတ်ႇ ဝဵင်း ၶဝ် ပႅတ်ႈ ဢေႃႈ။- 8ဝၢႆး ၼၼ်ႉ၊ၶုၼ်လူင် ၸင်ႇ ႁွင်ႉ ဢဝ် ၵူၼ်းၸႂ်ႉ ၵူၼ်းသွႆ မၼ်း တင်းလၢႆ မႃး လႄႈ လၢတ်ႈ ဝႃႈ၊ 'ပွႆး သွင်ႇ မၢင်ႇၵလႃႇ တၼ်း ဝႆႉ ယဝ်ႉ။ ပိူဝ်ႈ ဢၼ် ပီႈၼွင်ႉ ၶႅၵ်ႇ ဢၼ် ၵဝ် ၽိတ်ႈပၢင်း ဝႆႉ ၸိူဝ်း ၼၼ်ႉ ဢမ်ႇ ထိူၵ်ႈတၢၼ်ႇ လႄႈ၊- 9မိူဝ်ႈလဵဝ် ၵႂႃႇ ၵႃႈတီႈ ၵူႈ ၵိဝ်ႇတၢင်း သေယဝ်ႉ၊ႁွင်ႉ ပႃး ၵူၼ်း ၵႃႈ ဢၼ် သူ ထူပ်း ႁၼ် ၼၼ်ႉ မႃး ၶဝ်ႈ ပွႆး ၼႆႉ ၼမ် ၼမ် တႃႉ၊' ဝႃႈၼႆ၊- 10ၵႃႈ ၼင်ႇ ဢၼ် သင်ႇ လၢတ်ႈ ၼၼ်ႉ ၵူၼ်းၸႂ်ႉ ၵူၼ်းသွႆ ၶဝ် ၵႂႃႇ ၵႃႈတီႈ ၵူႈ ၵိဝ်ႇတၢင်း သေယဝ်ႉ၊ႁွင်ႉ ပႃး ဢဝ် ၵူၼ်းလီ ၵူၼ်းၸႃႉ ၵႃႈ ဢၼ် ၶဝ် ထူပ်း ႁၼ် ၼၼ်ႉ လႄႈ ပွႆး ၼၼ်ႉ တဵမ် ဝႆႉ တင်း ပီႈၼွင်ႉ ၶႅၵ်ႇ ဢေႃႈ။ 11"ၵမ်း ၼၼ်ႉ၊မိူဝ်ႈ ဢၼ် ၶုၼ်လူင် မႃး တၵ်ႉလၢတ်ႈ ၶႅၵ်ႇ ၸိူဝ်း ဢၼ် ၼင်ႈ ယူႇ ၵႃႈၼႂ်း ပွႆး ၼၼ်ႉ ၸိုင်၊မၼ်း ထူပ်း ႁၼ် ၵူၼ်း ၵေႃႉ ၼိုင်ႈ ယင်း ဢမ်ႇ ၼုင်ႈ ၶူဝ်း ပုၼ်ႈ ပွႆး သွင်ႇ မၢင်ႇၵလႃႇ လႄႈ၊- 12ထၢမ် တီႈ မၼ်း လႄႈ ဝႃႈ၊ 'ၵေႃႉ႟။ ယင်း ဢမ်ႇ ၼုင်ႈ ၶူဝ်း ပုၼ်ႈ ပွႆး သွင်ႇ မၢင်ႇၵလႃႇ လႄႈ ၶဝ်ႈ ၼင်ႈ ၵႃႈၼႂ်း ပွႆး ၼႆႉ ႁဵတ်းသင်၊' မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ၵေႃႉ ၼၼ်ႉ ဢမ်ႇ ၸၢင်ႈ တွပ်ႇ သေ ၶေႃႈ သေၵမ်း လႄႈ ယူႇ ဢေႃႈ။- 13မိူဝ်ႈ ၼၼ်ႉ၊ၶုၼ်လူင် မီး ဢမိင်ႉ တီႈ ၵူၼ်းဢွၼ်ႇ တင်းလၢႆ လႄႈ ဝႃႈ၊ 'မတ်ႉ တိၼ် မတ်ႉ မိုဝ်း မၼ်း သေယဝ်ႉ၊ဢဝ် ပႅတ်ႈ ၼႂ်း လပ်းသိင်ႇ လႄႈ ႁႂ်ႈလႆႈ ႁွင်ႉႁႆႈ ၵတ်းၶဵဝ်ႈၵတ်းၽၼ်း ပုၼ်ႉ တႃႉ၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 14ၸဝ်ႈ ယေႇသု၊သိုပ်ႇ လၢတ်ႈ လႄႈ ဝႃႈ၊ "ပိၵ်ႉသမ်ႉ ၶဝ် ၸိူဝ်း ဢၼ် လႆႈ ၶၢမ်ႇ တၢင်း ဢၼ် ႁွင်ႉ ပၢင်း ၼၼ်ႉ ၼမ်ၼႃႇ သေၵေႃႈ၊ ၶဝ် ၸိူဝ်း ဢၼ် လႆႈ ၶၢမ်ႇ တၢင်း ဢၼ် လိူၵ်ႈၵဵပ်း ဢဝ် ၼၼ်ႉ ၵေႇ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 15မိူဝ်ႈ ၼၼ်ႉ၊ၵူၼ်း ၵိူင်း ၽႃႇရိသႄး၊ၶဝ် ဢွၵ်ႇ ၵႂႃႇ တိူင်ႇပၢင်ႇ ၵၼ်၊ၼင်ႇ ႁိုဝ် တၵ်း လႆႈ ဢဝ် တင်း ၵႂၢမ်း ထၢမ် သေ ၸိူဝ်ႉ သေ ပိူင် လႄႈ ၵၢင် ဢဝ် ၵႂၢမ်း ၸဝ်ႈ ယေႇသု၊ၼၼ်ႉ၊- 16ပွႆႇၸႂ်ႉ တပႄး ၶဝ် ဢိၵ်ႇတင်း တပႄး ၸဝ်ႈၽႃႉ ႁေႇရူတ်ႈ၊ၵမ်ႈၽွင်ႈ ၵႂႃႇၸူး မၼ်းၸဝ်ႈ လႄႈ လဝ်ႈထၢမ် ဝႃႈ၊ "သြႃႇ ၸဝ်ႈ။ ႁဝ်းၶႃႈ ႁု လွင်ႈ ဢၼ် ၸဝ်ႈႁဝ်း သိုဝ်ႈတေႃႇ လႄႈ သင်ႇ သွၼ်ပၼ် သဵၼ်ႈ တၢင် တြႃး ၽြႃးပဵၼ်ၸဝ်ႈ ၸိုဝ်ႈ ၸိုဝ်ႈၸႂ်ႈ ၸႂ်ႈ ဢမ်ႇၵႃး၊ ၸဝ်ႈ ႁဝ်း မီး သဵတ်ႈၸႃႇ လႄႈ ဢမ်ႇ ထွၵ်ႈလူၺ်ႈ ၼႃႈ ၵူၼ်း ၵူၺ်းဢမ်ႇၵႃး၊ယင်း ဢမ်ႇ ၵူဝ် ၽူႈလႂ် သေၵေႃႉသေၵူၼ်း ၼၼ်ႉ ၶႃႈ ဢေႃႈ။- 17ပိူဝ်ႈ ၼႆ လႄႈ ၸဝ်ႈႁဝ်း ထၢင်ႇ ၸိူဝ်ႉႁိုဝ် ၶႃႈ။ လွင်ႈ ဢၼ် ထၢမ်းၶွၼ်ႇ တီႈ ၶုၼ်ႁေႃၶမ်း ၵေႇသႃႇ၊ၼႆႉ၊ထုၵ်ႇမႅၼ်ႈ တြႃး ဢုပတေႇ ႁဝ်းၶႃႈ ယူႇ ႁိုဝ်း၊ဢမ်ႇ ထုၵ်ႇမႅၼ်ႈ ၶႃႈ ႁိုဝ်း ဝႃႈၼႆ လၢတ်ႈ ပၼ် ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 18ၸဝ်ႈ ယေႇသု၊ႁၼ် လွင်ႈ ဢၼ် ၶဝ် ၵျၢမ်ႇ ဢၢင်ႈ ဢၼ် ႁၢႆႉ ဢၼ် မိူၵ်ႈ ၼၼ်ႉ လႄႈ ၶိုၼ်း လၢတ်ႈ လႄႈ ဝႃႈ၊ "သူ ဢၼ် ပဵၼ် ၵူၼ်း ၼႃႈသိုဝ်ႈၸႂ်ၵူတ်ႉ ၼႆႉ႟။ ႁဵတ်းသင် လႄႈ သူ ၵျၢမ်ႇ ဢၢင်ႈ ၵၢင် ဢဝ် ၵႂၢမ်း ၵဝ် ၼင်ႇ ႁိုဝ်။- 19ဢဝ် ၶႅပ်းငိုၼ်း ဢၼ် ထၢမ်းၶွၼ်ႇ ၼၼ်ႉ ၼႄ ၵဝ် လူး၊" ဝႃႈ ၼင်ႇ ၼႆ လႄႈ။ ၶဝ် ၵေႃႈ ဢဝ် ငိုၼ်း ၶႅပ်း ၼိုင်ႈ ပၼ် တီႈ မၼ်းၸဝ်ႈ ဢေႃႈ။- 20ၸဝ်ႈ ယေႇသု၊ၵေႃႈ ထၢမ် ၶဝ် လႄႈ ဝႃႈ၊ "ဢၼ် ၼႆႉ ပဵၼ် ပုင်ႇႁၢင်ႈ ၽူႈလႂ်။ တႅမ်ႈ ၸိုဝ်ႈ ၽူႈလႂ် ဝႆႉ၊" ဝႃႈ ၼင်ႇ ၼႆ လႄႈ၊ ၶဝ် ၵေႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ "ပဵၼ် ပုင်ႇႁၢင်ႈ ဢိၵ်ႇတင်း ပဵၼ် ၸိုဝ်ႈ ၶုၼ်ႁေႃၶမ်း ၵေႇသႃႇ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 21ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "လီ ယဝ်ႉ။ ပေႃး ပဵၼ် ၼႆ ၸိုင်၊ဢဝ် ၶွင် ၶုၼ်ႁေႃၶမ်း ၵေႇသႃႇ၊ပၼ် ၶိုၼ်း တီႈ ၶုၼ်ႁေႃၶမ်း ၵေႇသႃႇ၊တႃႉ။ ဢဝ် ၶွင် ၽြႃးပဵၼ်ၸဝ်ႈ ပၼ် ၶိုၼ်း တီႈ ၽြႃးပဵၼ်ၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 22မိူဝ်ႈ ဢၼ် ၶဝ် လႆႈ ငိၼ်း ၵႂၢမ်း ၸဝ်ႈ ယေႇသု၊လၢတ်ႈ ၸိူဝ်ႉ ၼင်ႇ ၼၼ် ၸိုင်၊ၶဝ် ဢၢမ်း ၼႃႇ လူင်လၢင် ယဝ်ႉ ၸင်ႇ၊ၽၢတ်ႇ ဢွၵ်ႇ သေ မၼ်းၸဝ်ႈ ၵႂႃႇ ဢေႃႈ။ 23ၼႂ်း ဝၼ်း ၼၼ်ႉ၊ၸတ်ႉတုၵႄး၊ၵိူင်း ဢၼ် ဢမ်ႇ ယုမ်ႇ လွင်ႈတၢင်း ဢၼ် ၵူၼ်းတၢႆ လုၵ်ႉၶိုၼ်းလိပ်း ၸိူဝ်း ၼၼ်ႉ မႃး ၸူး တီႈ ၸဝ်ႈ ယေႇသု၊လႄႈ လဝ်ႈထၢမ် ဝႃႈ၊- 24"သြႃႇ ၸဝ်ႈ၊တြႃး မူဝ်းသေႇ၊သွၼ် ဝႆႉ လႄႈ ဝႃႈ၊ 'ပေႃး သေၵေႃႉသေၵူၼ်း ယင်း ဢမ်ႇ မီး လုၵ်ႈ မီး လၢင်း လႄႈ တၢႆ ၵႂႃႇ ၸိုင်၊ၼွင်ႉၸၢႆး မၼ်း တၵ်း လႆႈ သိုပ်ႇ ဢဝ် မႄႈမၢႆႈ ၼၼ်ႉ၊ ႁႂ်ႈ ၸိူဝ်ႉၶိူဝ်း ပီႈဢၢႆႈ မၼ်း သိုပ်ႇၵႂႃႇ ဢမ်ႇ ၶၢတ်ႇ၊' ဝႃႈၼႆ မီး ဝႆႉ ဢေႃႈ။- 25မိူဝ်ႈလဵဝ် ၵႃႈတီႈ ႁဝ်းၶႃႈ ၼႆႉ မီး ၶဝ် ပီႈၼွင်ႉ ၸဵတ်း ၵေႃႉ ၶႃႈ ဢေႃႈ။ ပီႈဢၢႆႈ လူင် ၶဝ် ဢဝ်မေး သေယဝ်ႉ၊သမ်ႉ တၢႆ ၵႂႃႇ ၶႃႈ ဢေႃႈ။ ယင်း ဢမ်ႇ မီး လုၵ်ႈ မီး လၢင်း လႄႈ မေး မၼ်း ၵိုတ်း ဝႆႉ ပုၼ်ႈ ၼွင်ႉၸၢႆး မၼ်း ယဝ်ႉ ဢေႃႈ။- 26မိူၼ်ၼင်ႇ ၼၼ် ၸႃႉၸဵမ် ၼွင်ႉၸၢႆး ၵေႃႉ တၢမ်း သွင် ၵေႃႉ တၢမ်း သၢမ်၊ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ သိုပ်ႇ ဢဝ် မႄႈယိင်း ၼၼ်ႉ သေၵေႃႈ၊ယင်း ဢမ်ႇ မီး လုၵ်ႈ မီး လၢင်း လႄႈ တၢႆ ၵႂႃႇ တင်း ၸဵတ်း ၵေႃႉ ပီႈၼွင်ႉ ဢေႃႈ။- 27တီႈသုတ်းတီႈၵွႆ မႄႈယိင်း ၼၼ်ႉ ၵေႃႈ တၢႆ ၵႂႃႇ ဢေႃႈ။- 28ပိူဝ်ႈ ၼႆ လႄႈ ၼႂ်း ဝၼ်း ဢၼ် ၵူၼ်းတၢႆ လုၵ်ႉၶိုၼ်းလိပ်း ၼၼ်ႉ၊မႄႈယိင်း ၵေႃႉ ၼၼ်ႉ တၵ်း လႆႈ ပဵၼ် မေး ၵေႃႉလႂ်။ ၶဝ် ပီႈၼွင်ႉ တင်း ၸဵတ်း ၵေႃႉ လႆႈ ဢဝ် မႄႈယိင်း ၼၼ်ႉ ယဝ်ႉ ၶႃႈ ဢေႃႈ။" ဝႃႈ ၼင်ႇ ၼႆ ဢေႃႈ။ 29ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပိူဝ်ႈ ဢၼ် သူ ဢမ်ႇ ႁု ၵျၢမ်းလိၵ်ႈ ဢိၵ်ႇတင်း တၼ်းၶူဝ်း ၽြႃးပဵၼ်ၸဝ်ႈ လႄႈ သူ ၽိတ်းပိူင်ႈ တႄႉတႄႉ ဢေႃႈ။- 30ၵွပ်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊မိူဝ်ႈ ဢၼ် ၵူၼ်းတၢႆ လုၵ်ႉၶိုၼ်းလိပ်း ၼၼ်ႉ၊ဢမ်ႇ မီး တၢင်း ဢၼ် ဢဝ်ၽူဝ် ဢဝ်မေး။ ၶဝ် ၼၼ်ႉ ပဵၼ် မိူၼ် ၸိူဝ်ႉ ၼင်ႇ တမၢၼ်ႇၵၢင်ႁၢဝ် ၽြႃးပဵၼ်ၸဝ်ႈ ဢေႃႈ။- 31ပိူဝ်ႈ ၼႆ လႄႈ လွင်ႈတၢင်း ဢၼ် ၵူၼ်းတၢႆ လုၵ်ႉ ၶိုၼ်းလိပ်း ၼၼ်ႉ၊ သူ ဢမ်ႇ ယၢမ်ႈ ၽတ်းဢၢၼ်ႇ မႅၼ်ႈ ၵႂၢမ်း ဢၼ် ၽြႃးပဵၼ်ၸဝ်ႈ ပူင်ဢမိင်ႉ ဝႆႉ ပၼ် သူ ၼၼ်ႉ ႁိုဝ်း။- 32မၼ်းၸဝ်ႈ ႁေႃး ဝႆႉ ၸမ်ႉ၊ 'ၵဝ် ပဵၼ် ၽြႃး ဢႃႇပြႃႇႁၢမ်ႇ၊ၽြႃး ဢိၸၢၵ်ႈ၊ၽြႃး ယႃႇၵုပ်ႈ၊ဢေႃႈ၊' ဢၼ် ဝႃႈ ၼၼ်ႉ၊ၶႂ်ႈဝႃႈ ၽြႃးပဵၼ်ၸဝ်ႈ ပဵၼ် ၽြႃး ၶဝ် ၸိူဝ်း ဢၼ် တၢႆ ယဝ်ႉ ၼၼ်ႉ ဢမ်ႇၸႂ်ႈ။ ပဵၼ် ၽြႃး ၶဝ် ၸိူဝ်း ဢၼ် ဢသၢၵ်ႈလိပ်း ယူႇ ဢေႃႈ၊" မၼ်းၸဝ်ႈ ဝႃႈ ၼင်ႇ ၼႆ ဢေႃႈ။ 33မိူဝ်ႈ ဢၼ် မူႇၵူၼ်း တင်းလၢႆ လႆႈ ငိၼ်း တြႃး ၸဝ်ႈ ၼၼ်ႉ ၸိုင်၊ၶဝ် ဢွၼ်ၵၼ် ဢၢမ်း ၼႃႇ လူင်လၢင် ဢေႃႈ။ 34မိူဝ်ႈ ဢၼ် ၵူၼ်း ၵိူင်း ၽႃႇရိသႄး၊ၶဝ် လႆႈ ငိၼ်း ဝႃႈ၊ ၸဝ်ႈ ယေႇသု၊တွပ်ႇ ၵူၼ်း ၵိူင်း ၸတ်ႉတုၵႄး၊ၶဝ် သမ်ႉ ပေႃး ႁႂ်ႈ ၵႂၢမ်း ၶဝ် ထၢတ်ႇယဵၼ် ၵႂႃႇ ၼၼ်ႉ ၶဝ် ၸုတုမ် ၵၼ် မႃး ၸူး တီႈ မၼ်းၸဝ်ႈ ႁႂ်ႈလႆႈ ဢဝ် တင်း ၵႂၢမ်း ထၢမ် သေလႄႈ၊ ၵၢင် ဢဝ် ၵႂၢမ်း မၼ်းၸဝ်ႈ ဢေႃႈ။- 35ၼႂ်း ၶဝ် ၼၼ်ႉ၊သြႃႇ မေႃ ၵျၢမ်း ထမ်ႇမႃႉ ၵေႃႉ ၼိုင်ႈ လဝ်ႈထၢမ် လႄႈ ဝႃႈ၊- 36"သြႃႇ ၸဝ်ႈ။ ၼႂ်း တြႃး တင်း လူင် ၼႆႉ၊ပိင်းၺၢပ်ႈတြႃး ဢၼ် လႂ် ယႂ်ႇ မျၢတ်ႈ သေပိူၼ်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ 37မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၽြႃးပဵၼ်ၸဝ်ႈ မႂ်း ထႃႇဝရႃႉ ၽြႃး ၸိုင်၊မႂ်း တၵ်း လႆႈ ပႃး တင်း ႁူဝ်ၸႂ် မႂ်း သဵင်ႈ သဵင်ႈ၊ တင်း ၸႂ်ဝိၺိၺ်ႇ မႂ်း သဵင်ႈ သဵင်ႈ၊တင်း ၵတ်ႉ ၶၼ် မႂ်း လႄႈ ၺၢၼ်ႇ မႂ်း တင်းသဵင်ႈတင်းလူင် သေလႄႈ ႁၵ်ႉ ဢေႃႈ။- 38ပိင်းၺၢပ်ႈ ၶေႃႈ ၼႆႉ၊ပဵၼ် ဢၼ် ယႂ်ႇ မျၢတ်ႈ သေပိူၼ်ႈ လႄႈ ပဵၼ် ပိင်းၺၢပ်ႈ ဢၼ် တီႈ ၼိုင်ႈ ဢေႃႈ။- 39ပိူင်လဵဝ် ၵၼ် ပိင်းၺၢပ်ႈ ဢၼ် တီႈ သွင် ၸမ်ႉ၊ 'ၵူၼ်း ဢၼ် ၸၢပ်ႈသႅင်ႇ ၵၼ် တင်း မႂ်း ၼၼ်ႉ ၸိုင်၊မႂ်း တၵ်း လႆႈ ႁၵ်ႉ မိူၼ် ၸိူဝ်ႉ ၼင်ႇ တူဝ်ၸဝ်ႈၵဝ်ႇ ဢေႃႈ။-' 40ၵျၢမ်း ပိင်းၺၢပ်ႈတြႃး မူဝ်းသေႇ၊ဢိၵ်ႇတင်း ၵျၢမ်း ဢၼႃႇၵတ်ႉတိ ပရေႃးၽႅတ်ႈ ၵႃႈမီး တင်းသဵင်ႈတင်းလူင် ဢိင် တြႃး သွင် ပိူင် ၼႆႉ သေလႄႈ တႅမ်ႈ ဝႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 41ယၢမ်း မိူဝ်ႈ ဢၼ် ၵူၼ်း ၵိူင်း ၽႃႇရိသႄး၊ၶဝ် ယင်း တိုၵ်ႉ ၸုတုမ် ၵၼ် ယူႇ ၼၼ်ႉ၊ၸဝ်ႈ ယေႇသု၊ထၢမ် ၶဝ် လႄႈ ဝႃႈ၊- 42"သူ ထၢင်ႇ ၸဝ်ႈ ၶရိၸ်ႈ၊ပဵၼ် ၸဝ်ႈ ၸိူဝ်ႉ ၼင်ႇ ႁိုဝ်။ ပဵၼ် လုၵ်ႈ ၽူႈလႂ်၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ ၶဝ် ၶိုၼ်း လၢတ်ႈ လႄႈ ဝႃႈ၊ "ပဵၼ် လုၵ်ႈ တႃႇဝိတ်ႈ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 43မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဵတ်းသင် ဝိၺိၺ်ႇ ၸဝ်ႈ တိုၵ်းသူၼ်း တႃႇဝိတ်ႈ၊ႁႂ်ႈ ႁွင်ႉ ၸဝ်ႈ ၶရိၸ်ႈ၊လႄႈ ဝႃႈ၊ 'ၸဝ်ႈ ၵဝ်ၶႃႈ၊' ဝႃႈ ၼင်ႇ ၼႆ ၸိူဝ်ႉ ၼင်ႇ ႁိုဝ်။ ၵႂၢမ်း ဢၼ် တႃႇဝိတ်ႈ၊ဝႃႈ ၸမ်ႉ။ 44"'ၸဝ်ႈ ထႃႇဝရႃႉ ၽြႃး လၢတ်ႈ တီႈ ၸဝ်ႈ ၵဝ်ၶႃႈ လႄႈ ဝႃႈ၊ ၼင်ႈ ယူႇ ၵႃႈတီႈ ၽၢႆႇၶႂႃ ၵဝ် တေႃႇ ႁွတ်ႈ ၵဝ် ဢဝ် ရၢၼ်ႇသူႇ မႂ်း ၶျႃး ဝႆႉ ၵႃႈတီႈ တႂ်ႈ တိၼ် မႂ်း ၼၼ်ႉ တႃႉ၊' ဝႃႈ ၼင်ႇ ၼႆ ဢေႃႈ။ 45"ပိူဝ်ႈ ဢၼ် ဝႃႈ ၼင်ႇ ၼႆ လႄႈ ပေႃး တႃႇဝိတ်ႈ၊ယင်း ႁွင်ႉဝႃႈ၊ 'ၸဝ်ႈ ၵဝ်ၶႃႈ၊' ဝႃႈၼႆ ယူႇ ၸိုင်၊ၸဝ်ႈ ၶရိၸ်ႈ၊ၼၼ်ႉ၊ ပဵၼ် လုၵ်ႈ တႃႇဝိတ်ႈ၊လႆႈ ၸိူဝ်ႉ ၼင်ႇ ႁိုဝ်၊" မိူဝ်ႈ ဢၼ် ၸဝ်ႈ ယေႇသု၊ထၢမ် ၸိူဝ်ႉ ၼင်ႇ ၼႆ ၸိုင်။ 46ၽူႈလႂ် သေၵေႃႉသေၵူၼ်း ဢမ်ႇ ၶိုၼ်း လဝ်ႈလၢတ်ႈ ၵႂၢမ်း သေ ၶေႃႈ လႆႈ။ ၸႃႉၸဵမ် မိူဝ်ႈ ဝၼ်း ၼၼ်ႉ လႄႈ ၽူႈလႂ် သေၵေႃႉသေၵူၼ်း ဢမ်ႇ ႁတ်း လဝ်ႈ ႁတ်း ထၢမ် ၵႂၢမ်း သေ ၸိူဝ်ႉ သေ မဵဝ်း တီႈ မၼ်းၸဝ်ႈ ထႅင်ႈ ယဝ်ႉ ဢေႃႈ။


text: 1လိုၼ်း ၼၼ်ႉ၊ၸဝ်ႈ ယေႇသု၊လႄႇ လဵပ်ႈ ၵႃႈၼႂ်း မိူင်း ၵႃႇလိလႄး၊လႄႈ ယူႇ ဢေႃႈ။ မၼ်းၸဝ်ႈ ဢမ်ႇ ၶႂ်ႈ လႄႇ လဵပ်ႈ ၵႃႈၼႂ်း မိူင်း ယုတႃႉ၊ၵွပ်ႈပိူဝ်ႈ ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၵျၢမ်ႇ ႁႃ ဢဝ် မၼ်းၸဝ်ႈ တၢႆ ၼၼ်ႉ ဢေႃႈ။- 2မိူဝ်ႈ ၼၼ်ႉ၊ၶိင်ႇ ပွႆး ၵူၼ်း မဵဝ်း ၵျူး၊ၶဝ် ဢၼ် ဝႃႈ၊ပွႆး သုမ်ႉထဵင် ၼၼ်ႉ၊ၸမ် မႃး ယဝ်ႉ လႄႈ၊- 3ၼွင်ႉၸၢႆး ၸဝ်ႈ ၸိူဝ်း ၼၼ်ႉ လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ႁႂ်ႈ တပႄး ပီႈ ႁဝ်း တင်းလၢႆ ႁၼ် လွင်ႈတၢင်း ဢၼ် မႂ်း ႁဵတ်း ယူႇ ၸိူဝ်း ၼၼ်ႉ ၸိုင်၊ဢွၵ်ႇ သေ ၵႃႈတီႈ ၼႆႈ လႄႈ ၵႂႃႇ ၵႃႈတီႈ မိူင်း ယုတႃႉ၊ပုၼ်ႉ တႃႉ။- 4ပေႃး သေၵေႃႉသေၵူၼ်း ၶႂ်ႈႁႂ်ႈ ၸိုဝ်ႈသဵင် ဢွၵ်ႇ ၸိုင်၊မၼ်း ဢမ်ႇ ၸၢင်ႈ လၵ်ႉ လွမ် ႁဵတ်း ၵူၺ်း။ ပေႃး မႂ်း ႁဵတ်း လွင်ႈတၢင်း ၸိူဝ်း ၼႆႉ ၸိုင်၊ၼႄပျႃး တူဝ်ၸဝ်ႈၵဝ်ႇ ထၢင်ႇထၢင်ႇသႃးသႃး ၵႃႈၼႂ်း လေႃးၵႃႉ ၼႆႉ တႃႉ၊" ဝႃႈ ၼင်ႇ ၼႆ ဢေႃႈ။- 5ပိူဝ်ႈ ဢၼ် ၼွင်ႉၸၢႆး ၸဝ်ႈ ၸိူဝ်း ၼၼ်ႉ ဢမ်ႇ ယုမ်ႇမၢတ်ႈ မၼ်းၸဝ်ႈ လႄႈ ၶဝ် ၸင်ႇ ဝႃႈ ၼင်ႇ ၼႆ ဢေႃႈ။ 6ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၶိင်ႇ ၵဝ် ဢၼ် သၢင်ႇထုၵ်ႇ ၼၼ်ႉ ဢမ်ႇ ပႆႇ ႁွတ်ႈ ၽႅဝ်။ ၶိင်ႇ သူ ၸမ်ႉ၊သၢင်ႇထုၵ်ႇ ယူႇ တႃႇသေႇ ဢေႃႈ။- 7ၵူၼ်းလေႃးၵီႇ တင်းလၢႆ ဢမ်ႇ ၸင်း သူ၊ၸင်း ၵဝ် ၵူၺ်း၊ၵွပ်ႈပိူဝ်ႈ ၵဝ် ၶၢမ်ႇသၢၵ်ႈသေႇ လွင်ႈ ဢၼ် တၢင်းၵမ် တၢင်းၵျၢင်ႉ ၶဝ် ႁၢႆႉမိူၵ်ႈ ၼၼ်ႉ ဢေႃႈ။- 8သူ ဢွၼ်ၵၼ် ၵႂႃႇ ၶဝ်ႈ ပွႆး ၼၼ်ႉ တႃႉ။ ပိူဝ်ႈ ဢၼ် ၶိင်ႇ ၵဝ် ဢမ်ႇ ပႆႇ ပျေႉၸုမ်ႇ ၼၼ်ႉ ၵဝ် တၵ်း တေ ဢမ်ႇ ၶဝ်ႈ ပွႆး ၼၼ်ႉ ယဝ်ႉ၊-" 9ဝႃႈ ၼင်ႇ ၼႆ သေလႄႈ၊ယူႇ ၵႃႈၼႂ်း မိူင်း ၵႃႇလိလႄး၊ယူႇ ဢေႃႈ။ 10လိုၼ်းသေ ၼွင်ႉၸၢႆး ၸဝ်ႈ ၸိူဝ်း ၼၼ်ႉ ၵႂႃႇ ၶဝ်ႈ ပွႆး ယဝ်ႉ ၼၼ်ႉ၊ၸဝ်ႈ ယေႇသု၊ၵေႃႈ ၵႂႃႇ ဢေႃႈ။ ၵူၺ်းၵႃႈ၊ယင်း ဢမ်ႇ ၵႂႃႇ ထၢင်ႇထၢင်ႇသႃးသႃး လႄႈ လွမ် ၵႂႃႇ တဵတ်ႇတဵတ်ႇ ၵူၺ်း ဢေႃႈ။- 11ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် သွၵ်ႈႁႃ မၼ်းၸဝ်ႈ ၵႃႈၼႂ်း ပွႆး လႄႈ ဝႃႈ၊ "မၼ်း မီး ၵႃႈ လႂ်၊" ဝႃႈ ၼင်ႇ ၼႆ ထၢမ်ႁႃ ဢေႃႈ။ 12မူႇၵူၼ်း ၸိူဝ်း ၼၼ်ႉ၊သွပ်ႉသႅပ်ႉ ၵၼ် လူၺ်ႈ လွင်ႈ မၼ်းၸဝ်ႈ ယူႇ ဢေႃႈ။ ၵမ်ႈၽွင်ႈ ဝႃႈ၊ "မၼ်း ပဵၼ် ၵူၼ်းလီ ဢေႃႈ၊" ဝႃႈၼႆ၊မၢင် ၵေႃႉ သမ်ႉ ဝႃႈ၊ "ဢမ်ႇၸႂ်ႈ ၵူၺ်း။ မၼ်း ပဵၼ် ၵေႃႉ ဢၼ် ဢွၼ် ႁႂ်ႈ ပိူၼ်ႈ ၽိတ်း တၢင်း ဢေႃႈ၊" ဝႃႈ ၼင်ႇ ၼႆ ဢေႃႈ။- 13ၵူၺ်းၵႃႈ၊ၵွပ်ႈပိူဝ်ႈ ၶဝ် ၵူဝ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် လႄႈ ၶဝ် ဢမ်ႇ ႁတ်း လၢတ်ႈ ထၢင်ႇထၢင်ႇသႃးသႃး ဢေႃႈ။ 14မိူဝ်ႈ ဢၼ် ၶၢဝ်း ပွႆး ၸမ် တူၵ်း ၶိုင်ႈ ၼၼ်ႉ၊ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ သေလႄႈ သင်ႇ သွၼ် သုင်းမႃႉ ပၼ် ဢေႃႈ။- 15ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ဢၢမ်း လႄႈ ဝႃႈ၊ "မၼ်း ၼႆႉ၊ယင်း ဢမ်ႇ ယၢမ်ႈ လႆႈ သွၼ် ဢဝ် လႄႈ ႁဵတ်းသင် သမ်ႉ ပႄႉ ႁု လွင်ႈ တြႃး ထၢၼ်ႇ ၼႆႉ၊" ဝႃႈ ၼင်ႇ ၼႆ ဢေႃႈ။ 16ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "တြႃး ဢၼ် ၵဝ် သွၼ်ပၼ် ၼႆႉ ပဵၼ် တြႃး ၵဝ် ဢမ်ႇၸႂ်ႈ။ ပဵၼ် တြႃး ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 17ပေႃး သေၵေႃႉသေၵူၼ်း ၶႂ်ႈ ၵမ်ၵျၢင်ႉ ၸွမ်း ဢလူဝ်ႇ ၸဝ်ႈ ၸိုင်၊မၼ်း ၸၢင်ႈ ႁုၸႅင်ႈ လွင်ႈ ဢၼ် တြႃး ၼႆႉ၊ပဵၼ် တြႃး ဢၼ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ႁိုဝ်၊ပဵၼ် တြႃး ဢၼ် ၵဝ် ႁေႃးလၢတ်ႈ ၸွမ်းၼင်ႇ ဢလူဝ်ႇ ၵဝ် ႁိုဝ် ၼၼ်ႉ ဢေႃႈ။- 18ၵေႃႉ ဢၼ် ႁေႃးလၢတ်ႈ ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ၼၼ်ႉ၊ၸၢင်ႈ ႁႃ မုၼ်သရေႇ တူဝ်ၸဝ်ႈၵဝ်ႇ ဢေႃႈ။ ၵေႃႉ ဢၼ် ၸၢင်ႈ ႁႃ မုၼ်သရေႇ ၸဝ်ႈ ဢၼ် ပွႆႇၸႂ်ႉ မၼ်း မႃး ၼၼ်ႉ ၸမ်ႉ၊ပဵၼ် ၵေႃႉ ဢၼ် လီ ယုမ်ႇ လႄႈ၊တၢင်းၽိတ်း တၢင်း ပိူင်ႈ ဢမ်ႇ မီး ၵႃႈၼႂ်း မၼ်း။- 19မူဝ်းသေႇ၊ပၼ် ပိင်းၺၢပ်ႈတြႃး တီႈ သူ ဢမ်ႇၸႂ်ႈ ႁိုဝ်း။ ၼႂ်းဝႃႈၼၼ် သေၵေႃႈ၊ၼႂ်း သူ ၼႆႉ ၵေႃႉ ၼိုင်ႈ ၵေႃႈ ဢမ်ႇ ၵမ်ၵျၢင်ႉ ၸွမ်း တြႃး ၼၼ်ႉ။ ႁဵတ်းသင် လႄႈ သူ ၵျၢမ်ႇ ႁႃ ဢဝ် ၵဝ် တၢႆ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 20ၵူၼ်း ၸိူဝ်း ၼၼ်ႉ ၶိုၼ်း လၢတ်ႈ လႄႈ ဝႃႈ၊ "ၽီႁၢႆႉ ၶဝ်ႈ မႂ်း ယဝ်ႉ။ ၽူႈလႂ် ၵျၢမ်ႇ ႁႃ ဢဝ် မႂ်း တၢႆ၊" ဝႃႈ ၼင်ႇ ၼႆ ဢေႃႈ။ 21ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ် ႁဵတ်း ၼႄ ၼိမိၵ်ႈ လၢၵ်ႈၶၼႃႇ ဢၼ် ၼိုင်ႈ ၵူၺ်း လႄႈ သူ တင်းသဵင်ႈတင်းလူင် ဢၢမ်း ဢေႃႈ။- 22မူဝ်းသေႇ၊ပၼ် တြႃး တၢင်း ဢၼ် ပၢတ်ႇပၢႆၼင် တီႈ သူ ဢေႃႈ။ ၵူၺ်းၵႃႈ၊တြႃး ၼႆႉ ပဵၼ် တြႃး ဢၼ် မူဝ်းသေႇ၊ပၼ် ဢမ်ႇၸႂ်ႈ။ ၵူၺ်း ပဵၼ် တြႃး ဢၼ် ပူႇမွၼ်ႇ သူ တႄႇၸႃႉ ႁဵတ်း ဝႆႉ ၼၼ်ႉ၊သူ ယင်း ႁဵတ်း မၢင်ႇၵလႃႇ တၢင်း ဢၼ် ပၢတ်ႇပၢႆၼင် တီႈ ၵူၼ်းၸၢႆး သူ ၼႂ်း ဝၼ်းၵမ်သိၼ် ဢေႃႈ။- 23ပေႃး ၵူၼ်းၸၢႆး ၶၢမ်ႇ ဢဝ် မၢင်ႇၵလႃႇ တၢင်း ဢၼ် ပၢတ်ႇပၢႆၼင် ၼႂ်း ဝၼ်းၵမ်သိၼ် ပုၼ်ႈ လွင်ႈ ၼင်ႇ ႁိုဝ် တၵ်း ဢမ်ႇ ပူၼ်ႉလိူဝ် တြႃး မူဝ်းသေႇ၊ၸိုင်၊ၸွင်ႇ သူ မီး လွင်ႈ ဢၼ် တၵ်း ဢွၵ်ႇ တေႃးသႃႉ ၼိူဝ် ၵဝ် ၵွပ်ႈပိူဝ်ႈ ၵဝ် ႁႂ်ႈ ၵူၼ်း တင်း တူဝ် တင်း ၶိင်း လီ မႃး ၼႂ်း ဝၼ်းၵမ်သိၼ် ၼၼ်ႉ လူးၵွၼ်ႇ ႁိုဝ်း။- 24ယႃႇပေ တႅပ်းတတ်း ၸွမ်းၼင်ႇ တၢင်း ၼွၵ်ႈ ၽိဝ် မၼ်း ၵူၺ်း လႄႈ တႅပ်းတတ်း ၸွမ်းၼင်ႇ တြႃး တႃႉ၊" ဝႃႈ ၼင်ႇ ၼႆ ဢေႃႈ။ 25မိူဝ်ႈ ၼၼ်ႉ ၵူၼ်း ဝဵင်း ယေႇရုသလႅမ်ႇ၊ၵမ်ႈၽွင်ႈ လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ၵေႃႉ ဢၼ် ၶုၼ် ဢႃႇၼႃႇ ၶဝ် သွၵ်ႈႁႃ ႁႂ်ႈလႆႈ ဢဝ်တၢႆ ၼၼ်ႉ ဢမ်ႇၸႂ်ႈ ႁိုဝ်း။- 26တူၺ်း လူး။ မၼ်း ႁေႃးလၢတ်ႈ ထၢင်ႇထၢင်ႇသႃးသႃး လႄႈ၊ၽူႈလႂ် ဢမ်ႇ လၢတ်ႈ ႁႄႉ လၢတ်ႈ ၶႅၼ် ၵႃႈသင်။ ၶုၼ် ဢႃႇၼႃႇ တင်းလၢႆ ႁု မၢတ်ႈ မၼ်း ပဵၼ် ၸဝ်ႈ ၶရိၸ်ႈ၊တႄႉတႄႉ ၼၼ်ႉ ယဝ်ႉ။- 27ၵူၺ်းၵႃႈ၊မိူဝ်ႈ ဢၼ် ၸဝ်ႈ ၶရိၸ်ႈ၊မႃး ၸိုင်၊မၼ်းၸဝ်ႈ လုၵ်ႉ ၵႃႈတီႈလႂ် မႃး ဝႃႈၼႆ၊ၽူႈလႂ် ဢမ်ႇ လႆႈ ႁု။ ၵေႃႉ ၼႆႉ ၸမ်ႉ၊လုၵ်ႉ ၵႃႈတီႈလႂ် မႃး ဝႃႈၼႆ၊ႁဝ်း ႁု ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 28မိူဝ်ႈ ဢၼ် ၸဝ်ႈ ယေႇသု၊ယင်း သင်ႇ သွၼ်ပၼ် ယူႇ ၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ၊မၼ်းၸဝ်ႈ တိုင်ႈ သဵင် လႄႈ လၢတ်ႈ ဝႃႈ၊ "ၸွင်ႇ သူ ႁုၸၵ်း ၵဝ်၊လွင်ႈ ဢၼ် ၵဝ် လုၵ်ႉ ၵႃႈတီႈလႂ် မႃး ၼၼ်ႉ ႁိုဝ်း။ ၵဝ် ပဵၼ် မႃး ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ ၼႂ်းဝႃႈၼၼ် သေၵေႃႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ပဵၼ် ၸဝ်ႈ သဵတ်ႈၸႃႇ လႄႈ သူ ဢမ်ႇ ႁုၸၵ်း။- 29ၵဝ် ၸမ်ႉ၊ႁုၸၵ်း မၼ်းၸဝ်ႈ ၵွပ်ႈပိူဝ်ႈ ၵဝ် လုၵ်ႉ ၵႃႈတီႈ ၸဝ်ႈ ၼၼ်ႉ မႃး ဢေႃႈ။ ၸဝ်ႈ ၼၼ်ႉ ၵေႃႈ ပွႆႇၸႂ်ႉ ၵဝ် မႃး ဢေႃႈ၊" ဝႃႈ ၼင်ႇ ၼႆ ဢေႃႈ။ 30မိူဝ်ႈ ၼၼ်ႉ၊ၶဝ် ၵျၢမ်ႇ ႁႃ တိဢဝ် မၼ်းၸဝ်ႈ ဢေႃႈ။ ၵူၺ်းၵႃႈ၊ၽူႈလႂ် ၵေႃႈ ဢမ်ႇ ႁတ်း ဢဝ် မိုဝ်း တိူဝ်ႉ မၼ်းၸဝ်ႈ ၵွပ်ႈပိူဝ်ႈ ၶိင်ႇၶႃႇ မၼ်း ဢမ်ႇ ပႆႇ ႁွတ်ႈ ပႆႇ ထိုင် ၼၼ်ႉ ဢေႃႈ။- 31ၼႂ်းဝႃႈၼၼ် သေၵေႃႈ၊ၵူၼ်း ၸိူဝ်း ၼၼ်ႉ ၼမ်ၼႃႇ ယုမ်ႇမၢတ်ႈ မၼ်းၸဝ်ႈ လႄႈ လၢတ်ႈ ဝႃႈ၊ "မိူဝ်ႈ ဢၼ် ၸဝ်ႈ ၶရိၸ်ႈ၊မႃး ၼၼ်ႉ ၸိုင်၊ၸွင်ႇ မၼ်းၸဝ်ႈ တၵ်း ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၼမ်ၼႃႇ သေ ၵႃႈ ဢၼ် ၵေႃႉ ၼႆႉ ႁဵတ်း ၼႄ ၵႂႃႇ ယဝ်ႉ ၼၼ်ႉ လႆႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 32မိူဝ်ႈ ဢၼ် ၵူၼ်း ၵိူင်း ၽႃႇရိသႄး၊ၶဝ် ငိၼ်း မူႇၵူၼ်း ၸိူဝ်း ၼၼ်ႉ သွပ်ႉသႅပ်ႉ ၵၼ် လူၺ်ႈ လွင်ႈ မၼ်းၸဝ်ႈ ယူႇ ၼၼ်ႉ ၸိုင်၊ၶဝ် ၽွမ်ႉၸႂ် ၵၼ် တင်း ယဵၸ်ႈပရေႃးႁဵၵ်ႈ လူင် တင်းလၢႆ သေလႄႈ ပွႆႇၸႂ်ႉ ၵူၼ်း ပႂ်ႉ ယၢမ်း ၼႂ်း ၵျွင်း ၽြႃး ၶဝ် ၵမ်ႈၽွင်ႈ ၵႂႃႇ ႁႂ်ႈလႆႈ တိဢဝ် မၼ်းၸဝ်ႈ ဢေႃႈ။- 33ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် ၼႆႉ ယူႇ လူၺ်ႈ ၵၼ် တင်း သူ ႁိုင် ၵမ်းဢွၼ်ႇၼိုင်ႈ ၵူၺ်း သေယဝ်ႉ၊တၵ်း လႆႈ ၵႂႃႇ ၵႃႈတီႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 34သူ တၵ်း သွၵ်ႈႁႃ ၵဝ် ဢေႃႈ။ ၵူၺ်းၵႃႈ၊သူ တၵ်း ဢမ်ႇ လႆႈ ထူပ်း လႆႈ ႁၼ် ၵဝ်၊ၵွပ်ႈပိူဝ်ႈ တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈ ဢမ်ႇ ထိုင် လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35မိူဝ်ႈ ၼၼ်ႉ၊ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၼင်ႇ ၵၼ် လၢတ်ႈ တီႈ ၵၼ် လႄႈ ဝႃႈ၊ "ၼင်ႇ ႁိုဝ် ႁဝ်း တၵ်း ဢမ်ႇ ထူပ်း ဢမ်ႇ ႁၼ် မၼ်း လႆႈ ၸိုင်၊မၼ်း ဢၢင်ႈ တၵ်း ၵႂႃႇ ၵႃႈတီႈလႂ်။ မၼ်း ဢၢင်ႈ တၵ်း ၵႂႃႇ ၵႃႈတီႈ ၵူၼ်း ႁဝ်း ၸိူဝ်း ဢၼ် ယူႇ ၽၢတ်ႇၽႄ ၵၼ် ၼႂ်း ၵႄႈ ၵူၼ်း မဵဝ်း ၵရိၵ်ႉ၊ၶဝ် ၼၼ်ႉ သေလႄႈ သင်ႇ သွၼ် သုင်းမႃႉ ပၼ် ၵူၼ်း မဵဝ်း ၵရိၵ်ႉ၊ၶဝ် ယူဝ်း။- 36ၵႂၢမ်း ဢၼ် မၼ်း လၢတ်ႈ ဝႃႈ၊ 'သူ တၵ်း သွၵ်ႈႁႃ ၵဝ် ဢေႃႈ။ ၵူၺ်းၵႃႈ၊သူ တၵ်း ဢမ်ႇ လႆႈ ထူပ်း လႆႈ ႁၼ် ၵဝ်၊' ဢိၵ်ႇတင်း ဢၼ် ဝႃႈ၊ 'တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈ ဢမ်ႇ ထိုင် လႆႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 37ၼႂ်း ဝၼ်း လိုၼ်းလင် သုတ်း ပွႆး ဢၼ် ပဵၼ် ဝၼ်း ထွတ်ႈ ဝၼ်း မျၢတ်ႈ သေပိူၼ်ႈ ၼၼ်ႉ၊ၸဝ်ႈ ယေႇသု၊လုၵ်ႉၸုၵ်း သေယဝ်ႉ၊ဢဝ် တင်း သဵင် ဢၼ် ယႂ်ႇ ၼႃႇ သေလႄႈ လၢတ်ႈ ဝႃႈ၊ "ပေႃး သေၵေႃႉသေၵူၼ်း တွင်ႉမႆႈ ၼမ်ႉ ၸိုင်၊မႃး တီႈ ၵဝ် လႄႈ ၵိၼ် တႃႉ။- 38ၵေႃႉ ဢၼ် ယုမ်ႇမၢတ်ႈ ၵဝ် ၼၼ်ႉ ၸမ်ႉ၊မႅၼ်ႈ ၸွမ်း ၵႃႈ ၼင်ႇ ဢၼ် ၵျၢမ်းလိၵ်ႈ တႅမ်ႈ ဝႆႉ ဝႃႈ၊ 'ၼမ်ႉႁွင်ႈ ဢၼ် ပၼ် ၼမ်ႉ ဢသၢၵ်ႈ တင်းလၢႆ၊တၵ်း ဢွၵ်ႇ ၵႃႈတီႈ ႁူဝ်ၸႂ် မၼ်း မႃး လႄႈ လႆ ၵႂႃႇ ယူႇ ဢေႃႈ၊' ဝႃႈ ၼင်ႇ ၼႆ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။- 39လွင်ႈတၢင်း ၼႆႉ ၸဝ်ႈ ယေႇသု၊လၢတ်ႈ လူၺ်ႈ လွင်ႈ ဝိၺိၺ်ႇ ၸဝ်ႈ ဢၼ် ၶဝ် ၸိူဝ်း ဢၼ် ယုမ်ႇမၢတ်ႈ တင်းလၢႆ၊တၵ်း လႆႈ ႁပ်ႉ ၶၢမ်ႇ ဢဝ် ၼၼ်ႉ ဢေႃႈ။ လွင်ႈ မၼ်း ၸမ်ႉ၊မိူဝ်ႈ ယၢမ်း ၼၼ်ႉ ဝိၺိၺ်ႇ မူတ်းၸၢင်ႇ ၸဝ်ႈ ဢမ်ႇ ပႆႇ လႆႈ ပၼ်၊ပိူဝ်ႈ ဢၼ် မုၼ်ၽုင်း ၸဝ်ႈ ယေႇသု၊ဢမ်ႇ ပႆႇ ပေႃႇ ပႆႇ ဢွၵ်ႇ ၼၼ်ႉ ဢေႃႈ။ 40မိူဝ်ႈ ဢၼ် ၶဝ် ငိၼ်း ၵႂၢမ်း ၸိူဝ်း ဢၼ် မၼ်းၸဝ်ႈ လၢတ်ႈ ၼၼ်ႉ ၸိုင်၊ၵမ်ႈၽွင်ႈ လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ပရေႃးၽႅတ်ႈ ဢၼ် တၵ်း မႃး ၼၼ်ႉ ၸႂ်ႈ တႄႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 41မၢင် ၵေႃႉ ဝႃႈ၊ "ၵေႃႉ ၼႆႉ ပဵၼ် ၸဝ်ႈ ၶရိၸ်ႈ၊ဢေႃႈ၊" ဝႃႈ ၼင်ႇ ၼႆ လႄႈ၊ၵူၼ်း ၵမ်ႈၽွင်ႈ သမ်ႉ ဝႃႈ၊ "ၸွင်ႇ ၸဝ်ႈ ၶရိၸ်ႈ၊တၵ်း ပေႃႇမႃး ၵႃႈၼႂ်း မိူင်း ၵႃႇလိလႄး၊ႁိုဝ်း။- 42ၵျၢမ်းလိၵ်ႈ တႅမ်ႈ ဝႆႉ လွင်ႈ ဢၼ် ၸဝ်ႈ ၶရိၸ်ႈ၊တၵ်း ပေႃႇ ဢွၵ်ႇ မႃး ၵႃႈၼႂ်း ၸိူဝ်ႉၶိူဝ်း ၶုၼ်ႁေႃၶမ်း တႃႇဝိတ်ႈ၊လႄႈ တၵ်း ၵိူတ်ႇလဵင်ႉ မႃး ၵႃႈတီႈ ဝဵင်း ပႅတ်ႉလႁႅမ်ႇ၊တီႈ ဢၼ် ပဵၼ် ၸႃႇတိ ၶုၼ်ႁေႃၶမ်း တႃႇဝိတ်ႈ၊ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။- 43ၼင်ႇ ၼၼ် လႄႈ ၵူၼ်း ၸိူဝ်း ၼၼ်ႉ ဢမ်ႇ ၽွမ်ႉၸႂ် ၵၼ် ၵွပ်ႈပိူဝ်ႈ မၼ်းၸဝ်ႈ ဢေႃႈ။- 44ၵူၼ်း ၵမ်ႈၽွင်ႈ ၶႂ်ႈ တိဢဝ် မၼ်းၸဝ်ႈ ဢေႃႈ။ ၵူၺ်းၵႃႈ၊ၽူႈလႂ် ဢမ်ႇ ႁတ်း ဢဝ် မိုဝ်း တိူဝ်ႉ မၼ်းၸဝ်ႈ လႄႈ ယူႇ ဢေႃႈ။ 45မိူဝ်ႈ ဢၼ် ၵူၼ်း ဢၼ် ပႂ်ႉ ယၢမ်း ၶဝ် ၶိုၼ်း မိူဝ်း ၵႂႃႇ ၸိုင်၊ယဵၸ်ႈပရေႃးႁဵၵ်ႈ ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ ထၢမ် လႄႈ ဝႃႈ၊ "ၵွပ်ႈ ၸိူဝ်ႉ ၼင်ႇ ႁိုဝ် လႄႈ သူ ဢမ်ႇ ဢဝ် မၼ်း မႃး၊" ဝႃႈ ၼင်ႇ ၼႆ ဢေႃႈ။ 46ၵူၼ်း ဢၼ် ပႂ်ႉ ယၢမ်း ၸိူဝ်း ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ၽူႈလႂ် သေၵေႃႉသေၵူၼ်း ဢမ်ႇ ပႆႇ တွၼ်ႉ ႁေႃးလၢတ်ႈ မိူၼ် ၸိူဝ်ႉ ၼင်ႇ ဢၼ် ၵေႃႉ ၼၼ်ႉ ႁေႃးလၢတ်ႈ ၼၼ်ႉ သေပွၵ်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ 47ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ ၸင်ႇ လၢတ်ႈ လႄႈ ဝႃႈ၊ "သူ ၸိူဝ်း ၼႆႉ ၵေႃႈ လႆႈ ၶၢမ်ႇ တၢင်း ဢၼ် ပႅတ်ႉလႅၼ် ယဝ်ႉ ႁိုဝ်း။- 48ၼႂ်း ၶုၼ် ဢႃႇၼႃႇ တင်းလၢႆ တင်း ၵူၼ်း ၵိူင်း ၽႃႇရိသႄး၊တင်းလၢႆ ၵေႃႉ ဢၼ် ယုမ်ႇမၢတ်ႈ မၼ်း ၼၼ်ႉ မီး သေၵေႃႉသေၵူၼ်း ႁိုဝ်း။- 49မူႇၵူၼ်း ၸိူဝ်း ၼၼ်ႉ ၵွပ်ႈပိူဝ်ႈ ၶဝ် ဢမ်ႇ ႁု တြႃး လႄႈ ၶဝ် လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ၵိၼ်ႇ ဝႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 50ၼိၵေႃးတိၼ်ႇ၊ဢၼ် မိူဝ်ႈ ဢွၼ်တၢင်း လႆႈ မႃး ၵႃႈတီႈ မၼ်းၸဝ်ႈ ၼႂ်း ၶိင်ႇ ၵၢင်ၶိုၼ်း ၼၼ်ႉ ၵေႃႈ၊ၶဝ်ႈပႃး ၼႂ်း ၶဝ် လႄႈ မၼ်း ၸင်ႇ လၢတ်ႈ လႄႈ ဝႃႈ၊- 51"တြႃး ႁဝ်း ၼႆႉ၊ယင်း ဢမ်ႇ ပႆႇ လႆႈ ၸႅတ်ႈ သေး တူၺ်း ၵူၼ်း ဢွၼ်တၢင်း လႄႈ ႁု ဢမု မၼ်း ၼၼ်ႉ ၸွင်ႇ ထုၵ်ႇလီ ၸီႇယၢင်ႇ ႁိုဝ်း၊" ဝႃႈ ၼင်ႇ ၼႆ ဢေႃႈ။ 52ၶဝ် ၵေႃႈ တွပ်ႇ လၢတ်ႈ လႄႈ ဝႃႈ၊ "မႂ်း ၵေႃႈ ပဵၼ် ၵူၼ်းမိူင်း ၵႃႇလိလႄး၊ႁိုဝ်း။ လွင်ႈ ဢၼ် ပရေႃးၽႅတ်ႈ သေ ၸဝ်ႈ သေ ပႃး ဢမ်ႇ ပေႃႇ ဢမ်ႇ ဢွၵ်ႇ မႃး ၵႃႈတီႈ ၵူၼ်း ၵႃႇလိလႄး၊ၼၼ်ႉ ၸိုင်၊ႁႃ တူၺ်း လႄႈ သွၼ် ဢဝ် ၼႂ်း ၵျၢမ်းလိၵ်ႈ လူးၵွၼ်ႇ တႃႉ၊" ဝႃႈ ၼင်ႇ ၼႆ ယဝ်ႉ၊- 53ၶဝ် မိူဝ်း ၵႂႃႇ ၵႃႈတီႈ ႁိူၼ်း ၽႂ် ႁိူၼ်း မၼ်း သေ ဢေႃႈ။


text: 1မိူဝ်ႈ ၼၼ်ႉ၊ၸဝ်ႈ ယေႇသု၊ႁေႃးလၢတ်ႈ တီႈ မူႇၵူၼ်း တင်းလၢႆ၊ဢိၵ်ႇတင်း တပႄးၸဝ်ႈ တင်းလၢႆ လႄႈ ဝႃႈ၊- 2"သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ၵိူင်း ၽႃႇရိသႄး၊တင်းလၢႆ၊ပဵၼ် ၶဝ် ၸိူဝ်း ဢၼ် လႆႈ ဢၶႂၢင်ႉ ဢရႃႇ ဢၼ် မွၵ်ႇလၢတ်ႈ ၼႄ တြႃး မူဝ်းသေႇ၊ဢေႃႈ။- 3ပိူဝ်ႈ ၼႆ လႄႈ သူ တၵ်း လႆႈ ထွမ်ႇဢဝ် ၵႃႈ ဢၼ် ၶဝ် သင်ႇ သွၼ်ပၼ် ၼၼ်ႉ လႄႈ ႁဵတ်း ၸွမ်း ဢေႃႈ။ ၵူၺ်းၵႃႈ၊ၸိူဝ်ႉ ၼင်ႇ ဢၼ် ၶဝ် ႁေႃး ၼၼ်ႉ ၶဝ် ယင်း ဢမ်ႇ ႁဵတ်း ၸွမ်း လႄႈ သူ ယႃႇပေ ယိူင်ႈ ၸွမ်း တၢင်းႁဵတ်း ၶဝ်။- 4ၶဝ် ၸၢင်ႈ ပူၵ်ႉႁေႃႇ ၶူဝ်း ဢၼ် ၼၵ်း လႄႈ တၢင်ႇ သႂ်ႇ ၵႃႈၼိူဝ် ႁူဝ်မႃႇ ပိူၼ်ႈ ဢေႃႈ။ တူဝ် ၶဝ် ၸမ်ႉ၊ယင်း ဢမ်ႇ ၶႂ်ႈ ဢဝ် ၼိဝ်ႉမိုဝ်း ၸွႆႈ ယွင်ႈ တၢင်ႇ မႃႇ ပၼ် သေ ဢိတ်း။- 5တၢင်း ဢၼ် ၶဝ် ႁဵတ်း ၶဝ် သၢင်ႈ တင်းသဵင်ႈတင်းမူတ်း ၸိုင်၊ပဵၼ် ဢၼ် ၶႂ်ႈႁႂ်ႈ ပိူၼ်ႈ ႁၼ် ၵူၺ်း ဢေႃႈ။ တူၺ်း လူး၊ထူင်ၼင် ဢွၼ်ႇ ဢၼ် ၶဝ် ႁမ်း လိၵ်ႈ တြႃး သႂ်ႇ ဝႆႉ လႄႈ မတ်ႉ ၸပ်း ၼႃႈၽၢၵ်ႇ ၶဝ်၊ဢိၵ်ႇတင်း ႁူဝ် ၶႅၼ် ၶဝ် ၼၼ်ႉ ယႂ်ႇ ၼႃႇ ထၼ်ႇ ႁိုဝ်။ သွႆႈ သိူဝ်ႈ ၸၢမ်း သိူဝ်ႈ ၶဝ် ၼၼ်ႉ ၵေႃႈ ယၢဝ်း ၼႃႇ ဢေႃႈ။- 6ၶဝ် ၸၢင်ႈ ၵျိူၵ်ႈၸႂ် ထုၵ်ႇၸႂ် တီႈ ၼင်ႈ ဢၼ် လီ ဢၼ် မျၢတ်ႈ သေပိူၼ်ႈ ၵႃႈၼႂ်း ပၢင်ပွႆး၊တီႈ ၼင်ႈ ဢၼ် သုင် သေပိူၼ်ႈ ၵႃႈၼႂ်း ၸရွပ်ႈ ႁေႃးတြႃး လႂ် လႄႈ၊- 7ၶႂ်ႈႁႂ်ႈ ပိူၼ်ႈ ႁဵတ်း ရူဝ်ႇသေႇ လႄႈ တၵ်ႉလၢတ်ႈ တေႃႇ ၶဝ် ၵႃႈၼႂ်း ၵၢင် ၵၢတ်ႇ လႄႈ ၶႂ်ႈႁႂ်ႈ ပိူၼ်ႈ ႁွင်ႉ ၶဝ် ဝႃႈ၊ 'သြႃႇ ၸဝ်ႈ' ဢေႃႈ။- 8သူ ၸိူဝ်း ၼႆႉ ၸမ်ႉ၊ပဵၼ် ပီႈၼွင်ႉ ၵၼ် ၵူၺ်း လႄႈ ယႃႇပေ ၶၢမ်ႇ တၢင်း ဢၼ် ပိူၼ်ႈ ႁွင်ႉဝႃႈ၊ 'သြႃႇ ႁဝ်း'။ သြႃႇ သူ မီး ပႃးလဵဝ် ၵူၺ်း ဢေႃႈ။- 9ပိူင်လဵဝ် ၵၼ် ယႃႇပေ ႁွင်ႉ သေၵေႃႉသေၵူၼ်း ၵႃႈၼိူဝ် လိၼ်မိူင်း ၼႆႉ ဝႃႈ၊ 'ပေႃႈ ႁဝ်း၊' လွင်ႈ မၼ်း ၸမ်ႉ၊သူ မီး ပေႃႈ သူႇလဵဝ် ပႃးလဵဝ် ၵႃႈၼိူဝ် ၽုင်ႇၵၢင်ႁၢဝ် ၼၼ်ႉ ၵူၺ်း ဢေႃႈ။- 10သူ ယႃႇပေ ၶၢမ်ႇ တၢင်း ဢၼ် ပိူၼ်ႈ ႁွင်ႉဝႃႈ၊ 'ၸဝ်ႈႁဝ်း'။ ၸဝ်ႈ သူ မီး ပႃးလဵဝ် ၵူၺ်း ဢၼ် ဝႃႈ၊ၸဝ်ႈ ၶရိၸ်ႈ၊ၼၼ်ႉ ဢေႃႈ။- 11ၵေႃႉ ဢၼ် ယႂ်ႇ သေပိူၼ်ႈ ၵႃႈၼႂ်း သူ ၼႆႉ တၵ်း လႆႈ ပဵၼ် ၵူၼ်းၸႂ်ႉ ၵူၼ်းသွႆ သူ ဢေႃႈ။- 12ၽူႈလႂ် သေဢမ်ႇဝႃႈ၊ၵေႃႉ ဢၼ် ၶႂ်ႈ ယုၵ်ႉယွင်ႈ တူဝ်ၸဝ်ႈၵဝ်ႇ ၼၼ်ႉ၊ ၵေႃႉ ၼၼ်ႉ တၵ်း လႆႈ ၶၢမ်ႇ တၢင်း ဢၼ် ၶျႃးတူၵ်း တီႈ တႅမ်ႇ ဢေႃႈ။ ၵေႃႉ ဢၼ် ဢဝ် ၸဝ်ႈ ၵဝ်ႇ ၶျႃးတႅမ်ႇ ၸမ်ႉ၊တၵ်း လႆႈ ၶၢမ်ႇ တၢင်း ဢၼ် ယုၵ်ႉယွင်ႈ ဢေႃႈ။ 13"သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ၵိူင်း ၽႃႇရိသႄး၊ၶဝ်႟။ သူ ၼႆႉ ပဵၼ် ၵူၼ်း ၼႃႈသိုဝ်ႈၸႂ်ၵူတ်ႉ ဢေႃႈ။ သူ မီး ဢႃႉမၢင်ႇၵလႃႇ ၵွပ်ႈပိူဝ်ႈ သူ ဝႆႉ ၽၵ်းတူ မိူင်းၵၢင်ႁၢဝ် ၸဝ်ႈ သိုဝ်ႈၼႃႈ တႂ်ႈတႃ ၵူၼ်း တင်းလၢႆ သေလႄႈ တူဝ် သူ ယင်း ဢမ်ႇ ၶဝ်ႈ။ တီႈ ၶဝ် ၸိူဝ်း ဢၼ် ၶႂ်ႈ ၶဝ်ႈ ၼၼ်ႉ ၵေႃႈ သူ ႁႄႉၶႅၼ် ဝႆႉ ဢေႃႈ။- 14[သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ၵိူင်း ၽႃႇရိသႄး၊ၶဝ်႟။ သူ ၼႆႉ ပဵၼ် ၵူၼ်း ၼႃႈသိုဝ်ႈၸႂ်ၵူတ်ႉ ဢေႃႈ။ သူ မီး ဢႃႉမၢင်ႇၵလႃႇ ၵွပ်ႈပိူဝ်ႈ သူ ႁဵတ်း ပႄႉ ႁဵတ်း ၼႅင်ႇ တီႈ မႄႈမူၵ်း မႄႈမၢႆႈ တင်းလၢႆ လႄႈ ႁိမ်ႁူင်ႇ ၸူၼ် ဢဝ် ၶဝ် ဢေႃႈ။ သူ ယင်း ႁဵတ်း ႁၢင်ႈ လၢတ်ႈ ၵႂၢမ်း သူးတွင်း ယၢဝ်း ၼႃႇ ဢေႃႈ။ ၵွပ်ႈ လွင်ႈတၢင်း ၸိူဝ်း ၼႆႉ လႄႈ သူ တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ဢၼ် ၵျၢမ်းထၢမ်း ၼႃႇ ၼၼ်ႉ ဢေႃႈ။] 15"သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ၵိူင်း ၽႃႇရိသႄး၊ၶဝ်႟။ သူ ၼႆႉ၊ပဵၼ် ၵူၼ်း ၼႃႈသိုဝ်ႈၸႂ်ၵူတ်ႉ ဢေႃႈ။ သူ မီး ဢႃႉမၢင်ႇၵလႃႇ ၵွပ်ႈပိူဝ်ႈ သူ ၸၢင်ႈ လႄႇ ၶၢမ်ႈ ဝၢၼ်ႈ ၶၢမ်ႈ မိူင်း ၵႂႃႇ မိူင်း တႂ်ႈ မိူင်း ၼိူဝ်၊ႁႂ်ႈ ၵူၼ်း ၵေႃႉ ၼိုင်ႈ ၶၢႆႉ မႃး ၶဝ်ႈ ၽႃႇသႃႇ သူ၊မၼ်း ၵေႃႈ ၶဝ်ႈ သေယဝ်ႉ၊သူ ႁဵတ်း ႁႂ်ႈ မၼ်း ၼၼ်ႉ ပဵၼ် ၵူၼ်းမိူင်း ငရၢႆး ၼႃႇ သေ သူ သွင် ပုၼ်ႈ လူးၵွၼ်ႇ ဢေႃႈ။ 16"ၵူၼ်းတႃမွတ်ႇ ဢၼ် ၼႄ တၢင်း ၶဝ်႟။ သူ မီး ဢႃႉမၢင်ႇၵလႃႇ ဢေႃႈ။ သူ ဝႃႈ၊ 'ပေႃး သေၵေႃႉသေၵူၼ်း တိူင်ႇၵၢဝ်ႇ ၵႂၢမ်း သဵတ်ႈၸႃႇ တီႈ ၵျွင်း ပိၵ်ႈမၢၼ်ႇ ၸဝ်ႈ ၸိုင်၊ၵတိ မၼ်း ဢမ်ႇ တႄႇ။ ၵူၺ်းၵႃႈ၊ပေႃး မၼ်း ဢဝ် ၶမ်း ၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ တိူင်ႇၵၢဝ်ႇ ၵႂၢမ်း သဵတ်ႈၸႃႇ ၸိုင်၊ၵတိ မၼ်း တႄႇ ဢေႃႈ၊' ဝႃႈ ၼင်ႇ ၼႆ ယဝ်ႉ။- 17ၵူၼ်းတႃမွတ်ႇ ဢၼ် မိူၵ်ႈ တင်းလၢႆ ၶဝ်႟။ ၶိူင်ႈပိူင် ဢၼ် လႂ် ယဵင်ႈၶႅၼ်း မျၢတ်ႈ ၼႃႇ။ ၶမ်း ၼၼ်ႉ မျၢတ်ႈ ႁိုဝ်း။ ဢမ်ႇၼၼ်၊ၵျွင်း ပိၵ်ႈမၢၼ်ႇ ၸဝ်ႈ ဢၼ် ႁႂ်ႈ ၶမ်း မူတ်းၸၢင်ႇ ၼၼ်ႉ မျၢတ်ႈ ႁိုဝ်း။- 18ထႅင်ႈ ပိူင် ၼိုင်ႈ ၸမ်ႉ၊သူ ဝႃႈ၊ 'ပေႃး သူ သေၵေႃႉသေၵူၼ်း တိူင်ႇၵၢဝ်ႇ ၵႂၢမ်း သဵတ်ႈၸႃႇ ၸိုင်၊ၵတိ မၼ်း ဢမ်ႇ တႄႇ။ ၵူၺ်းၵႃႈ၊ပေႃး မၼ်း ဢဝ် ၶိူင်ႈ တၢင်းလူႇ ဢၼ် မီး ၵႃႈၼိူဝ် ၶဵင်ႇ တၢင်းလူႇ ၼၼ်ႉ တိူင်ႇၵၢဝ်ႇ ၵႂၢမ်း သဵတ်ႈၸႃႇ ၸိုင်၊ၵတိ မၼ်း တႄႇ ဢေႃႈ၊' ဝႃႈ ၼင်ႇ ၼႆ ယဝ်ႉ။- 19ၵူၼ်းတႃမွတ်ႇ ၶဝ်႟။ ၶိူင်ႈပိူင် ဢၼ် လႂ် ယဵင်ႈၶႅၼ်း မျၢတ်ႈ ၼႃႇ။ ၶိူင်ႈ တၢင်းလူႇ ၼၼ်ႉ မျၢတ်ႈ ႁိုဝ်း၊ဢမ်ႇၼၼ် ၶဵင်ႇ တၢင်းလူႇ ဢၼ် ႁႂ်ႈ ၶိူင်ႈ တၢင်းလူႇ မူတ်းၸၢင်ႇ ၼၼ်ႉ မျၢတ်ႈ ႁိုဝ်း။- 20ပိူဝ်ႈ ၼႆ ၸင်ႇ၊ၵေႃႉ ဢၼ် တိူင်ႇၵၢဝ်ႇ ၵႂၢမ်း သဵတ်ႈၸႃႇ တီႈ ၶဵင်ႇ တၢင်းလူႇ ၼၼ်ႉ၊ဢဝ် ၸႃႉၸဵမ် ၶဵင်ႇ တၢင်းလူႇ ဢိၵ်ႇတင်း ၶိူင်ႈ တၢင်းလူႇ ၵႃႈမီး ၼၼ်ႉ၊တိူင်ႇၵၢဝ်ႇ ၵႂၢမ်း သဵတ်ႈၸႃႇ ဢေႃႈ။- 21ၵေႃႉ ဢၼ် တိူင်ႇၵၢဝ်ႇ ၵႂၢမ်း သဵတ်ႈၸႃႇ တီႈ ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ ၵေႃႈ၊ဢဝ် ၸႃႉၸဵမ် ၵျွင်း ပိၵ်ႈမၢၼ်ႇ ၸဝ်ႈ ဢိၵ်ႇတင်း ၸဝ်ႈ ဢၼ် ၵိင်းဝၢပ်ႈ ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ တိူင်ႇၵၢဝ်ႇ ၵႂၢမ်း သဵတ်ႈၸႃႇ ဢေႃႈ။- 22ပိူင်လဵဝ် ၵၼ်၊ၵေႃႉ ဢၼ် တိူင်ႇၵၢဝ်ႇ ၵႂၢမ်း သဵတ်ႈၸႃႇ မိူင်းၵၢင်ႁၢဝ် ၼၼ်ႉ၊ၵေႃႉ ၼၼ်ႉ ဢဝ် ၸႃႉၸဵမ် ပလၢင်ႇ ၽြႃးပဵၼ်ၸဝ်ႈ ဢိၵ်ႇတင်း ၸဝ်ႈ ဢၼ် ၼင်ႈ ၵႃႈၼိူဝ် ပလၢင်ႇ ၼၼ်ႉ၊တိူင်ႇၵၢဝ်ႇ ၵႂၢမ်း သဵတ်ႈၸႃႇ ဢေႃႈ။ 23"သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ၵိူင်း ၽႃႇရိသႄး၊ဢၼ် ပဵၼ် ၵူၼ်း ၼႃ သိုဝ်ႈ ၸႂ်ၵူတ်ႉ ၶဝ်႟။ သူ မီး ဢႃႉမၢင်ႇၵလႃႇ ဢေႃႈ။ ပိၵ်ႉသမ်ႉ သူ လူႇတၢၼ်း ဢိမ်ၶိမ်း၊ မဵတ်ႉ ၸမုတ်ႈ၊ၸီႇယႃႇ၊သိပ်း ပုၼ်ႈ ပုၼ်ႈ ၼိုင်ႈ သေၵေႃႈ၊ သူ ဢမ်ႇ ဝႆႉ ဢယေး တြႃး ပိင်းၺၢပ်ႈ ၸိူဝ်း ဢၼ် ဢယေး ယႂ်ႇ၊ဢၼ် ပဵၼ် တြႃး တၢင်း ဢၼ် သိုဝ်ႈ တေႃႇ တၢင်း ဢၼ် ဢဵတ်းလူ ပိူၼ်ႈ ဢိၵ်ႇတင်း တၢင်း ဢၼ် ပႂ်ႉ သဵတ်ႈၸႃႇ ၸိူဝ်း ၼႆႉ ဢေႃႈ။ လွင်ႈတၢင်း ၸိူဝ်း ၼႆႉ၊သူ တၵ်း လႆႈ ၵမ်ၵျၢင်ႉ လႄႈ တၢင်းလူႇ တၢင်းတၢၼ်း ၸိူဝ်း ၼၼ်ႉ ၵေႃႈ၊တၵ်း ဢမ်ႇ လႆႈ လိုမ်း ပႅတ်ႈ ၼင်ႇၵဝ်ႇ ဢေႃႈ။- 24ၵူၼ်းတႃမွတ်ႇ ဢၼ် ၼႄ တၢင်း ၶဝ်႟။ သူ ၸႅတ်ႈ မႅင်း လဵတ်း ဢွၵ်ႇ သေ ၵႃႈၼႂ်း ၼမ်ႉ ၵိၼ် သူ သေလႄႈ သမ်ႉ ၵိၼ် ၵလႃႇဢုၵ်ႈ ဢေႃႈ။ 25"သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ၵိူင်း ၽႃႇရိသႄး၊ဢၼ် ပဵၼ် ၵူၼ်း ၼႃႈသိုဝ်ႈၸႂ်ၵူတ်ႉ ၶဝ်႟။ သူ မီး ဢႃႉမၢင်ႇၵလႃႇ ၵွပ်ႈပိူဝ်ႈ လၢင်ႉ ၵွၵ်း တင်း ပၢၼ်ႉ သူ ၽၢႆႇ တၢင်း ၼွၵ်ႈ ၵူၺ်း လႄႈ ၽၢႆႇ တၢင်း ၼႂ်း ၸမ်ႉ၊မီး တဵမ် ဝႆႉ တင်း တၢင်း ဢၼ် မၢပ်ႇၵိၼ် မႂ် ၵိၼ် လႄႈ လေႃးၽႃႉ ပူၼ်ႉလိူဝ် ဢေႃႈ။- 26ၵူၼ်း ၵိူင်း ၽႃႇရိသႄး၊ဢၼ် တႃမွတ်ႇ ၶဝ်႟။ လၢင်ႉ ၵွၵ်း တင်း ပၢၼ်ႉ သူ ၽၢႆႇ တၢင်း ၼႂ်း ဢွၼ်တၢင်း တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၽၢႆႇ တၢင်း ၼွၵ်ႈ မၼ်း တၵ်း မူတ်းသႂ် ဢေႃႈ။ 27"သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ၵိူင်း ၽႃႇရိသႄး၊ၶဝ်႟။ သူ ၼႆႉ ပဵၼ် ၵူၼ်း ၼႃႈသိုဝ်ႈၸႂ်ၵူတ်ႉ ဢေႃႈ။ ၵွပ်ႈပိူဝ်ႈ သူ မိူၼ် ၸိူဝ်ႉ ၼင်ႇ ၶုမ်ပႃႇႁဵဝ်ႈ ဢၼ် တႃး ထုၼ်ၽိူၵ်ႇ ဝႆႉ လႄႈ ၽၢႆႇ တၢင်း ၼွၵ်ႈ မၼ်း တူၺ်း ႁၢင်ႈလီ ဝႆႉ ဢေႃႈ။ ၵူၺ်းၵႃႈ၊ၽၢႆႇ တၢင်း ၼႂ်း မၼ်း ၸိုင်၊တဵမ် ဝႆႉ တင်း လုပ်ႇ ၵူၼ်းတၢႆ ဢိၵ်ႇတင်း တူဝ်တၢႆ ဢၼ် တူႇၼဝ်ႈ ဝႆႉ ၼၼ်ႉ ဢေႃႈ။- 28မိူၼ်ၼင်ႇ ၼၼ် သူ မိူၼ်ၼင်ႇ ႁၢင်ႈ သိုဝ်ႈတေႃႇ ၽၢႆႇ တၢင်း ၼွၵ်ႈ ၵႃႈတီႈ ၽၢႆႇၼႃႈ ပိူၼ်ႈ ဢေႃႈ။ ၵူၺ်းၵႃႈ၊ၽၢႆႇ တၢင်းၼႂ်း သူ ၸမ်ႉ၊ တဵမ် ဝႆႉ တင်း တၢင်း ဢၼ် ၼႃႈသိုဝ်ႈၸႂ်ၵူတ်ႉ ဢိၵ်ႇတင်း တၢင်းၵမ် တၢင်းၵျၢင်ႉ ဢၼ် ဢမ်ႇတြႃး ဢေႃႈ။ 29"သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ၵိူင်း ၽႃႇရိသႄး၊ၶဝ်႟။ သူ ၼႆႉ ပဵၼ် ၵူၼ်း ဢၼ် ၼႃႈသိုဝ်ႈၸႂ်ၵူတ်ႉ ဢေႃႈ။ သူ မီး ဢႃႉမၢင်ႇၵလႃႇ ၵွပ်ႈပိူဝ်ႈ သူ မႄးႁဵတ်း မႄးၵုမ်း ပႃႇႁဵဝ်ႈ ပရေႃးၽႅတ်ႈ တင်းလၢႆ လႄႈ ႁၢင်ႈၶိူင်ႈ ၶုမ်ပႃႇႁဵဝ်ႈ ၵူၼ်း သိုဝ်ႈ တေႃႇ ၸိူဝ်း ၼၼ်ႉ ဝႆႉ သေယဝ်ႉ၊- 30လၢတ်ႈ လႄႈ ဝႃႈ၊ 'သင် ႁဝ်း လႆႈ ဢသၢၵ်ႈလိပ်း ၼႂ်း ၸူဝ်ႈပၢၼ် ပူႇမွၼ်ႇ ႁဝ်း ၼၼ်ႉ ၸိုင်၊ႁဝ်း တၵ်း ဢမ်ႇ လႆႈ ၶဝ်ႈပႃး ၸွမ်း ၶဝ် ၼႂ်း တၢင်း ဢၼ် ဢဝ်တၢႆ ပရေႃးၽႅတ်ႈ ၸိူဝ်း ၼႆႉ ယဝ်ႉ၊' ဝႃႈ ၼင်ႇ ၼႆ ယဝ်ႉ။- 31ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊သူ ႁပ်ႉ ၶၢမ်ႇ ဢဝ် လွင်ႈတၢင်း ဢၼ် သူ ပဵၼ် ၸိူဝ်ႉၶိူဝ်း ၶဝ် ၸိူဝ်း ဢၼ် ဢဝ် ပရေႃးၽႅတ်ႈ တင်းလၢႆ တၢႆ ၼၼ်ႉ ဢေႃႈ။ 32ပိူဝ်ႈ ၼႆ လႄႈ ဢၼ် ပူႇမွၼ်ႇ သူ တႄႇၸႃႉ ႁဵတ်းသၢင်ႈ မႃး ၼၼ်ႉ၊ သိုပ်ႇ ႁဵတ်း ႁႂ်ႈ ထူၼ်ႈ တဵမ် တႃႉ။- 33ၵူၼ်းမိူၵ်ႈ ၸိူဝ်ႉ ၼင်ႇ ၸိူဝ်ႉၶိူဝ်း ငူးႁၢႆႉ ၶဝ်႟။ ဢပျတ်ႈ တၢမ်ႇ ဢၼ် တူၵ်း ငရၢႆး ၼၼ်ႉ၊သူ ဢၢင်ႈ ဢၢၼ်း ႁႂ်ႈ ပူၼ်ႉ လွတ်ႈ လႆႈ ၸိူဝ်ႉ ၼင်ႇ ႁိုဝ်။- 34ပိူဝ်ႈ ဢၼ် မီး ၼင်ႇ ၼႆ လႄႈ တူၺ်း လူး။ ၵဝ် တၵ်း ပွႆႇၸႂ်ႉ ပရေႃးၽႅတ်ႈ၊ ပိင်ႇၺႃႇသိ၊သြႃႇ မေႃ ၵျၢမ်း ထမ်ႇမႃႉ၊တင်းလၢႆ လႂ် မႃး တီႈ သူ သေၵေႃႈ၊ၼႂ်း ၶဝ် ၼၼ်ႉ သူ ယင်း တၵ်း ဢဝ်တၢႆ ၵမ်ႈၽွင်ႈ၊တွၵ်ႇ ႁွႆႈ ၵႃႈၼိူဝ် သဝ်မႆႉဝႃးမိုဝ်း ၵမ်ႈၽွင်ႈ၊ယင်း ဢဝ် ၵမ်ႈၽွင်ႈ ပေႃႉ ယႅၼ်ႉ ၵႃႈၼႂ်း ၸရွပ်ႈ ႁေႃးတြႃး သေလႄႈ ၵႃႈတီႈ ၵမ်ႈၽွင်ႈ ၼၼ်ႉ သူ တၵ်း ၼိၵ်ႈၸၢၵ်ႈ ငႅၼ်းသႄး လႄႈ လိုပ်ႈ ႁေႃႈ ၶဝ် ဢွၵ်ႇ သေ ၵႃႈတီႈ ဝဵင်း ၼိုင်ႈ ယဝ်ႉ ဝဵင်း ၼိုင်ႈ ဢေႃႈ။- 35ပိူဝ်ႈ ၼႆ လႄႈ ဢပျတ်ႈ တၢမ်ႇ ဢၼ် ဢဝ်တၢႆ ၶဝ် ၸိူဝ်း ဢၼ် သိုဝ်ႈတေႃႇ လႄႈ လိူတ်ႈ ၶဝ် လႆႈ တူၵ်း ၵႃႈၼိူဝ် လိၼ်မိူင်း ဢၼ် ၸႃႉၸဵမ် လိူတ်ႈ ဢႃႇပေႇလႃႉ၊ဢၼ် သိုဝ်ႈတေႃႇ ၼၼ်ႉ၊တေႃႇထိုင်ႁွတ်ႈ လိူတ်ႈ ၸႃႇၶရိ၊လုၵ်ႈၸၢႆး ပႃႇရၵိ၊ဢၼ် သူ ဢဝ်တၢႆ ၼႂ်း ၵႄႈ ဝူင်ႈၵၢင် ႁွင်ႈ မူတ်းၸၢင်ႇ ၵျွင်း ပိၵ်ႈမၢၼ်ႇ ၸဝ်ႈ တင်း ၶဵင်ႇ တၢင်းလူႇ ၼၼ်ႉ၊တၵ်း ႁွတ်ႈ ၽႅဝ် ၵႃႈၼိူဝ် ႁူဝ် သူ ဢေႃႈ။- 36ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ဢပျတ်ႈ တၢမ်ႇ ၸိူဝ်း ၼႆႉ တင်းသဵင်ႈတင်းလူင် တၵ်း တူၵ်း ႁွတ်ႈထိုင် ၵႃႈၼိူဝ် ၵူၼ်း ၸူဝ်ႈ ၵၢပ်ႈပၢၼ် ၼႆႉ ဢေႃႈ။ 37"ဢူဝ်း၊ယေႇရုသလႅမ်ႇ၊ဝဵင်း ယေႇရုသလႅမ်ႇ၊႟။ မႂ်း ဢဝ် ပရေႃးၽႅတ်ႈ လႂ် တၢႆ လႄႈ ဢဝ် မၢၵ်ႇႁိၼ် ပိုဝ်ႈ ၶဝ် ၸိူဝ်း ဢၼ် ၶၢမ်ႇ တၢင်း ဢၼ် ပွႆႇၸႂ်ႉ မႃး တီႈ မႂ်း တင်းလၢႆ ၼၼ်ႉ ယဝ်ႉ ဢေႃႈ။ ၸိူဝ်ႉ ၼင်ႇ ဢၼ် ၵႆႇမႄႈ တွမ် ဢဝ် လုၵ်ႈ မၼ်း ငွမ်း ဝႆႉ တႂ်ႈ ပိၵ်ႇ မၼ်း ၼၼ်ႉ၊ၵဝ် မီး ဢလူဝ်ႇ ၶႂ်ႈ ဢဝ် မိုဝ်း ၵဝ် ဢုမ်ႈႁွပ်ႇ ၵူၼ်း မဵဝ်း မႂ်း တင်းလၢႆ လၢႆ ၽဝ်ႇ လၢႆ ပွၵ်ႈ ယဝ်ႉ။ ၵူၺ်းၵႃႈ၊ မႂ်း ထဵင် ပႅတ်ႈ ဢေႃႈ။- 38တူၺ်း လူး။ ႁိူၼ်း သူ တၵ်း ႁၢမ်း ပႅတ်ႈ ဝႆႉ လႄႈ ငႅဝ် ၵူၼ်း ဢေႃႈ။- 39ၵဝ် ဝႃႈ တီႈ သူ ၸမ်ႉ၊ၸႃႉၸဵမ် မိူဝ်ႈလဵဝ် ၵႂႃႇ တေႃႇထိုင်ႁွတ်ႈ ၶိင်ႇၵႃႇလႃႉ ဢၼ် သူ တၵ်း လၢတ်ႈ လႄႈ ဝႃႈ၊ 'ႁႂ်ႈ ၽြႃးပဵၼ်ၸဝ်ႈ ပၼ် မၢင်ႇၵလႃႇ တီႈ ၸဝ်ႈ ဢၼ် မႃး ၼႂ်း ၼႃႇမႃႉ ၸိုဝ်ႈသဵင် ၸဝ်ႈ ထႃႇဝရႃႉ ၽြႃး ၼၼ်ႉ သေၵမ်း လူၺ်ႈ၊' ဝႃႈ ၼင်ႇ ၼႆ ၼၼ်ႉ ၸိုင်၊သူ တၵ်း ဢမ်ႇ လႆႈ ႁၼ် ၼႃႈ ၵဝ်၊" ဝႃႈ ၼင်ႇ ၼႆ ဢေႃႈ။


text: 1လူၺ်ႈ လွင်ႈ သု ၵျေးၸူး ဝိၺိၺ်ႇ ၸဝ်ႈ ဢၼ် သူ တႅမ်ႈ ထၢမ် မႃး ၼၼ်ႉ၊ပီႈၼွင်ႉ ၶဝ်႟။ ၵဝ် ၶႂ်ႈႁႂ်ႈ သူ ႁု ပွင်ႇ လႅင်းၸႂ် လွင်ႈ ဢၼ် ၸိုဝ်ႈ ဢၼ် ၸႂ်ႈ တႄႉတႄႉ ၼၼ်ႉ ဢေႃႈ။- 2မိူဝ်ႈ ဢၼ် သူ ယင်း ဢမ်ႇ ပႆႇ ယုမ်ႇမၢတ်ႈ ၸဝ်ႈၽြႃး ၼၼ်ႉ ပိူၼ်ႈ ဢွၼ် သူ ယုမ်ႇ ၽိတ်း ၼႂ်း တၢင်း ဢၼ် ၵႂႃႇ ၵူဝ်းၵႂၢႆႇ ဝႆႈ ႁုၼ်ႇႁၢင်ႈသၢင်းထု ဢၼ် ဢမ်ႇ မီး ၸႂ် ၼၼ်ႉ ဢေႃႈ။- 3ၵဝ် ၶႂ်ႈႁႂ်ႈ သူ ႁု ပွင်ႇ လႅင်းၸႂ် လွင်ႈ ဢၼ် ဝႃႈ၊ၽူႈလႂ် သေဢမ်ႇဝႃႈ၊ပေႃး မၼ်း ၶၢမ်ႇ ဢဝ် တၢင်း ဢၼ် ဝိၺိၺ်ႇ ၽြႃးပဵၼ်ၸဝ်ႈ ဢွၼ် သူင်ႇ ၸိုင်၊မၼ်း တၵ်း ဢမ်ႇ ၵိၼ်ႇလႃႇ ၸဝ်ႈ ယေႇသု၊ဢေႃႈ။ ၽူႈလႂ် သေဢမ်ႇဝႃႈ၊ပေႃး ဝိၺိၺ်ႇ မူတ်းၸၢင်ႇ ၸဝ်ႈ ဢမ်ႇ ၼႄ တၢင်း ၸိုင်၊မၼ်း ဢမ်ႇ ၸၢင်ႈ လၢတ်ႈ လႄႈ ဝႃႈ၊ "ၸဝ်ႈ ယေႇသု၊ပဵၼ် ၸဝ်ႈ ၽြႃး၊" ဝႃႈ ၼင်ႇ ၼႆ လႆႈ ဢေႃႈ။ 4သု ၵျေးၸူး ဝိၺိၺ်ႇ ၸဝ်ႈ မီး လၢႆ ၸိူဝ်ႉ လၢႆ မဵဝ်း သေၵေႃႈ၊ဝိၺိၺ်ႇ ၸဝ်ႈ ဢၼ် ပၼ်တၢင်းလီ ၼၼ်ႉ မီး ပႃး လဵဝ် ၵူၺ်း ဢေႃႈ။- 5ၵၢၼ်ငၢၼ်း ၸဝ်ႈၽြႃး ဢၼ် ႁဝ်း ႁဵတ်း ၼၼ်ႉ မီး ၼမ် လၢႆ ၸိူဝ်ႉ လၢႆ မဵဝ်း သေၵေႃႈ ၸဝ်ႈ ထႃႇဝရႃႉ ၽြႃး မီး သူႇလဵဝ် ၵူၺ်း ဢေႃႈ။- 6ဢတၢတ်ႈ တၢင်း မေႃ ဢၼ် ႁဝ်း တေ ပွင်ႁဵတ်း ပွင် ထၢမ်း မီး ၼမ် လၢႆ ၸိူဝ်ႉ လၢႆ မဵဝ်း သေၵေႃႈ ၽြႃးပဵၼ်ၸဝ်ႈ မီး သူႇလဵဝ် ၵူၺ်း လႄႈ ပၼ် တၢင်း ၵတ်ႉ တၢင်း ၶၼ် ႁႂ်ႈ ႁဝ်း ႁဵတ်းၵၢၼ် ၽႂ် ၵၢၼ် မၼ်း ၼၼ်ႉ ဢေႃႈ။- 7ၼင်ႇ ႁိုဝ် ႁဝ်း တၵ်း ပဵၼ် ဢၵျူဝ်း ပုၼ်ႈ ၵူၼ်း တင်းလၢႆ ၸိုင်၊မၼ်းၸဝ်ႈ ပၼ် ဝိၺိၺ်ႇ ၸဝ်ႈ တီႈ ၵူၼ်း ၵူႈ ၵေႃႉ ႁႂ်ႈလႆႈ ထၢင်ႇသႃး ၵႃႈၼႂ်း ႁဝ်း ႁင်း ၽႂ် ႁင်း မၼ်း ဢေႃႈ။- 8ဝိၺိၺ်ႇ ၸဝ်ႈ ၼၼ်ႉ ႁဵတ်း ႁႂ်ႈ ၵေႃႉ ၼိုင်ႈ မေႃ ႁေႃးလၢတ်ႈ ၵႂၢမ်း ပိင်ႇၺႃႇ လႄႈ ဝိၺိၺ်ႇ ၸဝ်ႈ ၼၼ်ႉ ၼင်ႇၵဝ်ႇ ႁဵတ်း ႁႂ်ႈ တၢင်ႇၵေႃႉ မေႃ လၢတ်ႈ ၵႂၢမ်း ဢၼ် ပႃး တၢင်း ႁုၸႅင်ႈ လႆႈ ဢေႃႈ။- 9ဝိၺိၺ်ႇ ၸဝ်ႈ ပႃး ၼၼ်ႉ ၼင်ႇၵဝ်ႇ ႁဵတ်း ႁႂ်ႈ ၵေႃႉ ၼိုင်ႈ မီး တၢင်းယုမ်ႇမၢတ်ႈ လႄႈ ႁႂ်ႈ တၢင်ႇၵေႃႉ မီး တၼ်းၶူဝ်း ဢၼ် ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ဢေႃႈ။- 10ဝိၺိၺ်ႇ ၸဝ်ႈ ၼၼ်ႉ ပၼ် တၼ်းၶူဝ်း ႁႂ်ႈ ၵေႃႉ ၼိုင်ႈ ၸၢင်ႈ ၼႄပျႃး ၼိမိၵ်ႈ လၢၵ်ႈၶၼႃႇ ဢၼ် လၢၵ်ႈ ဢၼ် လၢႆး၊သမ်ႉ ႁႂ်ႈ ၵေႃႉ ၼိုင်ႈ ၸၢင်ႈ မေႃ လၢတ်ႈ ၵႂၢမ်း ၸဝ်ႈ ၽြႃး၊ႁႂ်ႈ ၵေႃႉ ၼိုင်ႈ ၸၢင်ႈ မီး ၺၢၼ်ႇ ဢၼ် ၸၵ်း ၽႄ သု ၵျေးၸူး တင်းလၢႆ လုၵ်ႉ တီႈ ဝိၺိၺ်ႇ ၸဝ်ႈ မႃး ႁိုဝ်၊ဢမ်ႇၸႂ်ႈ လုၵ်ႉ တီႈ ဝိၺိၺ်ႇ ၸဝ်ႈ မႃး ႁိုဝ် ၼၼ်ႉ ဢေႃႈ။ ဝိၺိၺ်ႇ ၸဝ်ႈ ၼၼ်ႉ ပၼ် ႁႂ်ႈ ၵေႃႉ ၼိုင်ႈ မီး ပိင်ႇၺႃႇ ဢၼ် ၸၢင်ႈ လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ တၢင်ႇ မဵဝ်း လႄႈ ႁႂ်ႈ ၵေႃႉ ၼိုင်ႈ သမ်ႉ မေႃ ၽုၺ်ႇၼႄ ဢထိၵ်ႈပႄႇ ၵႂၢမ်း ၽႃႇသႃႇ ၼၼ်ႉ ဢေႃႈ။- 11ဢတၢတ်ႈ တၢင်း မေႃ ၵႃႈမီး ၸိူဝ်း ၼႆႉ ဝိၺိၺ်ႇ ၸဝ်ႈ ပႃးလဵဝ် ၵူၺ်း ႁဵတ်း ပဵၼ် လႄႈ မၼ်းၸဝ်ႈ မႅင်ႇ ပၼ် သု ၵျေးၸူး ဢၼ် ပႅၵ်ႇ ဢၼ် ပိူင်ႈ တီႈ ၵူၼ်း ၵူႈ ၵေႃႉ ႁင်း ၽႂ် ႁင်း မၼ်း ၵႃႈ ၼင်ႇ ဢၼ် ဢလူဝ်ႇ မၼ်းၸဝ်ႈ မီး ၼၼ်ႉ ဢေႃႈ။ 12ၸိူဝ်ႉ ၼင်ႇ ဢၼ် ၼႂ်း တူဝ် ဢၼ်လဵဝ် မီး ဢၢင်ႇၵႃႇ ၼမ်ၼႃႇ လႄႈ ပိၵ်ႉသမ်ႉ မီး ဢၢင်ႇၵႃႇ ၼမ်ၼႃႇ သေၵေႃႈ ပဵၼ် တူဝ် ဢၼ်လဵဝ် ၼၼ်ႉ၊ၸဝ်ႈ ၶရိၸ်ႈ၊ၵေႃႈ ပဵၼ် မိူၼ် ၸိူဝ်ႉ ၼင်ႇ ၼၼ် ဢေႃႈ။- 13မိူၼ် ၸိူဝ်ႉ ၼင်ႇ ၼၼ် ၵူၼ်း မဵဝ်း ၵျူး၊သေဢမ်ႇဝႃႈ၊ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း သေဢမ်ႇဝႃႈ၊ပဵၼ် ၶႃႈ သေဢမ်ႇဝႃႈ၊ပဵၼ် ၵူၼ်း လွတ်ႈ သေဢမ်ႇဝႃႈ၊ႁဝ်း ၵႃႈမီး တင်းသဵင်ႈတင်းလူင် ၼႆႉ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၵႃႈၼႂ်း တူဝ် ဢၼ်လဵဝ် ၵူၺ်း၊ၼႂ်း ဝိၺိၺ်ႇ ၸဝ်ႈ ပႃးလဵဝ် ၵူၺ်း လႄႈ ႁဝ်း ၵႃႈမီး ၸိူဝ်း ၼႆႉ၊လႆႈ ၵိၼ် တီႈ ဝိၺိၺ်ႇ ၸဝ်ႈ ပႃးလဵဝ် ၵူၺ်း ဢေႃႈ။ 14တူဝ် ၸိုင်၊ဢဝ် ဢၢင်ႇၵႃႇ ဢၼ်လဵဝ် ၵူၺ်း ႁဵတ်း ပဵၼ် ဝႆႉ ဢမ်ႇၸႂ်ႈ။ ဢဝ် ဢၢင်ႇၵႃႇ ၼမ်ၼႃႇ ႁဵတ်း ပဵၼ် ဝႆႉ ဢေႃႈ။- 15ပေႃး တိၼ် ဝႃႈ၊ "ၵွပ်ႈပိူဝ်ႈ ၵဝ် ဢမ်ႇၸႂ်ႈ မိုဝ်း လႄႈ ၵဝ် ဢမ်ႇ သႅင်ႇ သင် ၵၼ် တင်း တူဝ်၊" ဝႃႈ ၼင်ႇ ၼႆ ၸိုင်၊မၼ်း ပဵၼ် ၸွမ်း ၵႃႈ ၼင်ႇ ဢၼ် လၢတ်ႈ ၼၼ်ႉ ဢမ်ႇၸႂ်ႈ။- 16ပေႃး ႁူ ၵေႃႈ ဝႃႈ၊ "ၵွပ်ႈပိူဝ်ႈ ၵဝ် ဢမ်ႇၸႂ်ႈ တႃ လႄႈ၊ၵဝ် ဢမ်ႇ သႅင်ႇ ၵၼ် တင်း တူဝ်၊" ဝႃႈ ၼင်ႇ ၼႆ ၸိုင်၊မၼ်း ပဵၼ် ၸွမ်း ၵႃႈ ၼင်ႇ ဢၼ် လၢတ်ႈ ၼၼ်ႉ ဢမ်ႇၸႂ်ႈ။- 17ပေႃး တင်း တူဝ် တင်း ၶိင်း ပဵၼ် မၢၵ်ႇတႃ ၵူၺ်းၵူၺ်း ၸိုင်၊တၵ်း တေ ႁဵတ်း ႁိုဝ် လႆႈ ငိၼ်း။ ပေႃး တင်း တူဝ် တင်း ၶိင်း သမ်ႉ ပဵၼ် ႁူ ၵူၺ်းၵူၺ်း ၵေႃႈ တၵ်း တေ ၼူမ် လႆႈ ၸိူဝ်ႉ ၼင်ႇ ႁိုဝ်။- 18ပိူဝ်ႈ ၼႆ လႄႈ ၵႃႈ ဢၼ် ပဵၼ် ယူႇ ၼႆႉ၊ၽြႃးပဵၼ်ၸဝ်ႈ ၶိုင် ပွင် ပၼ် ဢၢင်ႇၵႃႇ တင်းလၢႆ ၼႂ်း တူဝ် ဝႆႉ ႁင်း ၽႂ် ႁင်း မၼ်း ၵႃႈ ၼင်ႇ ဢၼ် မၼ်းၸဝ်ႈ မီး ဢလူဝ်ႇ ၼၼ်ႉ ဢေႃႈ။- 19ပေႃး ပဵၼ် ဢၢင်ႇၵႃႇ မဵဝ်းလဵဝ် ၵူၺ်း ၸိုင်၊မၼ်း ဢမ်ႇ ပဵၼ် တူဝ် ပဵၼ် ၶိင်း လႆႈ။- 20ၵႃႈ ၼင်ႇ ဢၼ် ပဵၼ် ယူႇ ၼႆႉ၊မီး ဢၢင်ႇၵႃႇ ၼမ်ၼႃႇ လႄႈ ပဵၼ် တူဝ်ၶိင်း ဢၼ်လဵဝ် ၵူၺ်း ဢေႃႈ။ 21ပိူဝ်ႈ ၼႆ လႄႈ မၢၵ်ႇတႃ ဢမ်ႇ လႆႈ လၢတ်ႈ တီႈ မိုဝ်း လႄႈ ဝႃႈ၊ "ၵဝ် ဢမ်ႇ လူဝ်ႇ မႂ်း၊" ဝႃႈၼႆ။ ပိူင်လဵဝ် ၵၼ် ႁူဝ် ၵေႃႈ ဢမ်ႇ လႆႈ လၢတ်ႈ တီႈ တိၼ် လႄႈ ဝႃႈ၊ "ၵဝ် ဢမ်ႇ လူဝ်ႇ မႂ်း" ဝႃႈ ၼင်ႇ ၼႆ။- 22လိူဝ် သေ ၼၼ်ႉ ဢမ်ႇၵႃး၊ႁဝ်း ဢမ်ႇ ၸၢင်ႈ ပႄႇပႅတ်ႈ ဢၢင်ႇၵႃႇ ဢၼ် ႁႅင်း လဵၵ်ႉ ႁႅင်း ၵေႇ သေ ၵႃႈတီႈ တူဝ် ၶၼ်ႇထႃႇ ႁဝ်း။- 23ဢၢင်ႇၵႃႇ ဢၼ် ႁဝ်း ထၢင်ႇ ဝႃႈ၊မၼ်း ဢမ်ႇ မီး ၵုင်ႇသရေႇ ၵႃႈႁိုဝ် ၼၼ်ႉ ႁဝ်း ၸၢင်ႈ ယဵင်ႈၶႅၼ်း ပႂ်ႉထိင်း ၵုင်ႇသရေႇ မၼ်း ဢေႃႈ။ ဢၢင်ႇၵႃႇ ဢၼ် ဢမ်ႇ ပေႃး လီ တူၺ်း ၼၼ်ႉ ႁဝ်း ၸၢင်ႈ ႁူမ်ႇ ဝႆႉ ႁႂ်ႈ မၼ်း လႅပ်ႈ လီ လႄႈ၊- 24ဢၢင်ႇၵႃႇ ဢၼ် လီ ငၢမ်း ၼၼ်ႉ ႁဝ်း ဢမ်ႇ လူဝ်ႇ လုမ်းလႃး ၵႃႈႁိုဝ်။ ၽြႃးပဵၼ်ၸဝ်ႈ ႁဵတ်း ႁႂ်ႈ တူဝ် ၶၼ်ႇထႃႇ ၵိုင်ႇ ၵၼ် လႅပ်ႈ ၵၼ် ၸိူဝ်ႉ ၼင်ႇ ၼႆ လႄႈ ပၼ် ၵုင်ႇသရေႇ ယဵင်ႈၶႅၼ်း ၼမ် တီႈ ဢၢင်ႇၵႃႇ ဢၼ် ဢမ်ႇ ပေႃး လီ တူၺ်း ၸိူဝ်း ၼၼ်ႉ ဢေႃႈ။- 25မၼ်းၸဝ်ႈ ႁဵတ်း ၸိူဝ်ႉ ၼင်ႇ ၼႆ၊ၼင်ႇ ႁိုဝ် တၵ်း တေ ဢမ်ႇ ၽၢတ်ႇၽႄ ၵၼ် ၼႂ်း တူဝ် ၶၼ်ႇထႃႇ လႄႈ ႁႂ်ႈ ဢၢင်ႇၵႃႇ ၵႃႈမီး တၵ်း ၽွမ်ႉၵၼ် မီး တၢင်း ဢၼ် မႆႈၸႂ် ပုၼ်ႈ ၵၼ် ၼၼ်ႉ ဢေႃႈ။- 26ပေႃး ဢၢင်ႇၵႃႇ ဢၼ် ၼိုင်ႈ ႁွတ်ႈ တုၵ်ႉၶႃႉ ၸိုင်၊ဢၢင်ႇၵႃႇ ၵႃႈမီး တင်းမူတ်း လႆႈ တုၵ်ႉၶႃႉ ၸွမ်း ဢေႃႈ။ ပေႃး ဢၢင်ႇၵႃႇ ဢၼ် ၼိုင်ႈ လႆႈ ၶၢမ်ႇ တၢင်း ဢၼ် ပိူၼ်ႈ ပၼ် ၵုင်ႇသရေႇ ယႂ်ႇ ၼမ် ၸိုင်၊ဢၢင်ႇၵႃႇ ၵႃႈမီး တင်းမူတ်း ၵေႃႈ လႆႈ ၸူမ်းသိူဝ်း ၸွမ်း ဢေႃႈ။ 27သူ ပဵၼ် တူဝ် ၸဝ်ႈ ၶရိၸ်ႈ၊လႄႈ ပဵၼ် ဢၢင်ႇၵႃႇ ၼႂ်း တူဝ် ၼၼ်ႉ ႁင်း ၽႂ် ႁင်း မၼ်း ဢေႃႈ။- 28ပိူဝ်ႈ ၼႆ လႄႈ ၵႃႈၼႂ်း ၸိူဝ်းၸဝ်ႈ ၼႆႉ ၵေႃႈ ၽြႃးပဵၼ်ၸဝ်ႈ ၽႄမႅင်ႇ ပၼ် ၵၢၼ်ငၢၼ်း တီႈ ၽႂ် တီႈ မၼ်း ဢေႃႈ။ ၵၢၼ်ငၢၼ်း ဢၼ် ယႂ်ႇ သေပိူၼ်ႈ၊ပဵၼ် ဢရႃႇ တမၢၼ်ႇၸဝ်ႈ တင်းလၢႆ၊တၢမ်း သွင် ပဵၼ် ဢရႃႇ ပရေႃးၽႅတ်ႈ တင်းလၢႆ၊တၢမ်း သၢမ် ပဵၼ် ဢရႃႇ သြႃႇ တင်းလၢႆ၊လိုၼ်း ၼၼ်ႉ ၶဝ် ၸိူဝ်း ဢၼ် မေႃ ႁဵတ်း ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇ ဢၼ် လၢႆး၊လိုၼ်း ၼၼ်ႉ ၶဝ် ၸိူဝ်း ဢၼ် ၸၢင်ႈ ႁဵတ်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ၊သမ်ႉ ၶဝ် ၸိူဝ်း ဢၼ် ၸၢင်ႈ ၸွႆႈ ၵၢၼ် ၸိူဝ်းၸဝ်ႈ၊သမ်ႉ ၶဝ် ၸိူဝ်း ဢၼ် မေႃ ၶိုင် ပွင် ၼႃႈၵၢၼ်၊ဢိၵ်ႇတင်း ၶဝ် ၸိူဝ်း ဢၼ် ၸၢင်ႈ လၢတ်ႈ ၵႂၢမ်း ပႅၵ်ႇပိူင်ႈ တၢင်ႇ မဵဝ်း ၼၼ်ႉ ဢေႃႈ။- 29ၶဝ် ဢမ်ႇၸႂ်ႈ တမၢၼ်ႇၸဝ်ႈ ၵူႈ ၵေႃႉ။ ၶဝ် ဢမ်ႇၸႂ်ႈ ပရေႃးၽႅတ်ႈ ၵူႈ ၵေႃႉ။ ၶဝ် ဢမ်ႇၸႂ်ႈ သြႃႇ ၵူႈ ၵေႃႉ။ ၶဝ် ၵူႈ ၵေႃႉ ဢမ်ႇ ၸၢင်ႈ ႁဵတ်း ၼိမိၵ်ႈ လၢၵ်ႈၶၼႃႇ။- 30ၶဝ် ၵူႈ ၵေႃႉ ဢမ်ႇ ၸၢင်ႈ ႁဵတ်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ လႆႈ။ ၶဝ် ၵူႈ ၵေႃႉ ဢမ်ႇ ၸၢင်ႈ လၢတ်ႈ ၵႂၢမ်း ပႅၵ်ႇပိူင်ႈ တၢင်ႇ မဵဝ်း လႆႈ။ ၶဝ် ဢမ်ႇ ၸၢင်ႈ ၽုၺ်ႇၼႄ ဢထိၵ်ႈပႄႇ ၵႂၢမ်း ၸိူဝ်း ၼၼ်ႉ လႆႈ ၵူႈ ၵေႃႉ ဢေႃႈ။- 31ၵူၺ်းၵႃႈ၊သူ ဢွၼ်ၵၼ် ၶတ်းၸႂ် ၼႃႇ ၼႃႇ ႁႂ်ႈလႆႈ သု ၵျေးၸူး ၸဝ်ႈ ဢၼ် မျၢတ်ႈ လီ သေပိူၼ်ႈ ၼၼ်ႉ တႃႉ။ ဝႃႈ ၸိူဝ်ႉႁိုဝ် သေၵေႃႈ ၵဝ် တၵ်း ၼႄ ပၼ် သဵၼ်ႈတၢင်း ဢၼ် ယဵင်ႈၶႅၼ်း မျၢတ်ႈ လီ သေ ၼႆႉ လူးၵွၼ်ႇ ဢေႃႈ။


text: 1လိုၼ်း ၼၼ်ႉ၊မိူဝ်ႈ ဢၼ် ၸဝ်ႈ ယေႇသု၊ပႆ တၢင်း ၽႃႇ လတ်း ၵႂႃႇ ၵႃႈၼႂ်း ႁႆႈ ၶဝ်ႈၵျုင်ႇ ၼႂ်း ဝၼ်း ၵမ်သိၼ် ၼၼ်ႉ၊ တပႄးၸဝ်ႈ တင်းလၢႆ တွင်ႉမႆႈ ၼႃႇ လႄႈ ယၵ်း ႁူင်း ၶဝ်ႈၵျုင်ႇ သေလႄႈ ၵိၼ် ဢေႃႈ။- 2ၵူၼ်း ၵိူင်း ၽႃႇရိသႄး၊ၶဝ် ႁၼ် လႄႈ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "တူၺ်း လူး။ တပႄး သြႃႇ ႁဝ်း ႁဵတ်း ၸိူဝ်ႉ ၼင်ႇ ၼႆ ၼႂ်း ဝၼ်း ၵမ်သိၼ် ၼႆႉ ၶတ်းၵၼ် တင်း ပိင်းၺၢပ်ႈတြႃး ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 3ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "လွင်ႈ ဢၼ် ၶုၼ်ႁေႃၶမ်း တႃႇဝိတ်ႈ၊တင်း ၵူၼ်းဢွၼ်ႇ မၼ်း တင်းလၢႆ တွင်ႉမႆႈ ၼႃႇ လူင်လၢင် လႄႈ ၶဝ် ႁဵတ်း ၸိူဝ်ႉႁိုဝ် ၼၼ်ႉ သူ ဢမ်ႇ တွၼ်ႉ ၽတ်းဢၢၼ်ႇ မႅၼ်ႈ ႁိုဝ်း။- 4မၼ်း ဢိၵ်ႇတင်း ၵူၼ်းဢွၼ်ႇ မၼ်း ၸိူဝ်း ၼၼ်ႉ ၶဝ်ႈ ၵႃႈၼႂ်း ႁိူၼ်း ၽြႃးပဵၼ်ၸဝ်ႈ လႄႈ၊ပိၵ်ႉသမ်ႉ ႁု လွင်ႈ ဢၼ် ၶဝ်ႈမုၼ်း ဢၼ် သၢၵ်ႈလူႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ယဝ်ႉ ၸိူဝ်း ၼၼ်ႉ လိူဝ် သေ ယဵၸ်ႈပရေႃးႁဵၵ်ႈ ၵူၺ်း၊ၽူႈလႂ် ဢမ်ႇ လႆႈ ၵိၼ် ဝႃႈၼႆ သေၵေႃႈ၊ၶဝ် ၼၼ်ႉ ဢွၼ်ၵၼ် ဢဝ် ၵိၼ် ဢေႃႈ။- 5လွင်ႈ ဢၼ် ယဵၸ်ႈပရေႃးႁဵၵ်ႈ တင်းလၢႆ၊ပိၵ်ႉသမ်ႉ သိၼ် လု ၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼႂ်း ဝၼ်း ၵမ်သိၼ် သေၵေႃႈ၊ဢမ်ႇ ၽိတ်းပိူင်ႈ ဢပျတ်ႈ ၼၼ်ႉ ၸိုင်၊သူ ဢမ်ႇ ယၢမ်ႈ လႆႈ ၽတ်းဢၢၼ်ႇ ၵႃႈၼႂ်း တြႃး မူဝ်းသေႇ၊ၼၼ်ႉ ႁိုဝ်း။- 6ၵဝ် ဝႃႈ တီႈ သူ ၸမ်ႉ၊ဢၼ် ယႂ်ႇ မျၢတ်ႈ ၼႃႇ သေ ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ မီး ၵႃႈတီႈ ၼႆႈ ဢေႃႈ။- 7ပေႃး သူ ႁု ၵႂၢမ်း တြႃး ၸဝ်ႈ ဢၼ် ဝႃႈ၊ 'ၵဝ် ထုၵ်ႇၸႂ် တၢင်းႁၵ်ႉ ၵရုၼႃႇ လႄႈ ဢမ်ႇ ၶႂ်ႈလႆႈ ၶိူင်ႈ တၢင်းလူႇ၊' ဝႃႈၼႆ ၸိုင်၊သူ တၵ်း ဢမ်ႇ ၸီႇယၢင်ႇ တီႈ ၶဝ် ၸိူဝ်း ဢၼ် ဢမ်ႇ မီး ဢပျတ်ႈ ၼၼ်ႉ ယဝ်ႉ။- 8ၵွပ်ႈ ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊လုၵ်ႈၵူၼ်း၊ပဵၼ် ၸဝ်ႈ ဝၼ်း ၵမ်သိၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 9ၸဝ်ႈ ယေႇသု၊လုၵ်ႉ သေ ၵႃႈတီႈ ၼၼ်ႈ သိုပ်ႇၵႂႃႇ လႄႈ ၶဝ်ႈ ၵႂႃႇ ၵႃႈၼႂ်း ၸရွပ်ႈ ႁေႃးတြႃး တီႈ ၼိုင်ႈ ဢေႃႈ။- 10တီႈ ၼၼ်ႈ၊မီး ၵူၼ်း ဢၼ် မိုဝ်းႁဵဝ်ႇ ၵေႃႉ ၼိုင်ႈ ဢေႃႈ။ ၶဝ် ၸိူဝ်း ဢၼ် ၵျၢမ်ႇ ႁႃ တီႈ တၵ်း တၢင်ႇ ဢပျတ်ႈ တီႈ မၼ်းၸဝ်ႈ ၵေႃႈ၊မီး ဝႆႉ တီႈ ၼၼ်ႈ လႄႈ လဝ်ႈထၢမ် လႄႈ ဝႃႈ၊ "ၸွင်ႇ ထုၵ်ႇလီ ယူတ်းယႃ ၵႃႈၼႂ်း ဝၼ်း ၵမ်သိၼ် ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 11မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ပေႃး ဝႃႈ ၼႂ်း သူ ၼႆႉ ၵေႃႉ ၼိုင်ႈ မၼ်း မီး သူဝ်းဢွၼ်ႇ တူဝ် ၼိုင်ႈ လႄႈ သူဝ်းဢွၼ်ႇ ၼၼ်ႉ တူၵ်း ထၢင် ယူႇ ၼႂ်း ဝၼ်း ၵမ်သိၼ် ၸိုင်၊ယင်း ဢမ်ႇ ယိပ်းၵမ်၊ဢမ်ႇ ၸၼ် ဢွၵ်ႇ လႄႈ ၼႂ်း သူ ၼႆႉ တၵ်း ယူႇ လႆႈ သေၵေႃႉသေၵူၼ်း ႁိုဝ်း။- 12ၵူၼ်း ယဵင်ႈၶႅၼ်း ထိူၵ်ႈၵႃႈ ၼႃႇ သေ သူဝ်း ဢေႃႈ။ ပိူဝ်ႈ ၼႆ လႄႈ ႁဝ်း မီး ဢၶႂၢင်ႉ ဢၼ် ႁဵတ်း လွင်ႈ တၢင်းလီ ၼႂ်း ဝၼ်း ၵမ်သိၼ် ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 13လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ယဵတ်ႇ မိုဝ်း မႂ်း တႃႉ၊" ဝႃႈ ၼင်ႇ ၼႆ လႄႈ၊ ၵေႃႉ ၼၼ်ႉ ၵေႃႈ ယဵတ်ႇ မိုဝ်း မၼ်း လႄႈ မိုဝ်း မၼ်း ၵေႃႈ လီ မႃး မိူၼ် ၸိူဝ်ႉ ၼင်ႇ တၢင်ႇ ၶွၼ် ၼၼ်ႉ ဢေႃႈ။- 14ႁဵတ်း ၼၼ် လႄႈ ၵူၼ်း ၵိူင်း ၽႃႇရိသႄး၊ၶဝ် ဢွၵ်ႇ ၵႂႃႇ တိူင်ႇပၢင်ႇ ၶိုင် ႁႃ လၢႆး ဢၼ် တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် ႁႂ်ႈလႆႈ ဢဝ် မၼ်းၸဝ်ႈ တၢႆ ၼၼ်ႉ ဢေႃႈ။ 15ၸဝ်ႈ ယေႇသု၊လႆႈ ႁု လွင်ႈတၢင်း ၼၼ်ႉ လႄႈ ဝႄႈ ၵႂႃႇ တၢင်ႇတီႈ သေ ဢေႃႈ။ ၵူၼ်း ၼမ်ၼႃႇ ၵႂႃႇ ၸွမ်း မၼ်းၸဝ်ႈ လႄႈ မၼ်းၸဝ်ႈ ႁႂ်ႈ တၢင်းၶႆႈတၢင်းပဵၼ် ၶဝ် ၸိုၼ်ႈ ႁၢႆ ဢေႃႈ။- 16ၼင်ႇ ႁိုဝ် ၶဝ် တၵ်း ဢမ်ႇ လၢတ်ႈ လွင်ႈ မၼ်းၸဝ်ႈ တီႈ ပိူၼ်ႈ ၸိုင်၊မၼ်းၸဝ်ႈ ႁၢမ်ႈ ၶဝ် ၼႃႇ လူင်လၢင် ဢေႃႈ။- 17ဢၼ် ပဵၼ် မႃး ၸိူဝ်ႉ ၼင်ႇ ၼႆ ၼႆႉ၊မႅၼ်ႈ ၸွမ်း ၵႃႈ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်း ဢၼႃႇၵၢတ်ႈ ဢိသႃႇယႃႉ၊လႄႈ ဝႃႈ၊- 18"တူၺ်း ၵူၼ်းၸႂ်ႉ ၵူၼ်းသွႆ ၵဝ် ဢၼ် ၵဝ် လိူၵ်ႈၵဵပ်း ဝႆႉ ၼႆႉ တႃႉ။ မၼ်း ပဵၼ် ၵေႃႉ ဢၼ် ၵဝ် ႁၵ်ႉ ၼႃႇ လႄႈ ထုၵ်ႇၸႂ် ၼႃႇ ဢေႃႈ။ ၵဝ် တၵ်း ႁႂ်ႈ ဝိၺိၺ်ႇ ၵဝ် တူၵ်း ႁွတ်ႈ ၵႃႈၼိူဝ် မၼ်း လႄႈ၊ မၼ်း တၵ်း ပိုၼ်ၽၢဝ်ႇ တြႃး သိုဝ်ႈတေႃႇ၊ ၵႃႈတီႈ ၵူၼ်း ၵူႈၸိူဝ်ႉၵူႈမဵဝ်း ၼၼ်ႉ ဢေႃႈ။ 19မၼ်း တၵ်း ဢမ်ႇ တွပ်ႇ ဢမ်ႇ ထဵင်၊ဢမ်ႇ ႁွင်ႉ ဢမ်ႇ မေႃး၊ တၵ်း ဢမ်ႇ ႁဵတ်း သဵင် ယႂ်ႇ လႄႈ ႁေႃးတြႃး ၸွမ်း သဵၼ်ႈတႃသၢႆတၢင်း။ 20မၼ်း တၵ်း ဢမ်ႇ ႁၵ်း မႆႉဢေႃႈ ဢၼ် ၶၢမ်ႇ တၢင်း ဢၼ် ယဵပ်ႇ တူပ်ႉ ၼၼ်ႉ၊ တၵ်း ဢမ်ႇ ပဝ်ႇ မွတ်ႇ သႆႈ ၵွၵ်းၽႆး ဢၼ် ယင်း တိုၵ်ႉ ၵႂၢၼ်း ယူႇ ၼၼ်ႉ။ မၼ်း တၵ်း ယိူၼ်ႉၶၢမ်ႇ ယူႇ တေႃႇထိုင်ႁွတ်ႈ မၼ်း ႁဵတ်း ႁႂ်ႈ တြႃး ဢၼ် သိုဝ်ႈတေႃႇ လႆႈ ပႄႉ လႆႈ ၼႅင်ႇ လႄႈ။ 21ၵူၼ်း တၢင်ႇၸိူဝ်ႉတၢင်ႇၶိူဝ်း တင်း လူင်၊ တၵ်း ဢွၼ်ၵၼ် ဢိင်ပိုင်ႈ ၸိုဝ်ႈသဵင် မၼ်း ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 22ယၢမ်း ၼၼ်ႉ၊ပိူၼ်ႈ ဢဝ် ၵူၼ်း ဢၼ် ၽီႁၢႆႉ ၶဝ်ႈ လႄႈ တႃမွတ်ႇ ဢႃႉ ယူႇ ၼၼ်ႉ ၵေႃႉ ၼိုင်ႈ၊မႃး ၸူး တီႈ ၸဝ်ႈ ယေႇသု၊ဢေႃႈ။ မၼ်းၸဝ်ႈ ပၼ် ၶျၢမ်းသႃႇ တီႈ ၵေႃႉ ၼၼ်ႉ လႄႈ တႃ မၼ်း ၶိုၼ်း ႁၼ် မႃး၊လၢတ်ႈ ၵႂၢမ်း လႆႈ မႃး ဢေႃႈ။- 23ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ ဢၢမ်း ၼႃႇ လူင်လၢင် လႄႈ လၢတ်ႈ ဝႃႈ၊ "ၵေႃႉ ၼႆႉ ပဵၼ် လုၵ်ႈ တႃႇဝိတ်ႈ၊ႁိုဝ်း၊" ဝႃႈ ၼင်ႇ ၼႆ ဢေႃႈ။ 24ၽႃႇရိသႄး၊ၶဝ် လႆႈ ငိၼ်း လႄႈ လၢတ်ႈ ဝႃႈ၊ "မၼ်း ႁေႃႈ ၽီႁၢႆႉ ဢွၵ်ႇ လႆႈ ၵွပ်ႈပိူဝ်ႈ ၶုၼ်ၽီႁၢႆႉ ပေႇလႃႉၸေႇပုလႃႉ၊ပၼ် တၼ်းၶူဝ်း တီႈ မၼ်း ဢိူဝ်း၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ႁုၸႅင်ႈ လွင်ႈတၢင်း ဢၼ် ၶဝ် ၵျၢမ်ႇပွင် ၼၼ်ႉ သေလႄႈ လၢတ်ႈ ဝႃႈ၊ "ပေႃး မိူင်း ၼိုင်ႈ ၽႄမႅင်ႇ ပဵၼ် လၢႆ မူႇ လၢႆ ၸုမ်း လႄႈ ၼင်ႇ ၵၼ် ၵၼ် တိုၵ်းတေႃး ၵၼ် ၸိုင်၊မိူင်း ၼၼ်ႉ တၵ်း ၸဵဝ်း လု ဢေႃႈ။ ပေႃး ဝဵင်း ၼိုင်ႈ ဢမ်ႇၼၼ် ႁိူၼ်း ၼိုင်ႈ ၽႄ ပဵၼ် လၢႆ မူႇ လၢႆ ၸုမ်း လႄႈ ၽိတ်း ၵၼ် မေႃး ၵၼ် ၸိုင်၊တၵ်း ဢမ်ႇ တႄႇ ဢမ်ႇ မၼ်ႈ လႆႈ။- 26ပိူင်လဵဝ် ၵၼ်၊ပေႃး မႃႇၼၢတ်ႈ ၶုၼ်သူင် ယူႇ ၽၢႆႇ ၼိုင်ႈ လိုပ်ႈ ႁေႃႈ မႃႇၼၢတ်ႈ တၢင်ႇ ၽုင် ၸိုင်၊ၶဝ် တၵ်း ၽၢတ်ႇၽႄ ၵၼ် လႄႈ မိူင်း ၶဝ် တၵ်း လု ဢေႃႈ။- 27သူ ဝႃႈ ၵဝ် ဢိင် တၼ်းၶူဝ်း ပေႇလႃႉၸေႇပုလႃႉ၊လႄႈ ႁေႃႈ ၽီႁၢႆႉ ပႅတ်ႈ ဝႃႈၼႆ ယဝ်ႉ။ ပေႃး ပဵၼ် ၼၼ် တပႄး တပၢၼ်း သူ ဢိင် ၽူႈလႂ် လႄႈ ႁေႃႈ ၽီႁၢႆႉ ဢွၵ်ႇ ပႅတ်ႈ။ ပေႃး ပဵၼ် ၼႆ ၶဝ် ၼၼ်ႉ တၵ်း ပဵၼ် ၵေႃႉ ဢၼ် ၸီႇယၢင်ႇ တြႃး တီႈ သူ ဢေႃႈ။- 28ၵဝ် ဢိင် ပေႇလႃႉၸေႇပုလႃႉ၊ဢမ်ႇၸႂ်ႈ။ ဝိၺိၺ်ႇ ၽြႃးပဵၼ်ၸဝ်ႈ ပၼ် တၼ်းၶူဝ်း ဢၼ် လိုပ်ႈ ႁေႃႈ ၽီႁၢႆႉ ဢွၵ်ႇ လႄႈ လွင်ႈတၢင်း ၼႆႉ ပဵၼ် သၢၵ်ႈသေႇ တီႈ တၢင်း ဢၼ် မိူင်းၽြႃးပဵၼ်ၸဝ်ႈ ႁွတ်ႈမႃး တီႈ သူ ဢမၢၼ်ႇၶၼ်ပဵၼ် ယဝ်ႉ။ 29"ၼႄး ၼိုင်ႈ ၸမ်ႉ၊ပေႃး ယင်း ဢမ်ႇ မတ်ႉၽုၵ်ႇ ၵူၼ်း ႁႅင်း လူင် ဢွၼ်တၢင်း ၸိုင်၊ၽူႈလႂ် တၵ်း ၶဝ်ႈ ၵႃႈၼႂ်း ႁိူၼ်း မၼ်း လႄႈ ႁိမ်ႁူင်ႇ ဢဝ် ၶူဝ်း မၼ်း လႆႈ။ မတ်ႉၽုၵ်ႇ မၼ်း ဝႆႉ လီ လီ ငၢမ်း ငၢမ်း ယဝ်ႉ ၸင်ႇ၊ႁိမ် ဢဝ် ၶူဝ်းလဵင်း မၼ်း လႆႈ ဢေႃႈ။ 30"ၶဝ် ၸိူဝ်း ဢၼ် ဢမ်ႇ ယူႇ ၽၢႆႇ ၵဝ် ၼၼ်ႉ၊ပဵၼ် ရၢၼ်ႇသူႇ ၵဝ် ဢေႃႈ။ ၶဝ် ၸိူဝ်း ဢၼ် ဢမ်ႇ ၸွႆႈ ၵဝ် ႁဵတ်း ႁႂ်ႈ ပဵၼ် မူႇ ပဵၼ် ၸုမ်း ၼၼ်ႉ၊ပဵၼ် ၵေႃႉ ဢၼ် ႁဵတ်း ႁႂ်ႈ တႅၵ်ႇ ၽႄ မၢၵ်ႇမိူဝ် ၵႂႃႇ ဢေႃႈ။- 31ၵဝ် လၢတ်ႈ တီႈ သူ ၸမ်ႉ၊ၵူၼ်း ၸိုင်၊ႁွတ်ႈထိုင် တၢင်း ဢၼ် ပွႆႇလွတ်ႈ ဢပျတ်ႈ ဢၼ် သႄႉသွမ်း ၽြႃးပဵၼ်ၸဝ်ႈ ၵူႈၸိူဝ်ႉၵူႈပိူင် ၼၼ်ႉ လႆႈ ယူႇ ဢေႃႈ။ ၵေႃႉ ဢၼ် သႄႉသွမ်း ဝိၺိၺ်ႇ ၸဝ်ႈ ၸမ်ႉ၊ တၵ်း ဢမ်ႇ ႁွတ်ႈထိုင် တၢင်း ဢၼ် ပွႆႇလွတ်ႈ ဢပျတ်ႈ လႆႈ။- 32ၽူႈလႂ် သေဢမ်ႇဝႃႈ၊ပေႃး ၽိတ်း သူပ်း ၽိတ်း ၵႂၢမ်း တီႈ လုၵ်ႈၵူၼ်း၊ၸိုင်၊ဢပျတ်ႈ မၼ်း ပွႆႇလွတ်ႈ လႆႈ ယူႇ ဢေႃႈ။ ၵူၺ်းၵႃႈ၊တၢင်း ဢၼ် ၽိတ်း သူပ်း ၽိတ်း ၵႂၢမ်း တီႈ ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ၼၼ်ႉ ၸမ်ႉ၊ဢပျတ်ႈ ၼၼ်ႉ ၸၢတ်ႈၼႆႉ ၸၢတ်ႈၼႃႈ ၵေႃႈ ဢမ်ႇ ပွႆႇလွတ်ႈ လႆႈ။ 33"ၼင်ႇ ႁိုဝ် တၵ်း လႆႈ မၢၵ်ႇ ဢၼ် လီ ၸိုင်၊ႁႂ်ႈ တူၼ်ႈ မၼ်း မီး ႁႅင်း တႃႉ။ ပေႃး တူၼ်ႈ ဢမ်ႇလီ ၸိုင်၊ဢမ်ႇ ၸၢင်ႈ လႆႈ မၢၵ်ႇ ဢၼ် လီ။ လွင်ႈ မၼ်း ၸမ်ႉ၊တူၺ်း မၢၵ်ႇ မၼ်း လႄႈ ႁု လွင်ႈ တူၼ်ႈ မၼ်း ဢေႃႈ။- 34ၵူၼ်းမိူၵ်ႈ ဢၼ် မိူၼ် ငူးႁၢႆႉ ၼႆႉ႟။ သူ ႁၢႆႉမိူၵ်ႈ ထၢၼ်ႇ ၼႆႉ လႄႈ ၵႂၢမ်း ဢၼ် လီ ဢွၵ်ႇ သူပ်း သူ လႆႈ ႁိုဝ်း။ သူပ်း ၸၢင်ႈ လၢတ်ႈ ၸွမ်း ၵႃႈ ၼင်ႇ ဢၼ် မီး တဵမ် ဝႆႉ ၵႃႈၼႂ်း ႁူဝ်ၸႂ် ၼၼ်ႉ ဢေႃႈ။- 35ၵူၼ်းလီ ၸိုင်၊ၸၢင်ႈ ဢဝ် လွင်ႈ ဢၼ် လီ ၵႃႈၼႂ်း ၽၼ်ႇတႃႇ ႁူဝ်ၸႂ် ဢၼ် လီ မၼ်း ၼၼ်ႉ ဢွၵ်ႇ လႄႈ ၼႄပျႃး ဢေႃႈ။ ၵူၼ်းမိူၵ်ႈ ၸမ်ႉ၊ၸၢင်ႈ ဢဝ် လွင်ႈ မိူၵ်ႈ ၵႃႈၼႂ်း ၽၼ်ႇတႃႇ ႁူဝ်ၸႂ် ဢၼ် မိူၵ်ႈ မၼ်း ၼၼ်ႉ၊ဢွၵ်ႇ လႄႈ ၼႄပျႃး ဢေႃႈ။ 36"ၵဝ် ဝႃႈ တီႈ သူ ၸမ်ႉ၊ၵႂၢမ်း မဝ်မၢင် ဢၼ် ဢမ်ႇ ပွင် လွင်ႈ ၵႃႈသင်၊ဢၼ် ၵူၼ်း တင်းလၢႆ လၢတ်ႈ ၵူႈၶေႃႈၵူႈၵမ်း ၼၼ်ႉ၊ၵူၼ်း တင်းလၢႆ တၵ်း လႆႈ ၶၢမ်ႇ ဢဝ် ဢၵျူဝ်း ဢပျတ်ႈ ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ ဢေႃႈ။- 37လွင်ႈ မၼ်း ၸမ်ႉ၊တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ႁိုဝ်း၊တၵ်း လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ ႁိုဝ်း၊မၼ်း ယူႇ တီႈ ၶေႃႈၵႂၢမ်း မႂ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 38မိူဝ်ႈ ၼၼ်ႉ၊သြႃႇ မေႃ ၵျၢမ်း ထမ်ႇမႃႉ တင်းလၢႆ တင်း ၵူၼ်း ၵိူင်း ၽႃႇရိသႄး၊ၶဝ် ၵမ်ႈၽွင်ႈ သုတ်ႉ ၸူး တီႈ ၸဝ်ႈ ယေႇသု၊လႄႈ၊ယွၼ်း ႁႂ်ႈ မၼ်းၸဝ်ႈ ၼႄပျႃး ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇ ဢၼ် လၢႆး သေ ၸိူဝ်ႉ သေ ပိူင် ဢေႃႈ။ 39မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ၵူၼ်း မဵဝ်း ဢၼ် ႁၢႆႉမိူၵ်ႈ လႄႈ ဢမ်ႇ မီး သိၼ် ၼႆႉ၊ယင်း ၸၢင်ႈ ယွၼ်း ႁႂ်ႈလႆႈ ႁၼ် ၼိမိၵ်ႈ လၢၵ်ႈၶၼႃႇ ၼေႃ။ လိူဝ် သေ ၼိမိၵ်ႈ လၢၵ်ႈၶၼႃႇ ပရေႃးၽႅတ်ႈ ယူဝ်းၼႃႉ၊ၵူၺ်း လႄႈ၊တၵ်း ဢမ်ႇ လႆႈ ႁဵတ်း ၼႄ လၢၵ်ႈၶၼႃႇ ဢၼ် လႂ် ယဝ်ႉ။- 40ၸိူဝ်ႉ ၼင်ႇ ဢၼ် သြႃႇ ယူဝ်းၼႃႉ၊ယူႇ ၼႂ်း တွင်ႉ ပႃ သၢမ် ဝၼ်း သၢမ် ၶိုၼ်း ၼၼ်ႉ လုၵ်ႈၵူၼ်း၊တၵ်း ယူႇ ၼႂ်း တွင်ႉ လိၼ်မိူင်း သၢမ် ဝၼ်း သၢမ် ၶိုၼ်း ဢေႃႈ။- 41ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ၊ၵူၼ်း ဝဵင်း ၼိၼေႇဝူၺ်ႇ၊ၶဝ်၊ၵွပ်ႈပိူဝ်ႈ ၶုၵ်းၸႂ်လႆႈ မႆႈၸႂ် လႄႈ ပိၼ်ႇၸႂ် ၵွပ်ႈ တြႃး ဢၼ် သြႃႇ ယူဝ်းၼႃႉ၊ႁေႃး ၼၼ်ႉ လႄႈ၊ၶဝ် တၵ်း ၶတ်းတႃႉ ၵၼ် တင်း သူ သေယဝ်ႉ၊ၸွႆး တြႃး ၸီႇယၢင်ႇ သူ တီႈ ဢေႃႈ။ ၵဝ် ဝႃႈ ၸမ်ႉ၊ၵႃႈတီႈ ၼႆႈ မီး ၵေႃႉ ဢၼ် ယႂ်ႇ မျၢတ်ႈ သေ သြႃႇ ယူဝ်းၼႃႉ၊ဢေႃႈ။- 42ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ၊ၼၢင်း ႁေႃၶမ်း ဢၼ် ဢုပ်ႉပိူင်ႇ မိူင်း သေႇၽႃႉ၊ၽၢႆႇ တၢင်းၸၢၼ်း ၼၼ်ႉ၊ တၵ်း လုၵ်ႉ ယူႇ ၽၢႆႇ ၼိုင်ႈ သေယဝ်ႉ၊တၢင်ႇ ဢပျတ်ႈ သူ ၵွပ်ႈပိူဝ်ႈ မၼ်း ၼၢင်း ၼၼ်ႉ လုၵ်ႉ သေ ၵႃႈတီႈ မိူင်း မၼ်း ၼၢင်း မႃး ၶၢဝ်းတၢင်း ယၢဝ်း ၼႃႇ၊ႁႂ်ႈလႆႈ ထွမ်ႇငိၼ်း ၵႂၢမ်း ပိင်ႇၺႃႇ ၶုၼ်လူင် သေႃးလမုၼ်ႇ၊ဢေႃႈ။ ၵဝ် သမ်ႉ ဝႃႈ ထႅင်ႈ ၸမ်ႉ၊ၵႃႈတီႈ ၼႆႈ မီး ၵေႃႉ ဢၼ် ယႂ်ႇ မျၢတ်ႈ သေ ၶုၼ်လူင် သေႃးလမုၼ်ႇ၊ဢေႃႈ။ 43"မိူဝ်ႈ ဢၼ် ၽီႁၢႆႉ ဢွၵ်ႇ သေ ၵႃႈတီႈ ၵူၼ်း သေၵေႃႉၵေႃႉ ၵႂႃႇ ၸိုင်၊ၽီႁၢႆႉ ၼၼ်ႉ လႄႇ ၵႂႃႇ ႁွတ်ႈ ၽႅဝ် တီႈ ဢၼ် ႁႅင်ႈ ဢၼ် ႁွင် ႁႂ်ႈလႆႈ သွၵ်ႈႁႃ တီႈ လိုဝ်ႈ သဝ်း သေၵေႃႈ၊ပေႃး မၼ်း ဢမ်ႇ ထူပ်း တီႈ လိုဝ်ႈ သဝ်း ၸိုင်၊- 44မၼ်း လၢတ်ႈ တီႈ တူဝ်ၸဝ်ႈၵဝ်ႇ လႄႈ ဝႃႈ၊ 'ၵဝ် တၵ်း ၶိုၼ်း ၵႂႃႇ ၵႃႈတီႈ ႁိူၼ်း ၵဝ်ႇ ၵဝ် ၼၼ်ႉ လူးၵွၼ်ႇ၊' ဝႃႈ ၼင်ႇ ၼႆ သေယဝ်ႉ၊ ၶိုၼ်း ပွၵ်ႈ မႃး ထူပ်း ႁၼ် ႁိူၼ်း ၼၼ်ႉ ပဝ်ႇ လၢပ်ႈ ဝႆႉ လႄႈ ပတ်း ၽဵဝ်ႈ ႁၢင်ႈၶိူင်ႈ ဝႆႉ လီ လီ ယဝ်ႉ ဢေႃႈ။- 45ၵမ်း ၼၼ်ႉ၊မၼ်း ၶိုၼ်း ပွၵ်ႈ ၵႂႃႇ ႁွင်ႉ ၽီ ဢၼ် ႁၢႆႉ သေ မၼ်း ၸဵတ်း တူဝ် မႃး ၶဝ်ႈ ၵႃႈၼႂ်း ၵူၼ်း ၵေႃႉ ၼၼ်ႉ သေလႄႈ ယူႇ ဢေႃႈ။ ၵူၼ်း ၵေႃႉ ၼၼ်ႉ ယဵင်ႈၶႅၼ်း ယူႇ ယၢပ်ႇၽိုတ်ႇ ၼႃႇ သေ ဢၼ် ပဵၼ် မႃး ၵမ်း ဢွၼ်တၢင်း ၼၼ်ႉ ဢေႃႈ။ ပိူင်လဵဝ် ၵၼ်၊တီႈ ၵူၼ်း မဵဝ်း ဢၼ် ႁၢႆႉမိူၵ်ႈ ၼႆႉ တၵ်း ပဵၼ် ၸိူဝ်ႉ ၼင်ႇ ၼၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 46ၼႂ်း မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ ႁေႃးလၢတ်ႈ တီႈ မူႇၵူၼ်း တင်းလၢႆ ၸိူဝ်ႉ ၼင်ႇ ၼႆ ယူႇ ၼၼ်ႉ၊မႄႈၸဝ်ႈ တင်း ၼွင်ႉၸၢႆး ၸဝ်ႈ ၸိူဝ်း ၼၼ်ႉ ႁွတ်ႈမႃး ဢေႃႈ။ ၶဝ် ၸုၵ်း ယူႇ ပႃႈ ၼွၵ်ႈ ၽၵ်းတူ လႄႈ ယွၼ်း ႁႂ်ႈလႆႈ လၢတ်ႈ တေႃႇ မၼ်းၸဝ်ႈ ဢေႃႈ။- 47ၼႂ်း မူႇၵူၼ်း ၼၼ်ႉ ၵေႃႉ ၼိုင်ႈ ၸင်ႇ လၢတ်ႈ ထိုင် တီႈ မၼ်းၸဝ်ႈ လႄႈ ဝႃႈ၊ "တူၺ်း ၶႃႈ လူး၊မႄႈၸဝ်ႈ တင်း ၼွင်ႉၸၢႆး ၸဝ်ႈ တင်းလၢႆ ၸုၵ်း ပႂ်ႉ ယူႇ ပႃႈ ၼွၵ်ႈ လႄႈ ယွၼ်း ႁႂ်ႈလႆႈ လၢတ်ႈ တေႃႇ ၸဝ်ႈႁဝ်း တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 48မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "မႄႈ ၵဝ် ဢၼ် ဝႃႈ ၼၼ်ႉ ပဵၼ် ၽူႈလႂ်၊ၼွင်ႉ ၵဝ် တင်းလၢႆ ဢၼ် ဝႃႈ ၼၼ်ႉ ပဵၼ် ၽူႈလႂ်၊" ဝႃႈ ၼင်ႇ ၼႆ ယဝ်ႉ ၸင်ႇ၊- 49ဢဝ် မိုဝ်း ၸိၼႄ တီႈ တပႄးၸဝ်ႈ တင်းလၢႆ သေယဝ်ႉ၊လၢတ်ႈ လႄႈ ဝႃႈ၊ "တူၺ်း တႃႉ။ ၸိူဝ်း ၼႆႉ ယဝ်ႉ၊ပဵၼ် မႄႈ ၵဝ်၊ပဵၼ် ၼွင်ႉၸၢႆး ၵဝ် တင်းလၢႆ ဢေႃႈ။- 50ႁဵတ်း ႁိုဝ် လႄႈ ဝႃႈ ၼင်ႇ ၼႆ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ၵမ်ၵျၢင်ႉ ၸွမ်းၼင်ႇ ဢလူဝ်ႇ ပေႃႈၸဝ်ႈ ၵဝ်၊ဢၼ် မီး ယူႇ ၵႃႈၼိူဝ် ၽုင်ႇၵၢင်ႁၢဝ် ပုၼ်ႉ ၼၼ်ႉ၊ၵေႃႉ ၼၼ်ႉ ပဵၼ် ၼွင်ႉယိင်း ၵဝ် ၼွင်ႉၸၢႆး ၵဝ် ပဵၼ်၊မႄႈ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။